议礼乐名流访友备弓旌天子招贤
话说杜少卿别了迟衡山出来，问小厮道： 那差人他说甚么？ 小厮道： 他说少爷的文书已经到了，李大老爷吩咐县里邓老爷请少爷到京里去做官。邓老爷现住在承恩寺。差人说，请少爷在家里，邓老爷自己上门来请。 杜少卿道： 既如此说，我不走前门家去了。你快叫一只船，我从河房栏杆上上去。 当下小厮在下浮桥雇了一只凉篷，杜少卿坐了来家。忙取一件旧衣服，一顶旧帽子，穿戴起来，拿手帕包了头，睡在床上，叫小厮： 你向那差人说，我得了暴病，请邓老爷不用来，我病好了，慢慢来谢邓老爷。 小厮打发差人去了。娘子笑道： 朝廷叫你去做官，你为甚么妆病不去？ 杜少卿道： 你好呆！放着南京这样好顽的所在，留着我在家，春天秋天，同你出去看花吃酒，好不快活。为甚么要送我到京里去？假使连你也带往京里，京里又冷，你身子又弱，一阵风吹得冻死了，也不好。还是不去的妥当。 小厮进来说： 邓老爷来了，坐在河房里，定要会少爷。 杜少卿叫两个小厮搀扶着，做个十分有病的模样，路也走不全，出来拜谢知县；拜在地下，就不得起来。知县慌忙扶了起来，坐下就道： 朝廷大典，李大人端要借光，不想先生病得狼狈至此。不知几时可以勉强就道？ 杜少卿道： 治晚不幸大病，生死难保，这事断不能了。总求老父台代我恳辞。 袖子里取出一张呈子来递与知县。知县看这般光景，不好久坐，说道： 弟且别了先生，恐怕劳神。这事，弟也只得备文书详覆上去，看大人意思何如。 杜少卿道： 极蒙台爱，恕治晚不能躬送了。 知县作别上轿而去，随即备了文书，说： 杜生委系患病，不能就道。 申详了李大人。恰好李大人也调了福建巡抚，这事就罢了。杜少卿听见李大人已去，心里欢喜道： 好了！我做秀才，有了这一场结局。将来乡试也不应，科、岁也不考，逍遥自在，做些自己的事罢！
杜少卿因托病辞了知县，在家有许多时不曾出来。这日，鼓楼街薛乡绅家请酒，杜少卿辞了不到。迟衡山先到了。那日在座的客是马纯上、蘧駪夫、季苇萧。都在那里坐定，又到了两位客：一个是扬州萧柏泉，名树滋；一个是采石余夔，字和声。是两个少年名士。这两人，面如傅粉，唇若涂朱；举止风流，芳兰竟体。这两个名士独有两个绰号：一个叫 余美人 ，一个叫 萧姑娘 。两位会了众人，作揖坐下。薛乡绅道： 今日奉邀诸位先生小坐，淮清桥有一个姓钱的朋友，我约他来陪诸位顽顽，他偏生的今日有事，不得到。 季苇萧道： 老伯，可是那做正生的钱麻子？ 薛乡绅道： 是。 迟衡山道： 老先生同士大夫宴会，那梨园中人也可以许他一席同坐的么？ 薛乡绅道： 此风也久了。弟今日请的有高老先生，那高老先生最喜此人谈吐，所以约他。 迟衡山道： 是那位高老先生？ 季苇萧道： 是六合的现任翰林院侍读。
说着，门上人进来禀道： 高大老爷到了。 薛乡绅迎了出去。高老先生纱帽蟒衣，进来与众人作揖，首席坐下；认得季苇萧，说道： 季年兄，前日枉顾，有失迎迓。承惠佳作，尚不曾捧读。 便问： 这两位少年先生尊姓？ 余美人、萧姑娘，各道了姓名。又问马、蘧二人。马纯上道： 书坊里选《历科程墨持运》的便是晚生两个。 余美人道： 这位蘧先生是南昌太守公孙。先父曾在南昌做府学，蘧先生和晚生也是世弟兄。 问完了，才问到迟先生。迟衡山道： 贱姓迟，字衡山。 季苇萧道： 迟先生有制礼作乐之才，乃是南邦名宿。 高老先生听罢，不言语了。吃过了三遍茶，换去大衣服，请在书房里坐。这高老先生虽是一个前辈，却全不做身分，最好顽耍，同众位说说笑笑，并无顾忌；才进书房，就问道： 钱朋友怎么不见？ 薛乡绅道： 他今日回了不得来。 高老先生道： 没趣！没趣！今日满座欠雅矣！ 薛乡绅摆上两席，奉席坐下。席间谈到浙江这许多名士，以及西湖上的风景，娄氏弟兄两个许多结交宾客的故事。余美人道： 这些事我还不爱，我只爱駪夫家的双红姐，说着还齿颊生香。 季苇萧道： 怪不得，你是个美人，所以就爱美人了。 萧柏泉道： 小弟生平最喜修补纱帽，可惜鲁编修公不曾会着。听见他那言论丰采，倒底是个正经人；若会着，我少不得着实请教他。可惜已去世了。 蘧駪夫道： 我娄家表叔那番豪举，而今再不可得了！ 季苇萧道： 駪兄，这是甚么话？我们天长杜氏弟兄，只怕更胜于令表叔的豪举！ 迟衡山道： 两位中是少卿更好。 高老先生道： 诸位才说的，可就是赣州太守的乃郎？ 迟衡山道： 正是老先生也相与？ 高老先生道： 我们天长、六合，是接壤之地，我怎么不知道，诸公莫怪学生说，这少卿是他杜家第一个败类！他家祖上几十代行医，广积阴德，家里也挣了许多田产。到了他家殿元公，发达了去，虽做了几十年官，却不会寻一个钱来家。到他父亲，还有本事中个进士，做一任太守，──已经是个呆子了：做官的时候，全不晓得敬重上司，只是一味希图着百姓说好；又逐日讲那些 敦孝弟，劝农桑 的呆话。这些话是教养题目文章里的词藻，他竟拿着当了真，惹的上司不喜欢，把个官弄掉了！他这儿子就更胡说，混穿混吃，和尚、道士、工匠、花子，都拉着相与，却不肯相与一个正经人！不到十年内，把六七万银子弄的精光。天长县站不住，搬在南京城里，日日携着乃眷上酒馆吃酒，手里拿着一个铜盏子，就像讨饭的一般！不想他家竟出了这样子弟！
学生在家里，往常教子侄们读书，就以他为戒。每人读书的桌子上写一纸条贴着，上面写道： 不可学天长杜仪！  迟衡山听罢，红了脸道： 近日朝廷征辟他，他都不就。 高老先生冷笑道： 先生，你这话又错了。他果然肚里通，就该中了去！ 又笑道： 征辟难道算得正途出身么？ 萧柏泉道： 老先生说的是。 向众人道： 我们后生晚辈，都该以老先生之言为法。 当下又吃了一会酒，话了些闲话。席散，高老先生坐轿先去了。众位一路走，迟衡山道： 方才高老先生这些话，分明是骂少卿，不想倒替少卿添了许多身分。众位先生，少卿是自古及今难得的一个奇人！ 马二先生道： 方才这些话，也有几句说的是。 季苇萧道： 总不必管他。他河房里有趣，我们几个人，明日一齐到他家，叫他买酒给我们吃！ 余和声道： 我们两个人也去拜他。 当下约定了。
次日，杜少卿才起来，坐在河房里，邻居金东崖拿了自己做的一本《四书讲章》来请教，摆桌子在河房里看。看了十几条，落后金东崖指着一条问道： 先生，你说这 羊枣 是甚么？羊枣，即羊肾也。俗语说： 只顾羊卵子，不顾羊性命。 所以曾子不吃。 杜少卿笑道： 古人解经，也有穿凿的，先生这话就太不伦了。 正说着，迟衡山、马纯上、蘧駪夫、萧柏泉、季苇萧、余和声，一齐走了进来，作揖坐下。杜少卿道： 小弟许久不曾出门，有疏诸位先生的教，今何幸群贤毕至！ 便问： 二位先生贵姓？ 余、萧二人各道了姓名。杜少卿道： 兰江怎的不见？ 蘧駪夫道： 他又在三山街开了个头巾店做生意。 小厮奉出茶来。季苇萧道： 不是吃茶的事，我们今日要酒。 杜少卿道： 这个自然，且闲谈着。 迟衡山道： 前日承见赐《诗说》，极其佩服；但吾兄说诗大旨，可好请教一二？ 萧柏泉道： 先生说的可单是拟题？ 马二先生道： 想是在《永乐大全》上说下来的。 迟衡山道： 我们且听少卿说。
杜少卿道： 朱文公解经，自立一说，也是要后人与诸儒参看。而今丢了诸儒，只依朱注，这是后人固陋，与朱子不相干。小弟遍览诸儒之说，也有一二私见请教。即如《凯风》一篇，说七子之母想再嫁，我心里不安。古人二十而嫁，养到第七个儿子，又长大了，那母亲也该有五十多岁，那有想嫁之礼！所谓 不安其室 者，不过因衣服饮食不称心，在家吵闹，七子所以自认不是。这话前人不曾说过。 迟衡山点头道： 有理。 杜少卿道： 女曰鸡鸣一篇，先生们说他怎么样好？ 马二先生道： 这是《郑风》，只是说他不淫，还有甚么别的说？ 迟衡山道： 便是，也还不能得其深味。 杜少卿道： 非也。但凡士君子横了一个做官的念头在心里，便先要骄傲妻子。妻子想做夫人，想不到手，便事事不遂心，吵闹起来。你看这夫妇两个，绝无一点心想到功名富贵上去，弹琴饮酒，知命乐天。这便是三代以上修身齐家之君子。这个前人也不曾说过。 蘧駪夫道： 这一说果然妙了！ 杜少卿道： 据小弟看来，《溱洧》之诗，也只是夫妇同游，并非淫乱。 季苇萧道： 怪道前日老哥同老嫂在姚园大乐！这就是你弹琴饮酒，采兰赠芍的风流了！ 众人一齐大笑。迟衡山道： 少卿妙论，令我闻之如饮醍醐。 余和声道： 那边醍醐来了！ 众人看时，见是小厮捧出酒来。
当下摆齐酒肴，八位坐下小饮。季苇萧多吃了几杯，醉了，说道： 少卿兄，你真是绝世风流。据我说，镇日同一个三十多岁的老嫂子看花饮酒，也觉得扫兴。据你的才名，又住在这样的好地方，何不
娶一个标致如君，又有才情的，才子佳人，及时行乐？ 杜少卿道： 苇兄，岂不闻晏子云： 今虽老而丑，我固及见其姣且好也。 况且娶妾的事，小弟觉得最伤天理。天下不过是这些人，一个人占了几个妇人，天下必有几个无妻之客。小弟为朝廷立法：人生须四十无子，方许娶一妾；此妾如不生子，便遣别嫁。是这等样，天下无妻子的人或者也少几个。也是培补元气之一端。 萧柏泉道： 先生说得好一篇风流经济！ 迟衡山叹叹息道： 宰相若肯如此用心，天下可立致太平！ 当下吃完了酒，众人欢笑，一同辞别去了。过了几日，迟衡山独自走来，杜少卿会着。迟衡山道： 那泰伯祠的事，已有个规模了。将来行的礼乐，我草了一个底稿在此，来和你商议，替我斟酌起来。 杜少卿接过底稿看了，道： 这事还须寻一个人斟酌。 迟衡山道： 你说寻那个？ 杜少卿道： 庄绍光先生。 迟衡山道： 他前日浙江回来了。 杜少卿道： 我正要去。我和你而今同去看他。 当下两人坐了一只凉篷船，到了北门桥，上了岸，见一所朝南的门面房子。迟衡山道： 这便是他家了。 两人走进大门，门上的人进去禀了主人，那主人走了出来。这人姓庄名尚志，字绍光，是南京累代的读书人家。这庄绍光十一二岁就会做一篇七千字的赋，天下皆闻。此时已将及四十岁，名满一时。他却闭户著书，不肯妄交一人。这日听见是这两个人来，方才出来相会。只见头戴方巾，身穿宝蓝夹纱直裰，三绺髭须，黄白面皮，出来恭恭敬敬同二位作揖坐下。庄绍光道： 少卿兄，相别数载，却喜卜居秦淮，为三山二水生色。前日又多了皖江这一番缠绕，你却也辞的爽快！ 杜少卿道： 前番正要来相会，恰遇故友之丧，只得去了几时；回来时，先生已浙江去了。 庄绍光道： 衡山兄常在家里，怎么也不常会？ 迟衡山道： 小弟为泰伯祠的事，奔走了许多日子；今已略有规模，把所订要行的礼乐送来请教。 袖里拿出一个本子来递了过去。庄绍光接过，从头细细看了，说道： 这千秋大事，小弟自当赞助效劳。但今有一事，又要出门几时，多则三月，少则两月便回。那时我们细细考订。 迟衡山道： 又要到那里去？ 庄绍光道： 就是浙抚徐穆轩先生，今升少宗伯，他把贱名荐了，奉旨要见，只得去走一遭。 迟衡山道： 这是不得就回来的。 庄绍光道： 先生放心，小弟就回来的，不得误了泰伯祠的大祭。 杜少卿道： 这祭祀的事，少了先生不可，专候早回。 迟衡山叫将邸抄借出来看。小厮取了出来，两人同看。上写道：
 礼部侍郎徐，为荐举贤才事：奉圣旨，庄尚志着来京引见。钦此。
两人看了，说道： 我们且别，候入都之日，再来奉送。 庄绍光道： 相晤不远，不劳相送。 说罢出来，两人去了。
庄绍光晚间置酒与娘子作别。娘子道： 你往常不肯出去，今日怎的闻命就行？ 庄绍光道： 我们与山林隐逸不同；既然奉旨召我，君臣之礼是傲不得的。你但放心，我就回来，断不为老莱子之妻所笑。 次日，应天府的地方官都到门来催迫。庄绍光悄悄叫了一乘小轿，带了一个小厮，脚子挑了一担行李，从后门老早就出汉西门去了。庄绍光从水路过了黄河，雇了一辆车，晓行夜宿，一路来到山东地方。过兖州府四十里，地名叫做辛家驿，住了车子吃茶。这日天色未晚，催着车夫还要赶几十里地。店家说道： 不瞒老爷说，近来咱们地方上响马甚多，凡过往的客人，须要迟行早住。老爷虽然不比有本钱的客商，但是也要小心些。 庄绍光听了这话，便叫车夫： 竟住下罢。 小厮拣了一间房，把行李打开，铺在炕上，拿茶来吃着。只听得门外骡铃乱响，来了一起银鞘，有百十个牲口。内中一个解官，武员打扮。又有同伴的一个人，五尺以上身材，六十外岁年纪，花白胡须，头戴一顶毡笠子，身穿箭衣，腰插弹弓一张，脚下黄牛皮靴。两人下了牲口，拿着鞭子，一齐走进店来，吩咐店家道： 我们是四川解饷进京的，今日天色将晚，住一宿，明日早行。你们须要小心伺候。 店家连忙答应。那解官督率着脚夫将银鞘搬入店内，牲口赶到槽上，挂了鞭子，同那人进来，向庄绍光施礼坐下。庄绍光道： 尊驾是四川解饷来的？此位想是贵友？不敢拜问尊姓大名？ 解官道： 在下姓孙，叨任守备之职。敝友姓萧，字昊轩，成都府人。 因问庄绍光进京贵干庄绍光道了姓名，并赴召进京的缘故。萧昊轩道： 久闻南京有位庄绍光先生是当今大名士，不想今日无意中相遇。 极道其倾倒之意。庄绍光见萧昊轩气宇轩昂，不同流俗，也就着实亲近，因说道： 国家承平日久，近来的地方官办事，件件都是虚应故事。像这盗贼横行，全不肯讲究一个弭盗安民的良法。听见前路响马甚多，我们须要小心防备。 萧昊轩笑道： 这事先生放心。小弟生平有一薄技：百步之内，用弹子击物，百发百中。响马来时，只消小弟一张弹弓，叫他来得去不得，人人送命，一个不留！ 孙解官道： 先生若不信敝友手段，可以当面请教一二。 庄绍光道： 急要请教，不知可好惊动？ 萧昊轩道： 这有何妨！正要献丑。 遂将弹弓拿了，走出天井来，向腰间锦袋中取出两个弹丸，拿在手里。庄绍光同孙解官一齐步出天井来看。只见他把弹弓举起，向着空阔处先打一丸弹子，抛在空中；续将一丸弹子打去，恰好与那一丸弹子相遇，在半空里打得粉碎。庄绍
光看了，赞叹不已。连那店主人看了，都吓一跳。萧昊轩收了弹弓，进来坐下。谈了一会，各自吃了夜饭住下。
次早天色未明，孙解官便起来催促骡夫、脚子搬运银鞘，打发房钱上路。庄绍光也起来洗了脸，叫小厮拴束行李，会了账，一同前行。一群人众行了有十多里路，那时天色未明，晓星犹在。只见前面林子里黑影中有人走动。那些赶鞘的骡夫一齐叫道： 不好了！前面有贼！ 把那百十个骡子都赶到道傍坡子下去。萧昊轩听得，疾忙把弹弓拿在手里。孙解官也拔出腰刀，拿在马上。只听得一枝响箭，飞了出来。响箭过处，就有无数骑马的从林子里奔出来。萧昊轩大喝一声，扯满弓，一弹子打去，不想刮喇一声，那条弓弦迸为两段。那响马贼数十人，齐声打了一个忽哨，飞奔前来。解官吓得拨回马头便跑。那些骡夫、脚子，一个个爬伏在地，尽着响马贼赶着百十个牲口，驮了银鞘，往小路上去了。庄绍光坐在车里，半日也说不出话来；也不晓得车外边这半会做的是些甚么勾当。萧昊轩因弓弦断了，使不得力量，拨马往原路上跑；跑到一个小店门口，敲开了门。店家看见，知道是遇了贼，因问： 老爷昨晚住在那个店里？ 萧昊轩说了。店家道： 他原是贼头赵大一路做线的，老爷的弓弦必是他昨晚弄坏了。 萧昊轩省悟，悔之无及。一时人急智生，把自己头发拔下一绺，登时把弓弦续好，飞马回来，遇着孙解官，说贼人已投向东小路而去了。那时天色已明。萧昊轩策马飞奔，来了不多路，望见贼众拥护着银鞘慌忙的前走。他便加鞭赶上，手执弹弓，好像暴雨打荷叶的一般，打的那些贼人一个个抱头鼠窜，丢了银鞘，如飞的逃命去了。他依旧把银鞘同解官慢慢的赶回大路，会着庄绍光，述其备细。庄绍光又赞叹了一会。同走了半天，庄绍光行李轻便，遂辞了萧、孙二人，独自一辆车子先走。走了几天，将到卢沟桥，只见对面一个人，骑了骡子来，遇着车子，问： 车里这位客官尊姓？ 车夫道： 姓庄。 那人跳下骡子，说道： 莫不是南京来的庄征君么？ 庄绍光正要下车，那人拜倒在地。只因这一番，有分教：
朝廷有道，修大礼以尊贤；儒者爱身，遇高官而不受。
毕竟后事如何，且听下回分解。


昔时贤文，诲汝谆谆。
集韵增广，多见多闻。
观今宜鉴古，无古不成今。
知己知彼，将心比心。
酒逢知己饮，诗向会人吟。
相识满天下，知心能几人？
相逢好似初相识，到老终无怨恨心。
近水知鱼性，近山识鸟音。
易涨易退山溪水，易反易覆小人心。
运去金成铁，时来铁似金。
读书须用意，一字值千金。
逢人且说三分话，未可全抛一片心。
有意栽花花不发，无心插柳柳成荫。
画虎画皮难画骨，知人知面不知心。
钱财如粪土，仁义值千金。
流水下滩非有意，白云出岫本无心。
当时若不登高望，谁信东流海洋深？
路遥知马力，日久见人心。
两人一般心，无钱堪买金；
一人一般心，有钱难买针。
相见易得好，久住难为人。
马行无力皆因瘦，人不风流只为贫。
饶人不是痴汉，痴汉不会饶人。
是亲不是亲，非亲却是亲。
美不美，乡中水；亲不亲，故乡人。
莺花犹怕春光老，岂可教人枉度春？
相逢不饮空归去，洞口桃花也笑人。
红粉佳人休使老，风流浪子莫教贫。
在家不会迎宾客，出门方知少主人。
黄芩无假，阿魏无真。
客来主不顾，自是无良宾。
良宾方不顾，应恐是痴人。
贫居闹市无人问，富在深山有远亲。
谁人背后无人说，哪个人前不说人？
有钱道真语，无钱语不真。
不信但看筵中酒，杯杯先劝有钱人。
闹里挣钱，静处安身。
来如风雨，去似微尘。
长江后浪推前浪，世上新人赶旧人。
近水楼台先得月，向阳花木早逢春。
古人不见今时月，今月曾经照古人。
先到为君，后到为臣。
莫道君行早，更有早行人。
莫信直中直，须防仁不仁。
山中有直树，世上无直人。
自恨枝无叶，莫怨太阳偏。
一切都是命，半点不由人。
一年之计在于春，一日之计在于寅。
一家之计在于和，一生之计在于勤。
责人之心责己，恕己之心恕人。
守口如瓶，防意如城。
宁可人负我，切莫我负人。
再三须慎意，第一莫欺心。
虎身犹可近，人毒不堪亲。
来说是非者，便是是非人。
远水难救近火，远亲不如近邻。
有茶有酒多兄弟，急难何曾见一人？
人情似纸张张薄，世事如棋局局新。
山中也有千年树，世上难逢百岁人。
力微休负重，言轻莫劝人。
无钱休入众，遭难莫寻亲。
平生不做皱眉事，世上应无切齿人。
士者国之宝，儒为席上珍。
若要断酒法，醒眼看醉人。
求人须求大丈夫，济人须济急时无。
渴时一滴如甘露，醉后添杯不如无。
久住令人贱，频来亲也疏。
酒中不语真君子，财上分明大丈夫。
出家如初，成佛有余。
积金千两，不如明解经书。
养子不教如养驴，养女不教如养猪。
有田不耕仓廪虚，有书不读子孙愚。
仓廪虚兮岁月乏，子孙愚兮礼仪疏。
听君一席话，胜读十年书。
人不通今古，马牛而襟裾。
茫茫四海人无数，哪个男儿是丈夫？
白酒酿成缘好客，黄金散尽为收书。
救人一命，胜造七级浮屠。
城门失火，殃及池鱼。
庭前生瑞草，好事不如无。
欲求生富贵，须下死工夫。
百年成之不足，一旦败之有余。
人心似铁，官法如炉。
善化不足，恶化有余。
水至清则无鱼，人太急则无智。
知者减半，愚者全无。
在家由父，出嫁从夫。
痴人畏妇，贤女敬夫。
是非终日有，不听自然无。
竹篱茅舍风光好，道院僧房终不如。
宁可正而不足，不可邪而有余。
宁可信其有，不可信其无。
命里有时终须有，命里无时莫强求。
道院迎仙客，书堂隐相儒。
庭栽栖凤竹，池养化龙鱼。
结交须胜己，似我不如无。
但看三五日，相见不如初。
人情似水分高下，世事如云任卷舒。
会说说都是，不会说无理。
磨刀恨不利，刀利伤人指；
求财恨不多，财多害自己。
知足常足，终身不辱；
知止常止，终身不耻。
有福伤财，无福伤己。
差之毫厘，失之千里。
若登高必自卑，若涉远必自迩。
三思而行，再思可矣。
动口不如亲为，求人不如求己。
小时是兄弟，长大各乡里。
嫉财莫嫉食，怨生莫怨死。
人见白头嗔，我见白头喜。
多少少年郎，不到白头死。
墙有缝，壁有耳。
好事不出门，坏事传千里。
若要人不知，除非己莫为。
为人不做亏心事，半夜敲门心不惊。
贼是小人，智过君子。
君子固穷，小人穷斯滥矣。
富贵多忧，贫穷自在。
不以我为德，反以我为仇。
宁可直中取，不可曲中求。
人无远虑，必有近忧。
知我者谓我心忧，不知我者谓我何求？
晴天不肯去，直待雨淋头。
成事莫说，覆水难收。
是非只为多开口，烦恼皆因强出头。
忍得一时之气，免得百日之忧。
近来学得乌龟法，得缩头时且缩头。
惧法朝朝乐，欺公日日忧。
人生一世，草长一春。
黑发不知勤学早，转眼便是白头翁。
月过十五光明少，人到中年万事休。
儿孙自有儿孙福，莫为儿孙做马牛。
人生不满百，常怀千岁忧。
今朝有酒今朝醉，明日愁来明日忧。
路逢险处难回避，事到临头不自由。
人平不语，水平不流。
一家养女百家求，一马不行百马忧。
有花方酌酒，无月不登楼。
三杯通大道，一醉解千愁。
深山毕竟藏猛虎，大海终须纳细流。
惜花须检点，爱月不梳头。
大抵选她肌骨好，不搽红粉也风流。
受恩深处宜先退，得意浓时便可休。
莫待是非来入耳，从前恩爱反为仇。
留得五湖明月在，不愁无处下金钩。
休别有鱼处，莫恋浅滩头。
去时终须去，再三留不住。
忍一句，息一怒，饶一着，退一步。
三十不豪，四十不富，五十将来寻死路。
生不认魂，死不认尸。
一寸光阴一寸金，寸金难买寸光阴。
父母恩深终有别，夫妻义重也分离。
人生似鸟同林宿，大难来时各自飞。
人善被人欺，马善被人骑。
人无横财不富，马无夜草不肥。
人恶人怕天不怕，人善人欺天不欺。
善恶到头终有报，只盼来早与来迟。
黄河尚有澄清日，岂能人无得运时？
得宠思辱，居安思危。
念念有如临敌日，心心常似过桥时。
英雄行险道，富贵似花枝。
人情莫道春光好，只怕秋来有冷时。
送君千里，终有一别。
但将冷眼观螃蟹，看你横行到几时。
见事莫说，问事不知。
闲事莫管，无事早归。
假缎染就真红色，也被旁人说是非。
善事可做，恶事莫为。
许人一物，千金不移。
龙生龙子，虎生虎儿。
龙游浅水遭虾戏，虎落平原被犬欺。
一举首登龙虎榜，十年身到凤凰池。
十年寒窗无人问，一举成名天下知。
酒债寻常处处有，人生七十古来稀！
养儿防老，积谷防饥。
鸡豚狗彘之畜，无失其时，数口之家，可以无饥矣。
当家才知盐米贵，养子方知父母恩。
常将有日思无日，莫把无时当有时。
树欲静而风不止，子欲养而亲不待。
时来风送滕王阁，运去雷轰荐福碑。
入门休问荣枯事，且看容颜便得知。
官清司吏瘦，神灵庙祝肥。
息却雷霆之怒，罢却虎狼之威。
饶人算之本，输人算之机。
好言难得，恶语易施。
一言既出，驷马难追。
道吾好者是吾贼，道吾恶者是吾师。
路逢侠客须呈剑，不是才人莫献诗。
三人行必有我师焉。
择其善者而从之，其不善者而改之。
欲昌和顺须为善，要振家声在读书。
少壮不努力，老大徒伤悲。
人有善愿，天必佑之。
莫饮卯时酒，昏昏醉到酉。
莫骂酉时妻，一夜受孤凄。
种麻得麻，种豆得豆。
天眼恢恢，疏而不漏。
见官莫向前，作客莫在后。
宁添一斗，莫添一口。
螳螂捕蝉，岂知黄雀在后？
不求金玉重重贵，但愿儿孙个个贤。
一日夫妻，百世姻缘。
百世修来同船渡，千世修来共枕眠。
杀人一万，自损三千。
伤人一语，利如刀割。
枯木逢春犹再发，人无两度再少年。
未晚先投宿，鸡鸣早看天。
将相顶头堪走马，公侯肚内好撑船。
富人思来年，穷人想眼前。
世上若要人情好，赊去物品莫取钱。
生死有命，富贵在天。
击石原有火，不击乃无烟。
人学始知道，不学亦徒然。
莫笑他人老，终须还到老。
和得邻里好，犹如拾片宝。
但能守本分，终身无烦恼。
大家做事寻常，小家做事慌张。
大家礼义教子弟，小家凶恶训儿郎。
君子爱财，取之有道。
贞妇爱色，纳之以礼。
善有善报，恶有恶报。
不是不报，时候未到。
万恶淫为首，百行孝当先。
人而无信，不知其可也。
一人道虚，千人传实。
凡事要好，须问三老。
若争小利，便失大道。
家中不和邻里欺，邻里不和说是非。
年年防饥，夜夜防盗。
学者是好，不学不好。
学者如禾如稻，不学如草如蒿。
遇饮酒时须饮酒，得高歌处且高歌。
因风吹火，用力不多。
不因渔夫引，怎能见波涛？
无求到处人情好，不饮任他酒价高。
知事少时烦恼少，识人多处是非多。
进山不怕伤人虎，只怕人情两面刀。
强中更有强中手，恶人须用恶人磨。
会使不在家富豪，风流不用衣着佳。
光阴似箭，日月如梭。
天时不如地利，地利不如人和。
黄金未为贵，安乐值钱多。
为善最乐，作恶难逃。
羊有跪乳之恩，鸦有反哺之义。
孝顺还生孝顺子，忤逆还生忤逆儿。
不信但看檐前水，点点滴滴旧窝池。
隐恶扬善，执其两端。
妻贤夫祸少，子孝父心宽。
已覆之水，收之实难。
人生知足时常足，人老偷闲且是闲。
处处绿杨堪系马，家家有路通长安。
既坠釜甑，反顾何益。
见者易，学者难。
厌静还思喧，嫌喧又忆山。
自从心定后，无处不安然。
莫将容易得，便作等闲看。
用心计较般般错，退后思量事事宽。
道路各别，养家一般。
由俭入奢易，从奢入俭难。
知音说与知音听，不是知音莫与谈。
点石化为金，人心犹未足。
信了肚，卖了屋。
他人观花，不涉你目。
他人碌碌，不涉你足。
谁人不爱子孙贤，谁人不爱千钟粟。
奈五行，不是这般题目。
莫把真心空计较，儿孙自有儿孙福。
书到用时方恨少，事非经过不知难。
天下无不是的父母，世上最难得者兄弟。
与人不和，劝人养鹅；与人不睦，劝人架屋。
但行好事，莫问前程。不交僧道，便是好人。
河狭水激，人急计生。
明知山有虎，莫向虎山行。
路不铲不平，事不为不成。
无钱方断酒，临老始读经。
点塔七层，不如暗处一灯。
堂上二老是活佛，何用灵山朝世尊。
万事劝人休瞒昧，举头三尺有神明。
但存方寸土，留与子孙耕。
灭却心头火，剔起佛前灯。
惺惺多不足，蒙蒙作公卿。
众星朗朗，不如孤月独明。
兄弟相害，不如友生。
合理可作，小利不争。
牡丹花好空入目，枣花虽小结实多。
欺老莫欺小，欺人心不明。
勤奋耕锄收地利，他时饱暖谢苍天。
得忍且忍，得耐且耐，不忍不耐，小事成灾。
相论逞英豪，家计渐渐退。
贤妇令夫贵，恶妇令夫败。
一人有庆，兆民咸赖。
人老心未老，人穷志莫穷。
人无千日好，花无百日红。
黄蜂一口针，橘子两边分。
世间痛恨事，最毒淫妇心。
杀人可恕，情理不容。
乍富不知新受用，乍贫难改旧家风。
座上客常满，杯中酒不空。
屋漏更遭连夜雨，行船又遇打头风。
笋因落箨方成竹，鱼为奔波始化龙。
记得少年骑竹马，转眼又是白头翁。
礼义生于富足，盗贼出于赌博。
天上众星皆拱北，世间无水不朝东。
士为知己者死，女为悦己者容。
色即是空，空即是色。
君子安贫，达人知命。
良药苦口利于病，忠言逆耳利于行。
顺天者昌，逆天者亡。
有缘千里来相会，无缘对面不相逢。
有福者昌，无福者亡。
人为财死，鸟为食亡。
夫妻相和好，琴瑟与笙簧。
红粉易妆娇态女，无钱难作好儿郎。
有子之人贫不久，无儿无女富不长。
善必寿老，恶必早亡。
爽口食多偏作病，快心事过恐遭殃。
富贵定要依本分，贫穷不必再思量。
画水无风空作浪，绣花虽好不闻香。
贪他一斗米，失却半年粮。
争他一脚豚，反失一肘羊。
龙归晚洞云犹湿，麝过春山草木香。
平生只会说人短，何不回头把己量？
见善如不及，见恶如探汤。
人穷志短，马瘦毛长。
自家心里急，他人未知忙。
贫无达士将金赠，病有高人说药方。
触来莫与竞，事过心清凉。
秋来满山多秀色，春来无处不花香。
凡人不可貌相，海水不可斗量。
清清之水为土所防，济济之士为酒所伤。
蒿草之下或有兰香，茅茨之屋或有侯王。
无限朱门生饿殍，几多白屋出公卿。
酒里乾坤大，壶中日月长。
拂石坐来春衫冷，踏花归去马蹄香。
万事前身定，浮生空自忙。
叫月子规喉舌冷，宿花蝴蝶梦魂香。
一言不中，千言不用。
一人传虚，百人传实。
万金良药，不如无疾。
千里送鹅毛，礼轻情义重。
世事如明镜，前程暗似漆。
君子怀刑，小人怀惠。
架上碗儿轮流转，媳妇自有做婆时。
人生一世，如驹过隙。
良田万顷，日食一升。
大厦千间，夜眠八尺。
千经万典，孝义为先。
天上人间，方便第一。
一字入公门，九牛拔不出。
八字衙门向南开，有理无钱莫进来。
欲求天下事，须用世间财。
富从升合起，贫因不算来。
近河不得枉使水，近山不得枉烧柴。
家无读书子，官从何处来？
慈不掌兵，义不掌财。
一夫当关，万夫莫开。
万事不由人计较，一生都是命安排。
白云本是无心物，却被清风引出来。
慢行急行，逆取顺取。
命中只有如许财，丝毫不可有闪失。
人间私语，天闻若雷。
暗室亏心，神目如电。
一毫之恶，劝人莫作。一毫之善，与人方便。
亏人是祸，饶人是福，天眼恢恢，报应甚速。
圣贤言语，神钦鬼服。
人各有心，心各有见。
口说不如身逢，耳闻不如目见。
见人富贵生欢喜，莫把心头似火烧。
养兵千日，用在一时。
国清才子贵，家富小儿娇。
利刀割体疮犹使，恶语伤人恨不消。
公道世间唯白发，贵人头上不曾饶。
有才堪出众，无衣懒出门。
为官须作相，及第必争先。
苗从地发，树由枝分。
宅里燃火，烟气成云。
以直报怨，知恩报恩。
红颜今日虽欺我，白发他时不放君。
借问酒家何处有，牧童遥指杏花村。
父子和而家不退，兄弟和而家不分。
一片云间不相识，三千里外却逢君。
官有公法，民有私约。
平时不烧香，临时抱佛脚。
幸生太平无事日，恐防年老不多时。
国乱思良将，家贫思良妻。
池塘积水须防旱，田土深耕足养家。
根深不怕风摇动，树正何愁月影斜。
争得猫儿，失却牛脚。
愚者千虑，必有一得，智者千虑，必有一失。
始吾于人也，听其言而信其行。
今吾于人也，听其言而观其行。
学在一人之下，用在万人之上。
一日为师，终生为父。
忘恩负义，禽兽之徒。
劝君莫将油炒菜，留与儿孙夜读书。
书中自有千钟粟，书中自有颜如玉。
莫怨天来莫怨人，五行八字命生成。
莫怨自己穷，穷要穷得干净；莫羡他人富，富要富得清高。
别人骑马我骑驴，仔细思量我不如，
待我回头看，还有挑脚汉。
路上有饥人，家中有剩饭。
积德与儿孙，要广行方便。
作善鬼神钦，作恶遭天遣。
积钱积谷不如积德，买田买地不如买书。
一日春工十日粮，十日春工半年粮。
疏懒人没吃，勤俭粮满仓。
人亲财不亲，财利要分清。
十分伶俐使七分，常留三分与儿孙，
若要十分都使尽，远在儿孙近在身。
君子乐得做君子，小人枉自做小人。
好学者则庶民之子为公卿，不好学者则公卿之子为庶民。
惜钱莫教子，护短莫从师。
记得旧文章，便是新举子。
人在家中坐，祸从天上落。
但求心无愧，不怕有后灾。
只有和气去迎人，哪有相打得太平。
忠厚自有忠厚报，豪强一定受官刑。
人到公门正好修，留些阴德在后头。
为人何必争高下，一旦无命万事休。
山高不算高，人心比天高。
白水变酒卖，还嫌猪无糟。
贫寒休要怨，宝贵不须骄。
善恶随人作，祸福自己招。
奉劝君子，各宜守己。
只此呈示，万无一失。


前人俗语，言浅理深。
补遗增广，集成书文。
世上无难事，只怕不专心。
成人不自在，自在不成人；
金凭火炼方知色，与人交财便知心。
乞丐无粮，懒惰而成。
勤俭为无价之宝，节粮乃众妙之门。
省事俭用，免得求人。
量大祸不在，机深祸亦深。
善为至宝深深用，心作良田世世耕。
群居防口，独坐防心。
体无病为富贵，身平安莫怨贫。
败家子弟挥金如土，贫家子弟积土成金。
富贵非关天地，祸福不是鬼神。
安分贫一时，本分终不贫。
不拜父母拜干亲，弟兄不和结外人。
人过留名，雁过留声。
择子莫择父，择亲莫择邻。
爱妻之心是主，爱子之心是亲。
事从根起，藕叶连心。
祸与福同门，利与害同城。
清酒红人脸，财帛动人心！
宁可荤口念佛，不可素口骂人。
有钱能说话，无钱话不灵。
岂能尽如人意？但求不愧吾心。
不说自己井绳短，反说他人箍井深。
恩爱多生病，无钱便觉贫。
只学斟酒意，莫学下棋心。
孝莫假意，转眼便为人父母。
善休望报，回头只看汝儿孙！
口开神气散，舌出是非生！
弹琴费指甲，说话费精神。
千贯买田，万贯结邻。
人言未必犹尽，听话只听三分。
隔壁岂无耳，窗外岂无人？
财可养生须注意，事不关己不劳心。
酒不护贤，色不护病；财不护亲，气不护命！
一日不可无常业，安闲便易起邪心！
炎凉世态，富贵更甚于贫贱；
嫉妒人心，骨肉更甚于外人！
瓜熟蒂落，水到渠成。
人情送匹马，买卖不饶针！
过头饭好吃，过头话难听！
事多累了自己，田多养了众人。
怕事忍事不生事自然无事；
平心静心不欺心何等放心！
天子至尊不过于理，在理良心天下通行。
好话不在多说，有理不在高声！
一朝权在手，便把令来行。
甘草味甜人可食，巧言妄语不可听。
当场不论，过后枉然。
贫莫与富斗，富莫与官争！
官清难逃猾吏手，衙门少有念佛人！
家有千口，主事一人。
父子竭力山成玉，弟兄同心土变金。
当事者迷，旁观者清。
怪人不知理，知理不怪人。
未富先富终不富，未贫先贫终不贫。
少当少取，少输当赢！
饱暖思淫欲，饥寒起盗心！
蚊虫遭扇打，只因嘴伤人！
欲多伤神，财多累心！
布衣得暖真为福，千金平安即是春。
家贫出孝子，国乱显忠臣！
宁做太平犬，莫做离乱人！
人有几等，官有几品。
理不卫亲，法不为民。
自重者然后人重，人轻者便是自轻。
自身不谨，扰乱四邻。
快意事过非快意，自古败名因败事。
伤身事莫做，伤心话莫说。
小人肥口，君子肥身。
地不生无名之辈，天不生无路之人。
一苗露水一苗草，一朝天子一朝臣。
读未见书，如得良友；见已读书，如逢故人。
福满须防有祸，凶多料必无争。
不怕三十而死，只怕死后无名。
但知江湖者，都是薄命人。
不怕方中打死人，只知方中无好人。
说长说短，宁说人长莫说短；
施恩施怨，宁施人恩莫施怨。
育林养虎，虎大伤人。
冤家抱头死，事要解交人。
卷帘归乳燕，开扇出苍蝇。
爱鼠常留饭，怜蛾灯罩纱。
人命在天，物命在人。
奸不通父母，贼不通地邻。
盗贼多出赌博，人命常出奸情。
治国信谗必杀忠臣，治家信谗必疏其亲。
治国不用佞臣，治家不用佞妇。
好臣一国之宝，好妇一家之珍。
稳的不滚，滚的不稳。
儿不嫌母丑，狗不嫌家贫。
君子千钱不计较，小人一钱恼人心。
人前显贵，闹里夺争。
要知江湖深，一个不做声。
知止自当出妄想，安贫须是禁奢心。
初入行业，三年事成；
初吃馒头，三年口生。
家无生活计，坐吃如山崩。
家有良田万顷，不如薄艺在身；
艺多不养家，食多嚼不赢。
命中只有八合米，走遍天下不满升。
使心用心，反害自身。
国家无空地，世上无闲人。
妙药难医怨逆病，混财不富穷命人。
耽误一年春，十年补不清；
人能处处能，草能处处生。
会打三班鼓，也要几个人。
人不走不亲，水不打不浑。
三贫三富不到老，十年兴败多少人！
买货买得真，折本折得轻；
不怕问到，只怕倒问。
人强不如货强，价高不如口便。
会买买怕人，会卖卖怕人。
只只船上有梢公，天子足下有贫亲。
既知莫望，不知莫向。
在一行，练一行；
穷莫失志，富莫癫狂。
天欲令其灭亡，必先让其疯狂。
梢长人胆大，梢短人心慌。
隔行莫贪利，久炼必成钢。
瓶花虽好艳，相看不耐长。
早起三光，迟起三慌。
未来休指望，过去莫思量；
时来遇好友，病去遇良方。
布得春风有夏雨，哈得秋风大家凉。
晴带雨伞，饱带饥粮。
满壶全不响，半壶响叮当。
久利之事莫为，众争之地莫往。
老医迷旧疾，朽药误良方；
该在水中死，不在岸上亡。
舍财不如少取，施药不如传方。
倒了城墙丑了县官，打了梅香丑了姑娘。
燕子不进愁门，耗子不钻空仓。
苍蝇不叮无缝蛋，谣言不找谨慎人。
一人舍死，万人难当。
人争一口气，佛争一炷香。
门为小人而设，锁乃君子之防。
舌咬只为揉，齿落皆因眶。
硬弩弦先断，钢刀刃自伤。
贼名难受，龟名难当。
好事他人未见讲，错处他偏说得长。
男子无志纯铁无钢，女子无志烂草无瓤。
生男欲得成龙犹恐成獐，生女欲得成凤犹恐成虎。
养男莫听狂言，养女莫叫离母。
男子失教必愚顽，女子失教定粗鲁。
生男莫教弓与弩，生女莫教歌与舞。
学成弓弩沙场灾，学成歌舞为人妾。
财交者密，财尽者疏。
婚姻论财，夫妻之道。
色娇者亲，色衰者疏。
少实胜虚，巧不如拙。
百战百胜不如无争，万言万中不如一默。
有钱不置怨逆产，冤家宜解不宜结。
近朱者赤，近墨者黑。
一个山头一只虎，恶龙难斗地头蛇。
出门看天色，进门看脸色。
商贾买卖如施舍，买卖公平如积德。
天生一人，地生一穴。
家无三年之积不成其家，国无九年之积不成其国。
男子有德便是才，女子无才便是德。
有钱难买子孙贤，女儿不请上门客。
男大当婚女大当嫁，不婚不嫁惹出笑话。
谦虚美德，过谦即诈。
自己跌倒自己爬，望人扶持都是假。
人不知己过，牛不知力大。
一家饱暖千家怨，一物不见赖千家。
当面论人惹恨最大，是与不是随他说吧！
谁人做得千年主，转眼流传八百家。
满载芝麻都漏了，还在水里捞油花！
皇帝坐北京，以理统天下。
五百年前共一家，不同祖宗也同华！
学堂大如官厅，人情大过王法。
找钱犹如针挑土，用钱犹如水推沙！
害人之心不可有，防人之心不可无！
不愁无路，就怕不做。
须向根头寻活计，莫从体面下功夫！
祸从口出，病从口入。
药补不如肉补，肉补不如养补。
思虑之害甚于酒色，日日劳力上床呼疾。
人怕不是福，人欺不是辱。
能言不是真君子，善处方为大丈夫！
为人莫犯法，犯法身无主。
姊妹同肝胆，弟兄同骨肉。
慈母多误子，悍妇必欺夫！
君子千里同舟，小人隔墙易宿。
文钱逼死英雄汉，财不归身恰是无。
妻子如衣服，弟兄似手足。
衣服补易新，手足断难续。
盗贼怨失主，不孝怨父母。
一时劝人以口，百世劝人以书。
我不如人我无其福，人不如我我常知足！
捡金不忘失金人，三两黄铜四两福。
因祸得福，求赌必输。
一言而让他人之祸，一忿而折平生之福。
天有不测风云，人有旦夕祸福。
不淫当斋，淡饱当肉。
缓步当车，无祸当福。
男无良友不知己之有过，女无明镜不知面之精粗。
事非亲做，不知难处。
十年易读举子，百年难淘江湖！
积钱不如积德，闲坐不如看书。
思量挑担苦，空手做是福。
时来易借银千两，运去难赊酒半壶。
天晴打过落雨铺，少时享过老来福。
与人方便自己方便，一家打墙两家好看。
当面留一线，过后好相见。
入门掠虎易，开口告人难。
手指要往内撇，家丑不可外传。
浪子出于祖无德，孝子出于前人贤。
货离乡贵，人离乡贱。
树挪死，人挪活。
在家千日好，出门处处难。
三员长者当官员，几个明人当知县？
明人自断，愚人官断。
人怕三见面，树怕一墨线。
村夫硬似铁，光棍软如棉。
不是撑船手，怎敢拿篙竿！
天下礼仪无穷，一人知识有限。
一人不得二人计，宋江难结万人缘。
家有三亩田，不离衙门前，乡间无强汉，衙门就饿饭。
人人依礼仪，天下不设官。
衙门钱，眼睛钱；
田禾钱，千万年。
诗书必读，不可做官。
为人莫当官，当官皆一般。
换了你我去，恐比他还贪。
官吏清廉如修行，书差方便如行善。
靠山吃山，种田吃田。
吃尽美味还是盐，穿尽绫罗还是棉。
一夫不耕，全家饿饭，一女不织，全家受寒。
金银到手非容易，用时方知来时难。
先讲断，后不乱，免得藕断丝不断。
听人劝，得一半。
不怕慢，只怕站。
逢快莫赶，逢贱莫懒。
谋事在人，成事在天！
长路人挑担，短路人赚钱。
宁卖现二，莫卖赊三。
赚钱往前算，折本往后算。
小小生意赚大钱，七十二行出状元。
自己无运至，却怨世界难。
胆大不如胆小，心宽甚如屋宽。
妻贤何愁家不富，子孙何须受祖田。
是儿不死，是财不散。
财来生我易，我去生财难。
十日滩头坐，一日下九滩。
结交一人难上难，得罪一人一时间。
借债经商，卖田还债；
赊钱起屋，卖屋还钱。
修起庙来鬼都老，拾得秤来姜卖完。
不嫖莫转，不赌莫看。
节食以去病，少食以延年。
豆腐多了是包水，梢公多了打烂船。
无口过易，无眼过难。
无身过易，无心过难。
不会凫水怨河湾，不会犁田怨枷担。
他马莫骑，他弓莫挽。
要知心腹事，但听口中言。
宁在人前全不会，莫在人前会不全。
事非亲见，切莫乱谈。
打人莫打脸，骂人莫骂短。
好言一句三冬暖，恶语伤人六月寒。
人上十口难盘，帐上万元难还。
放债如施，收债如讨。
告状讨钱，海底摸盐。
衙门深似海，弊病大如天。
银钱莫欺骗，牛马不好变。
好汉莫被人识破，看破不值半文钱。
狗咬对头人，雷打三世冤。
不卖香烧无剩钱，井水不打不满边。
事宽则园，太久则偏。
高人求低易，低人求高难。
有钱就是男子汉，无钱就是汉子难。
人上一百，手艺齐全。
难者不会，会者不难。
生就木头造就船，砍的没得车的圆。
心不得满，事不得全。
鸟飞不尽，话说不完。
人无喜色休开店，事不遂心莫怨天。
选婿莫选田园，选女莫选嫁奁。
红颜女子多薄命，福人出在丑人边。
人将礼义为先，树将花果为园。
临危许行善，过后心又变。
天意违可以人回，命早定可以心挽。
强盗口内出赦书，君子口中无戏言。
贵人语少，贫子话多。
快里须斟酌，耽误莫迟春。
读过古华佗，不如见症多。
东屋未补西屋破，前帐未还后又拖。
今年又说明年富，待到明年差不多。
志不同己，不必强合。
莫道坐中安乐少，须知世上苦情多。
本少利微强如坐，屋檐水也滴得多。
勤俭持家富，谦恭受益多。
细处不断粗处断，黄梅不落青梅落。
见钱起意便是贼，顺手牵羊乃为盗。
要做快活人，切莫寻烦恼。
要做长寿人，莫做短命事。
要做有后人，莫做无后事。
不经一事，不长一智。
宁可无钱使，不可无行止。
栽树要栽松柏，结交要结君子。
秀才不出门，能知天下事。
钱多不经用，儿多不耐死。
弟兄争财家不穷不止，妻妾争风夫不死不止。
男人有志，妇人有势。
夫人死百将临门，将军死一卒不至。
天旱误甲子，人穷误口齿。
百岁无多日，光阴能几时？
父母养其身，自己立其志。
待有余而济人，终无济人之日；
待有闲而读书，终无读书之时。
此书传后世，句句必精读，其中礼和义，奉劝告世人。
勤奋读，苦发奋，走遍天涯如游刃。


侍中中书监光禄大夫济北侯臣荀勖撰
古文《穆天子传》者，太康二年，汲县不准盗发古冢所得书也。皆竹简素丝编，以臣勖前所考定古尺，度其简，长二尺四寸，以墨书，一简四十字。汲者，战国时魏地也。案所得《纪年》，盖魏惠成王子，令王之冢也，于《世本》，盖襄王也。案《史记·六国年表》，自令王二十一年至秦始皇三十四年燔书之岁，八十六年。及至太康二年初得此书，凡五百七十九年。其书言周穆王游行之事，《春秋左氏传》曰： 穆王欲肆其心，周行於天下，将皆使有车辙马迹焉。 此书所载，则其事也。王好巡守，得盗骊騄耳之乘，造父为御，以观四荒。北绝流沙，西登昆仑，见西王母，与太史公记同。汲郡收书不谨，多毁落残缺。虽其言不典，皆是古书，颇可观览。谨以二尺黄纸写上，请事平，以本简书及所新写，并付秘书缮写，藏之中经，副在三阁。谨序。


□柏夭曰：□封膜昼于河水之阳（膜昼，人名。膜音莫），以为殷人主（主，谓主其祭祀，言同姓也）。
丁巳，天子西南升□之所主居（似说古之贤圣所居）。爰有大木硕草（硕，大也）。爰有野兽，可以畋猎。
戊午，□之人居虑（古畴字，居虑名），献酒百□于天子（百下脱盛酒器名）。天子已饮而行，遂宿于昆仑之阿，赤水之阳（昆仑山有五色水，赤水出东南隅而东北流。皆见《山海经》）。爰有鸟之山（音甄，一音栴），天子三日舍于鸟之山。□吉日辛酉，天子升于昆仑之丘，以观黄帝之宫（黄帝巡游四海，登昆仑山，起宫室于其上。见《新语》），而封□隆之葬（隆上字疑作丰，丰隆，筮御云得大壮卦，遂为雷师。亦犹黄帝桥山有墓。封，谓增高其上土也，以标显之耳），以诏后世（诏谓语之）。
癸亥，天子具蠲齐牲全，以禋□昆仑之丘（蠲者，洁也。洁齐祭神曰禋。《书》 天子禋于六宗 。蠲，音圭）。
甲子，天子北征，舍于珠泽（此泽出珠，因名之云。今越巂平泽出青珠是），以钓于氵不水。曰：珠泽之薮，方三十里（泽中有草者为薮）。爰有萑苇、莞蒲（莞，葱蒲，或曰莞蒲，齐名耳。关西云莞。音丸）、茅萯（萯今菩字，音倍）、蒹（蒹，薕也，似萑而细，音兼）葽（莠属。《诗》曰 四月秀要 ）。珠泽之人乃献白玉，□只，□角之一，□三，可以□沐，乃进食，□酒十，□姑劓九，□亓味中麋胃而滑（中犹合也）。因献食马三百（可以供厨膳者），牛羊三千。天子□昆仑（此以上似说封人于昆仑山旁），以守黄帝之宫。南司赤水而北守舂山之珤（欲以崇表圣德，因用显其功迹）。天子乃赐□之人□吾，黄金之环三五（空边等为环），朱带贝饰三十（《淮南子》曰 贝带鵕鸃 ，是也），工布之四。□吾乃膜拜而受（今之胡人礼佛，举手加头，称南膜拜者，即此类也。音模）。天子又与之黄牛二六（以为犠牲种）以三十□人于昆仑丘。
季夏丁卯，天子北升于舂山之上，以望四野，曰：舂山，是唯天下之高山也。孳木华不畏雪。天子于是取孳木华之实，持归种之（孳音滋），曰：舂山之泽，清水出泉，温和无风（炁条适也），飞鸟百兽之所饮食，先王所谓县圃（《淮南子》曰： 昆仑去地一万一千里，上有曾城九重，或上倍之，是谓阆风；或上倍之，是谓玄圃。 经相及。《山海经》云：明明昆仑玄圃各一山，但相近耳。又曰：实为帝之平圃也）。天子于是得玉荣枝斯之英（英，玉之精华也。《尸子》曰 龙泉有玉英 ，《山海经》曰 黄帝乃取密山之玉荣而投之钟山之阳 ，是也），曰：舂山，百兽之所聚也，飞鸟之所栖也。爰有□兽食虎豹，如麇而载骨，盘□始如麕，小头大鼻（麕，獐是也）。爰有赤豹、白虎（《诗》曰 赤豹黄罴 ）、熊罴、豺狼、野马、野牛、山羊、野豕（今华阴山有野牛、山羊，肉皆千斤）。爰有白鶽青雕，执犬羊，食豕鹿（今之雕亦能食麕鹿）。曰：天子五日观于舂山之上。乃为铭迹於县圃之上，以诏后世（谓勒石铭功德也。秦始皇、汉武帝巡守登名山，所在刻石立表，此之类也）。
壬申，天子西征。
甲戌，至于赤乌。赤乌之人丌献酒千斛于天子。食马九百，羊牛三千，穄麦百载（穄，似黍而不黏）。天子使祭父受之，曰：赤乌氏先出自周宗（与周同始祖），大王亶父（即古公亶父字也）之始作西土（言作兴于岐山之下。今邑在扶风美阳是也），封其元子吴太伯于东吴（太伯让国入吴，因即封之于吴），诏以金刃之刑（南金精利，故语其刑法也），贿用周室之璧（贿，赠贿也），封丌璧臣长季绰于舂山之虱，妻以元女，诏以玉石之刑（昆仑山出美玉石处，故以语之），以为周室主。天子乃赐赤乌之人丌默乘四（周礼，大夫乘墨车），黄金四十镒（二十两为镒），贝带五十，朱三百裹。丌乃膜拜而受（裹，音罪过之过。丌，名。赤乌，人名也），曰：□山，是唯天下之良山也。珤玉之所在。嘉谷生之，草木硕美。天子于是取嘉禾，以归树于中国（汉武帝取外国香草美菜种之中国）。曰：天子五日休于□山之下。乃奏广乐，赤乌之人丌好献二女于天子（所以结恩好也），女听、女列，以为嬖人（一名听，名失，一女名下文）。曰：赤乌氏，美人之地也。珤玉之所在也。己卯，天子北征，赵行□舍（赵，犹超腾。舍，三十里）。
庚辰，济于洋水（洋水，出昆仑山西北隅而东流。洋，音详）。
辛巳，入于曹奴之人戏，觞天子于洋水之上（戏，国人名也），乃献食马九百，牛羊七千，穄米百车。天子使逢固受之（逢固，周大夫）。天子乃赐曹奴之人戏□黄金之鹿，白银之麕（今所在地中，得玉肫金狗之类，此皆古者以赂夷狄之奇货也），贝带四十，朱四百裹。戏乃膜拜而受。
壬午，天子北征，东还（从东头而还归）。
甲申，至于黑水（水亦出昆仑山西北隅而东南流），西膜之所谓鸿鹭（西膜，沙漠之乡。以言外域，人名物与中华不同。春秋叔弓败莒师于濆水，《穀梁传》曰 狄人谓濆泉失名，号从中国，名从主人 之类也），于是降雨七日，天子留骨六师之属（穆王马骏而御良，故行辄出从众前）。天子乃封长肱于黑水之西河（即长臂人也。身如中国，臂长三丈，魏时在赤海中得此人裾也。长脚人国，又在赤海东，皆见《山海经》），是惟昆仑鸿鹭之上，以为周室主。是曰留胥之邦（因以名之）。
辛卯，天子北征，东还，乃循黑水。癸巳，至于群玉之山（即《山海经》：玉山，西王母所居者），容成氏之所守。曰：群玉田山，□知，阿平无险（言边无险阻也），四彻中绳（言皆平实），先王之所谓策府（言往古帝王以为藏书册之府，所谓藏之名山者也），寡草木而无鸟兽（言纯玉石也）。爰有□木，西膜之所谓□，天子于是攻其玉石，取玉版三乘，玉器服物（环珮之属），载玉万只（双玉为瑴，半瑴为只。见《左氏传》）。天子四日休群玉之山（休，游息也），乃命邢侯待攻玉者（待留之也。邢，今广平襄国县）。
孟秋丁酉，天子北征，□之人潜旹（潜旹，名也），觞天子于羽陵之上，乃献良马牛羊。天子以其邦之攻玉石也，不受其牢（重慎费其牢牲，礼也）。柏夭曰：□氏，槛□之后也。天子乃赐之黄金之罂三六（即盂也，徐州谓之罂），朱三百裹。潜旹乃膜拜而受。
戊戌，天子西征。
辛丑，至于剞闾氏（音倚）。天子乃命剞闾氏供食六师之人（天子六军。《诗》曰 周王于迈，六师及之 ）于铁山之下。壬寅，天子登于铁山，祀于郊门。乃彻祭器于剞闾之人（以祭馀胙赐之）。温归乃膜拜而受（温归，名也）。天子已祭而行，乃遂西征。
丙午，至于鄄韩氏（鄄，之然切）。爰有乐野温和，穄麦之所草（此字作下早，疑古茂字），犬马牛羊之所昌（昌，犹盛也），珤玉之所□。
丁未，天子大朝于平衍之中（衍，坟之下者，见《周礼》），乃命六师之属休。己酉，子大飨正公、诸侯、王、吏、七萃之士于平衍之中。鄄韩之人无凫乃献良马百匹，服牛三百（服，可服用者），良犬七千（良调习者），牥牛二百，野马三百，牛羊二千，穄麦三百车。天子乃赐之黄金银罂四七，贝带五十，朱三百裹。变□雕官。无凫上下乃膜拜而受（疑古上下字，今夷狄官多复名）。
庚戌，天子西征，至于玄池。天子三日休于玄池之上，乃奏广乐，三日而终，是曰乐池（因改名为乐池，犹汉武改桐乡为闻喜之类）。天子乃树之竹（种竹池边），是曰竹林（竹木盛者为林）。
癸丑，天子乃遂西征。
丙辰，至于苦山，西膜之所谓茂苑。天子于是休猎，于是食苦（苦，草名，可食）。
丁巳，天子西征。己未，宿于黄鼠之山，西□，乃遂西征。
癸亥，至于西王母之邦。


饮天子蠲（音涓）山之上。
戊寅，天子北征，乃绝漳水（绝，犹截也。漳水，今在邺县）。
庚辰，至于□觞天子于盘石之上（觞者，所以进酒，因云觞耳），天子乃奏广乐（《史记》云：赵简子疾，不知人七日而寤曰：我之帝所，甚乐，与百神游于钧天，广乐九奏万舞，不类三代之乐，其声动心。广乐义见此），载立不舍（言在车上立不下也），至于钘常之下（燕赵谓山脊为钘，即井钘山也，今在常山石邑县。钘音邢）。
癸未，雨雪，天子猎于钘山之西阿（阿，山陂也）。于是得绝钘山之队（队，谓谷中险阻道也，音遂），北循虖沱之阳（虖沱河，今在雁门卤城县阳水北。沲，音橐驼之驼）。
乙酉，天子北升于□，天子北征于犬戎（《国语》曰：穆王将征犬戎，祭阝公谋父谏，不从，遂征之。得四白狼、四白鹿以归，自是荒服不至。《纪年》又曰：取其五王以东），犬戎□胡觞天子于当水之阳，天子乃乐，□赐七萃之士战（萃，集也，聚也，亦犹传有七舆。大夫皆聚集有智力者，为王之爪牙也）。
庚寅，北风雨雪（《诗》曰：北风其凉，雨雪其雱）。天子以寒之故，命王属休（令王之徒属休息也）。
甲午，天子西征，乃绝隃之关隥。（隥，阪也。疑此谓北陵、西隃。隃，雁门山也，音俞）。
己亥，至于焉居愚知之平（疑皆国名）。
辛丑，天子西征，至于崩阝人。（崩阝，国名。音叵肯切）。河宗之子孙崩阝柏絮（伯爵，絮名，古伯字多从木），且逆天子于智之□先豹皮十，良马二六（古者为礼，皆有以先之，《传》曰：先进乘韦），天子使井利受之（井利，穆王之嬖臣）。
癸酉，天子舍于漆泽（一宿为舍），乃西钓于河，以观□智之□。
甲辰，天子猎于渗泽，于是得白狐玄狢焉，以祭于河宗（以将有事于河、奇此获，故用之。汉武帝郊祀，得一角白鹿，以为祥瑞，亦将燎祭之类）。
丙午，天子饮于河水之阿（阿，水崖也），天子属六师之人于崩阝邦之南，渗泽之上（属犹会也）。
戊寅，天子西征，鹜行至于阳纡之山（鹜犹驰也。纡音呕），河伯无夷之所都居（无夷，冯夷也。《山海经》云冰夷），是惟河宗氏（河，四渎之宗，主河者因以为氏）。河宗柏夭逆天子燕然之山（伯夭，字也），劳用束帛加璧（劳，郊劳也。五两为一束，两，今之二丈）。先白□天子使祭阝父受之（祭阝父，祭阝公谋父，作《祈招》之诗者）。
癸丑，天子大朝于燕然之山，河水之阿（盖朝会，群官告将礼河也）。乃命井利梁固（梁固大夫），聿将六师（聿犹曰也）。天子命吉日戊午（《诗》曰：吉日庚午）。天子大服：冕袆（冕，冠。袆，衣，盖王后之上服。今帝服之所未详。袆，音晖）、帗带（帗，韠也，天子赤。帗音弗），搢曶（曶长三尺，杼上椎头，一名珽，亦谓之大圭。搢，犹带也。曶音忽）、夹佩（左右两佩）、奉璧，南面立于寒下（受河宗也。寒下，未详）。曾祝佐之（曾，重也。《传》曰曾臣偃），官人陈牲全五□具（牛羊之品曰牲，体完曰全。或曰全，色纯也。《传》曰：牲全肥腯）。天子授河宗璧。河宗伯夭受璧，西向沉璧于河（河位载昆仑），再拜稽首（稽首，首至地也）。祝沉牛马豕羊，河宗□命于皇天子（加皇者，尊上之）。河伯号之（呼穆王）帝曰：穆满（以名应，谦也。言谥，盖后记事者之辞），女当永致用旹事（语穆王当长幹理世事也）。南向再拜（穆王拜）。河宗又号之帝曰：穆满，示女舂山之珤（《山海经》舂字作锺，音同耳。言此山多珍宝奇怪），诏女昆仑□舍四，平泉七十（疑皆说昆仑山上事物），乃至於昆仑之丘，以观舂山之珤（皆河伯与穆王词语），赐女晦（月终为晦，言赐女受终福），天子受命，南向再拜（受河伯命）。己未，天子大朝于黄之山（将礼河而去）。乃披图视典，周观天子之珤器（省河所视礼图），曰：天子之珤（曰《河图》辞也）、玉果（石似美玉，所谓女果者也）、璿珠（璿，玉类也，音旋）、烛银（银有精光如烛）、黄金之膏（金膏，亦犹玉膏，皆其精汋也）。天子之珤万金，□珤百金，士之珤五十金，庶人之珤十金（自万金以下，宜次言诸侯之珤千金，大夫之珤百金。此书残缺，集录者不续，以见阙文耳）。天子之弓射人，步剑牛马，犀□器千金（步剑，疑步光之剑也。犀似水牛，庳脚，脚有三蹄，黑色）。天子之马走千里，胜人猛兽（言炁势杰骇也）。天子之狗走百里，执虎豹（言筋力壮猛也）。柏夭曰：征鸟使翼，曰□鸟鸢（音缘也），鶤鸡飞八百里（即鹍鸡，鸿鹄属也）。名兽使足，□走千里，狻猊□野马走五百里（狻猊，师子，亦食虎豹。野马，亦如马而小。狻音俊，猊音倪），邛邛距虚走百里（亦马属。《尸子》曰：距虚不择地而走。《山海经》云：邛邛距虚。并言之耳），麋□二十里（自麋已上，似次第兽能走里数远近）。曰：柏夭既致河，典（典，礼也。自此以上，事物皆《河图》数载，河伯以为礼，礼穆王也）。乃乘渠黄之乘，为天子先（先驱导路也），以极西土（极，竞）。
乙丑，天子西济于河。□爰有温谷乐都（温谷，言冬暖也。燕有寒谷，不生五谷），河宗氏所游居（伯夭之别州邑）。
丙寅，天子属官效器（会官司阅所得珤物）。乃命正公郊父（正公，谓三上公，天子所取正者，郊父为之）受敕宪（宪，教令也。《管子》曰：皆受宪），用伸八骏之乘（八骏名在下），以饮于枝洔之中（水岐成洔，洔，小渚也，音止），积石之南河（积石，山名，今在金成河关县南，河出北山而东南流）。天子之骏（骏者，马之美称）：赤骥（世所谓骐骥）、盗骊（为马细颈。骊，黑色也）、白义、踰轮、山子、渠黄、华骝（色如华而赤，今名骠赤者为枣骝。骝，赤马也）、绿耳（《纪年》曰：北唐之君来见，以一骊马，是生绿耳。魏时鲜卑献千里马，白色而两耳黄，名曰黄耳，即此类也。八骏皆因其毛色以为名号耳。案《史记》造父为穆王得盗骊、华骝、绿耳之马，御以西巡游，见西王母，乐而忘归，皆与此同，若合符契）。狗：重工、彻止、雚猳、□黄、喃□、来白（皆骏狗之名，亦犹宋鹊之类）。天子之御：造父、三百（下云：三百为御者）、耿翛、芍及（造父善御，穆王封之于赵城，馀未闻也）。曰：天子是与出□入薮，田猎钓弋（弋，缴射也）。天子曰：於乎！予一人不盈于德（盈，犹充也），而辨于乐（辨作游乐之事），后世亦追数吾过乎（穆王游放过度，行辄忘归，故作此言以自警也）！七萃之士□天子曰：后世所望，无失天常（奉天时也）。农工既得（岁丰登也），男女衣食（无饥寒也），百姓珤富（富者，安也），官人执事（各视职事）。故天有旹（四时），民□氏响□（音国），何谋于乐（言不规乐而乐自及）！何意之忘（常慎德也）！与民共利，世以为常也。天子嘉之（善其有辞），赐以左佩玉华也（玉华之佩，佩之精也）。乃再拜顿首。


吉日甲子。天子宾于西王母（西王母如人，虎齿，蓬发戴胜，善啸。《纪年》 穆王十七年，西征，至昆仑丘，见西王母。其年来见，宾于昭宫 ）。乃执白圭玄璧，以见西王母（执贽者，致敬也）好献锦组百纯，□组三百纯（纯，匹端名也。《周礼》曰 纯帛不过五两 。组，绶属。音祖）西王母再拜受之。□。
乙丑，天子觞西王母于瑶池之上。西王母为天子谣（徒歌曰谣），曰：白云在天，丘陵自出。道里悠远，山川间之（间音谏），将子无死（将，请也），尚能复来（尚，庶畿也）。天子答之曰：予归东土，和治诸夏。万民平均，吾顾见汝（顾，还也）。比及三年，将复而野（复反此野而见汝也）。西王母又为天子吟曰：徂彼西土（徂，往也），爰居其野。虎豹为群，於鹊与处（於，读曰乌）。嘉命不迁（言守此一方），我惟帝女（帝，天帝也）。彼何世民，又将去子。吹笙鼓簧（簧在笙中），中心翱翔（忧无薄也）。世民之子，惟天之望（所瞻望也）。天子遂驱升于弇山（弇山，弇兹山，日入所也），乃纪丌迹于弇山之石（铭题之）而树之槐。眉曰：西王母之山（言是西王母所居也）。
丁未，天子饮于温山。□考鸟（《纪年》曰 穆王见西王母，西王母止之曰，有鸟人 ，疑说此鸟，脱落不可知也）。己酉，天子饮于溽水之上（溽，音淑）。乃发宪命（宪，谓法令），诏六师之人□其羽。爰有□薮水泽，爰有陵衍平陆（大阜曰陵，高平曰陆），硕鸟解羽。六师之人毕至于旷原（言将猎也。下云 北至旷原之野，飞鸟之所解其羽 ，《山海经》云 大泽方千里，群鸟之所生及所解 ，《纪年》曰 穆王北征，行积羽千里 ，皆谓此野耳）。曰：天子三月舍于旷原，天子大飨正公、诸侯、王，勤七萃之士（勤，犹劳也），于羽琌之上（下有羽陵，疑亦同），乃奏广乐。□。六师之人翔畋于旷原（翔，犹游也），得获无疆（无疆，无限也），鸟兽绝群（言取尽也）。六师之人大畋九日，乃驻于羽陵之□，收皮效物（物，谓物色也。《诗》云 九十维物 ），债车受载（债，犹借也）。天子于是载羽百车（十羽为箴，百羽为縳，十縳为緷。见《周官》）。己亥，天子东归，六师□起。
庚子，至于□之山，而休以待六师之人。
庚辰，天子东征。
癸未，至于戊□之山。智氏之所处，□智□往天子于戊□之山，劳用白骖二匹（骖，騑马也），野马野牛四十，守犬七十（任守备者）。乃献食马四百，牛羊三千，曰：智氏□。天子北游于子之泽。智氏之夫献酒百□于天子，天子赐之狗采（疑玉名），黄金之罂二九，贝带四十，朱丹三百裹，桂姜百□，乃膜拜而受。
乙酉，天子南征，东还。己丑，至于献水，乃遂东征，饮而行。乃遂东南。己亥，至于瓜纑之山，三周若城（言山周匝三重，状如城垒）。阏氏胡氏（阏，音遏）之所保。天子乃遂东征，南绝沙衍（沙衍，水中有沙者）。
辛丑。天子渴于沙衍（沙中无水泉），求饮未至。七萃之士曰高奔戎刺其左骖之颈，取其清血以饮天子（今西方羌胡刺马咽取血饮，渴亦愈）。天子美之，乃赐奔戎佩玉一只，奔戎再拜稽首。天子乃遂南征。
甲辰，至于积山之，爰有柏。曰：余之人命怀（命怀，人名）献酒于天子。天子赐之黄金之罂。贝带朱丹七十裹。命怀乃膜拜而受。
乙巳，□诸飦献酒于天子（诸飦，亦人名。音犍牛之犍），天子赐之黄金之罂，贝带朱丹七十裹。诸飦乃膜拜而受。


《穆天子传》出汲冢。晋荀勖校定为六卷，有序。言其事虽不典，其文甚古，颇可观览。予考书序，称穆王享国百年，耄荒。太史公记穆王宾西王母事，与诸传说所载多合。则此书盖备记一时之详，不可厚诬也。春秋之时，诸侯各有国史，多厖杂之言。下逮战国，王迹熄而圣言湮，处士横议而异端起，人人家自为说，求其欲不厖，其可得乎？其书纪王与七萃之士，巡行天下，然则徒卫简而徵求寡矣！非有如秦汉之千骑万乘空国而出也。王之自数其过，及七萃之规，未闻以为迕也。登群玉山，命邢侯攻玉，而不受其牢，是先王恤民之法，未尝不行。至遇雨雪，士皆使休，独王之八骏起腾以先待辄旬日，然后复发去，是非督令致期也。其承成康熙洽之馀，百姓晏然，虽以徐偃王之力行仁义，不足以为倡而摇天下，以知非有暴行虐政。而君子犹以王为获没於祗宫为深幸，足以见人心之危之如此也。是岂可效哉！是岂可效哉！存其书者固可以览其古，徵其事者又安可不考其是非欤？南台都事海岱刘贞庭幹旧藏是书，惧其无传，暇日稍加雠校讹舛，命金陵学官重刊，与博雅之士共之，谂予题其篇端云。时至正十年，岁在庚寅，春二月二十七日壬子。
北岳王渐玄翰序


庚辰，至于滔水。浊繇氏之所食（《山海经》曰 有川名曰三淖，昆吾之所食 亦此类）。
辛巳，天子东征。
癸未，至于苏谷。骨飦氏之所衣被（言谷中有草木皮，可以为衣被），乃遂南征，东还。
丙戌，至于长，重氏之西疆（疆，界也）。
丁亥，天子升于长，乃遂东征。
庚寅，至于重氏黑水之阿。爰有野麦（自然生也），爰有荅堇（祇谨二音），西膜之所谓木禾（木禾，谷类也。长五寻，大五围。见《山海经》）。重氏之所食。爰有采石之山（出文采之石也），重氏之所守，曰：枝斯，璿瑰（璿瑰，玉名。《左传》曰：赠我以璿瑰。旋回两音）。瑶（亦玉名，瑶音遥），琅玕（石似珠也。琅干两音），玪（皆玉名，字皆无闻。玪音钤瓆），玗琪（玉属也，于其二音），尾（无闻焉），凡好石之器于是出（尽出此山）。
孟秋癸巳，天子命重氏共食天子之属（音供，言不及六师也）。五日丁酉，天子升于采石之山，于是取采石焉。天子使重之民，铸以成器于黑水之上（今外国人所铸作器者，亦皆石类也）。器服物佩好无疆，曰：天子一月休。秋癸亥，天子觞重之人，乃赐之黄金之罂二九，银乌一只，贝带五十，朱七百裹，箭桂姜百，丝雕官。乃膜拜而受。
乙丑，天子东征，送天子至于长沙之山。□只，天子使柏夭受之。柏夭曰：重氏之先，三苗氏之□处，以黄木银采，□乃膜拜而受（三苗，舜所窜于三危山者）。
丙寅，天子东征，南还。
己巳，至于文山，西膜之所谓□，觞天子于文山。西膜之人乃献食马三百，牛羊二千，穄米千车，天子使毕矩受之，曰：□天子三日游于文山。于是取采石（以有采石，故号文山）。
壬寅，天子饮于文山之下，文山之人归遗（归遗，名也）乃献良马十驷（四马为驷），用牛三百，守狗九十，牥牛二百，以行流沙（此牛能行流沙中，如橐驼）。天子之豪马豪牛（豪，犹髦也。《山海经》云 髦马如马，足四节皆有毛 ），尨狗（尨，尨茸，谓猛狗。或曰尨亦狗名）。豪羊，（似髦牛）以三十祭文山。又赐之黄金之罂二九，贝带三十，朱三百裹，桂姜百，归遗乃膜拜而受。
癸酉，天子命驾八骏之乘，右服骝（疑华骝字）而左绿耳，右骖赤（古骥字）而左白亻莪（古义字）。天子主车，造父为御，为右。次车之乘（次车，副车），右服渠黄而左踰轮，右骖盗骊而左山子。柏夭主车，参百为御，奔戎为右，天子乃遂东南翔行，驰驱千里（一举辔千里，行如飞翔），至于巨蒐氏，巨蒐之人奴，乃献白鹄之血，以饮天子（饮血所以益人炁力），因具牛羊之湩（湩，乳也。今江南人亦呼乳为湩。音寒冻反），以洗天子之足（令肌肤滑），及二乘之人（谓主天子车及副车者也）。
甲戌，巨蒐之奴觞天子于焚留之山。乃献马三百，牛羊五千，秋麦千车（秋麦，禾也），膜稷三十车（稷，粟也。膜未闻）。天子使柏夭受之。好献枝斯之英四十（精者为英），珌佩百只，琅玕四十，十箧（疑此纻葛之属），天子使造父受之，□乃赐之银木采，黄金之罂二九，贝带四十，朱三百裹，桂姜百。奴乃膜拜而受。乙亥，天子南征阳纡之东尾（尾，山后也）。乃遂绝之谷。已至于河之水北阿。爰有溲之□河伯之孙（今西有渠搜国，疑渠字），事皇天子之山。有模堇，其叶是食明后（模堇，木名。后，君也。堇，音谨）。天子嘉之，赐以佩玉一只，柏夭再拜稽首。
癸丑，天子东征。柏夭送天子至于崩阝人。崩阝伯絮觞天子于澡泽之上，多之汭（汭，水涯），河水之所南还（还，回也。音旋）。曰：天子五日休于澡泽之上。以待六师之人。
戊午，天子东征。顾命柏夭归于丌邦。天子曰：河宗正也。柏夭再拜稽首（辞去也）。天子南还，升于长松之隥（坂有长松）。
孟冬壬戌，天子至于雷首（雷首，山名，今在河东蒲坂县南也），犬戎胡觞天子于雷首之阿，乃献食马四六。天子使孔牙受之，曰：雷水之平寒寡人具犬马羊牛。爰有黑牛白角，爰有黑羊白血（记异也）。
癸亥，天子南征，升于髭之隥（音訾）。
丙寅，天子至于钘山之队，东升于三道之隥，乃宿于二边。命毛班（毛班，毛伯卫之先也）、逄固先至于周，以待天之命。
癸酉，天子命驾八骏之乘，赤骥之驷，造父为御，南征翔行，迳绝翟道（翟道，在陇西，谓截陇坂过），升于太行，南济于河。驰驱千里，遂入于宗周。官人进白鹄之血，以饮天子，以洗天子之足（亦谓乳也）。造父乃具羊之血，以饮四马之乘一（与王同车，御右之属。《左传》所谓四乘是也）。
庚辰，天子大朝于宗周之庙。乃里西土之数（里，谓计其道里也。《纪年》曰 穆王西征，还里天下，亿有九万里 ）。曰：自宗周瀍水以西（瀍水，今在洛西。洛即成周也。音缠）。至于河宗之邦，阳纡之山三千有四百里。自阳纡西至于西夏氏，二千又五百里。自西夏至于珠余氏及河首，千又五百里。自河首襄山以西，南至于舂山、珠泽，昆仑之丘，七百里。自舂山以西，至于赤乌氏舂山三百里。东北还至于群玉之山，截舂山以北（截，犹阻也）。自群玉之山以西，至于西王母之邦三千里。□自西王母之邦，北至于旷原之野，飞鸟之所解其羽（所谓解毛之处），千有九百里。□宗周至于西北大旷原（案《山海经》云 群鸟所集泽有两处，一方百里，一方千里 ，即此大旷原也），万四千里。乃还东南，复至于阳纡，七千里。还归于周，三千里。各行兼数，三万有五千里。吉日甲申，天子祭于宗周之庙（告行反也。《书·大传》曰 反必告庙 也）。
乙酉，天子□六师之人于洛水之上。
丁亥，天子北济于河，□羝之队以西北。升于盟门九河之隥（盟门山，今在河北。《尸子》曰 河出于盟门之上 ），乃遂西南。
仲冬壬辰，至山之上，乃奏广乐，三日而终。
吉日丁酉，天子入于南郑（今京兆郑县也。《纪年》 穆王元年，筑祗宫于南郑 ，《传》所谓 王是以获没于祗宫者 ）。


珤处曰：天子四日休于氵蒦泽（今平阳氵蒦泽县是也。氵蒦音获），于是射鸟猎兽。
丁丑，天子□雨乃至，祭阝父自圃郑来谒（郑有圃田，因云圃郑。谒，告也），留昆归玉百枚（留昆国，见《纪年》），陖翟致赂（陖翟，隗姓，国也，音峻），良马百驷（《传》曰 文马百驷 ），归毕之珤（毕，国名。言翟前取此珤也），以诘其成（成，谓平也。诘，犹责也）。陖子胡□东牡（夷狄有德者称子。畴，胡名），见许男于洧上（男，爵也。许国，今许昌县洧水之所在。音羽美反）。祭阝父以天子命辞曰：去兹羔，用玉帛见（礼，男执蒲璧，许男欲崇谦，故执羔也）。许男不敢辞（奉王命），还取束帛加璧，□毛公举币玉（毛公，即毛班也）。是日也，天子饮许男于洧上。天子曰：朕非许邦，而恤百姓□也。咎氏宴饮，毋有礼（礼，天子称异姓诸侯为伯舅，燕者私会，不欲崇礼敬也。《管子》曰 伯舅无下拜 ，字亦作咎，咎犹舅也）。许男不敢辞。升坐于出尊（《礼记》曰 反坫出尊 ，唯两君为好。既献反爵，坫上出尊，盖此之类也。坐之于尊边，使为酒魁，欲以尽欢酣也），乃用宴乐（言曲宴也）。天子赐许男骏马十六（称骏者，名马也）。许男降，再拜空首（空首，头至于地。《周礼》 三日空拜 ），乃升平坐。及暮，天子遣许男归。
癸亥，天子乘鸟舟，龙浮于大沼（沼，池。龙下有舟字，舟皆以龙鸟为形制，今吴之青雀舫，此其遗象也）。夏庚午，天子饮于洧上。乃遗祭阝父如圃郑。用□诸侯。
辛未，天子北还，钓于渐泽，食鱼于桑野。
丁丑，天子里圃田之路（尽规度以为苑圃地而虞守之也），东至于房（房，房子，属赵国，地有巑山），西至于□丘，南至于桑野，北尽经林。煮□之薮，南北五十□十虞，东虞曰兔台，西虞曰栎丘（栎，今河南阳翟县，音栎），南虞曰□富丘，北虞曰相其御虞曰□来十虞所□辰。天子次于军丘，以畋于薮□。
甲寅，天子作居范宫（范，离宫之名也），以观桑者（桑，采桑也。诗曰 桑者闲闲兮 ），乃饮于桑中（桑林之中）。天子命桑虞（主桑者也），出□桑者，用禁暴民（不得令妄差刂犯桑本）。
仲夏甲申，天子□所。
庚寅，天子西游，乃宿于祭阝（祭阝，祭阝公邑）。壬辰，祭阝公饮天子酒，乃歌天之诗（《诗》 颂 有昊天有成命，二后受之，成王不敢康。疑祭阝公以此规谏也）。天子命歌南山有（《诗》 小雅 有南山有台，乐之君子，邦家之基，以答祭阝公之言。然皆古字难晓，所以未详）。乃绍宴乐（绍，继也）。
丁酉，天子作台，以为西居。
壬寅。天子东至于雀梁。
甲辰，浮于荥水（今荥阳荥泽是）。乃奏广乐。
季夏庚□，休于范宫。
仲秋丁巳，天子射鹿于林中，乃饮于孟氏。爰舞白鹤二八（今之畜鹤、孔雀驯者，亦能应节鼓舞），还宿于雀梁。
季秋辛巳，天子司戎于□来虞人次御（以次侍御，备有所问）。
孟冬鸟至（鹰来翔也），王□弋（下云王姬姓之女，疑是妇官也）。
仲冬丁酉，天子射兽，休于深萑（萑，苇之丛），得麇麕豕鹿四百有二十，得二虎九狼，乃祭于先王，命庖人熟之（庖人，主饮食者）。
戊戌，天子西游，射于中□方落草木鲜，命虞人掠林除薮，以为百姓材（以供人之材用。掠，谓差刂伐之）。是日也，天子北入于邴（邴，郑邑也，音丙），与井公博，三日而决（疑井公贤人而隐祊，故穆王就之游戏也）。
辛丑塞（戒不如，故进为塞也），至于台，乃大暑除，天子居于台以听天下之（因以避暑），远方□之数而众从之，是以选扐（音勒），乃载之神人□之能数也（有道数也），乃左右望之（占候也）。天子乐之（爱其术也），命为□而时□焉□其名曰□公去乘人□犹□有虎在乎葭中（葭草）。天子将至，七萃之士高奔戎请生搏虎，必全之，乃生搏虎而献之（《诗》所谓 袒裼暴虎，献于公所 ，此之谓也）。天子命之为柙（柙，槛也。《论语》曰 虎兕出於柙 ），而畜之东虢，是曰虎牢（因以名其地也。今荥阳成皋县是）。天子赐奔戎田猎十驷（《尔雅》曰：畋马齐足尚疾也），归之太牢（牛羊豕为太牢）。奔戎再拜首。
丙辰，天子北游于林中，乃大受命而归。
仲秋甲戌，天子东游，次于雀梁（一宿为舍，再宿为信，过信为次），□蠹书于羽林（谓暴书中蠹虫，因云蠹书也）。
季秋□乃宿于。毕人告戎（告戎难也），曰：陖翟来侵。天子使孟悆如毕讨戎（悆，音豫），霍侯旧告薨（霍国，今在平阳永安县，西南有城）。天子临于军丘，狩于薮。
季冬甲戌，天子东游，饮于留祈。射于丽虎。读书于丘（君举必书，音犁），□献酒于天子，乃奏广乐。天子遗其灵鼓，乃化为黄蛇（《周礼》曰灵鼓四面，《洪范》所谓鼓妖也）。是日，天子鼓道其下而鸣（从失鼓而击鼓也。鼓在地下鸣，道从也。《韩非》曰：道南方来也），乃树之桐（因以树梧桐。桐亦响木也），以为鼓则神且鸣，则利于戎（宜以攻戎），以为琴则利□于黄泽。天子东游于黄泽，宿于曲洛（洛水之回曲，地名也），废□使宫乐谣（宫乐，曲乐者），曰黄之池，其马歕沙（歕，也，普问切），皇人威仪（威，畏也），黄之泽。其马歕玉，皇人受穀（穀，生也。皆诸谣辞）。
丙辰，天子南游于黄□室之丘，以观夏后启之所居（疑此言太室之丘嵩高山，启母在此山化为石，而子启亦登仙，故其上有启室也。皆见《归藏》及《淮南子》）。乃□于启室（似谓入启室中），天子筮猎苹泽（音瓶），其卦遇讼ⅰⅴ（坎下乾上），逢公占之，曰：讼之繇（繇，爻辞，音胄），薮泽苍苍，其中□宜其正公，戎事则从（水性平而天无私，兵不曲挠而戎事集也），祭祀则憙，畋猎则获。□饮逢公酒，赐之骏马十六，絺纻三十箧。（絺，葛精者），逢公再拜稽首，赐筮史狐□有阴雨，梦神有事（有事，祭也），是谓重阴（因以纪也）。天子乃休，日中大寒，北风雨雪，有冻人。天子作诗三章以哀民（哀，犹愍也），曰：我徂黄竹。□负閟寒（閟，闭也，音秘）。帝收九行（九行，九道也。言收罗九域之道里也。《传》曰 经启九道 ），嗟我公侯。百辟冢卿（辟君冢卿，冢宰），皇我万民（皇，正也），旦夕勿忘（恒念之也）。我徂黄竹，□负閟寒。帝收九行，嗟我公侯，百辟冢卿。皇我万民，旦夕勿穷（令无困也）。有皎者鴼（皎，白皃。鴼，鸟名，音路），翩翩其飞（言得意也）。嗟我公侯，□勿则迁（自侯以下似当云，百辟冢卿，皇我万民，□勿则迁），居乐甚寡（言守一居少乐），不如迁土（居无求安）。礼乐其民（言当以礼乐化其民也）。天子曰：余一人则淫（淫于游乐），不皇万民。□登，方宿于黄竹。天子梦羿射于涂山（羿，有穷氏，帝，善射者），祭阝公占之，疏□之□乃宿于曲山。
壬申，天子西升于曲山，□天子西征，升九阿（疑今西安县十里九阪也），南宿于丹黄。
戊寅，天子西升于黎丘之阳，□过于灵□井公博（穆王往反辄从井公博游，明其有道德人也）。乃驾鹿以游于山上，为之石主而□窴軨（即軨坂也，今杜河东大阳县。《传》曰 入于窴軨 ，巅零二音），乃次于浢水之阳（今之洹津也。在河东河北县，音项脰之脰）。吉日丁亥，天子入于南郑。


之虚，皇帝之闾，乃□先王九观，以诏后世（此复是登名山有所铭勒封建也。残缺字多不可推考耳）。
己巳，天子□征，舍于菹台。
辛未，猎菹之兽（《管子》曰 菹菜之壤 ，今吴人呼田猎茸草地为菹，音罝），于是白鹿一，逸出走（言突围出。牾，触也，或曰所驾鹿迕，犹惊也）。天子乘渠黄之乘□焉（自此已上，疑说逐得鹿之状）。天子丘之（丘，谓为之名号，方言耳），是曰五鹿官人之□是丘，□其皮是曰□皮，□其脯是曰□脯。天子饮于漯水之上（漯水，今济阴漯阴县，音沓），官人膳鹿，献之天子。天子美之，是曰甘（自此以上，皆因鹿以名所在地，用记之也。今元城县东郭有五鹿墟，晋文公所乞食于野人处者也）。
癸酉，天子南祭白鹿于漯，□乃饮于草中（草野之中），大奏广乐（大，谓盛作之也），是曰乐人（亦以纪之）。
甲戌，天子西北□，姬姓也，盛柏之子也（盛，国名。疑上说姬事，《公羊传》曰 成者何？盛也者，为讳之盛，讳灭同姓也 ），天子赐之上姬之长（今盛柏为姬姓之长。位，位在上也），是曰盛门。天子乃为之台（为盛姬筑台也），是曰重璧之台（言台状如垒璧）。
戊寅，天子东田于泽中，逢寒疾（言盛姬在此遇风寒得疾）。天子舍于泽中，盛姬告病，天子怜之，□泽曰寒氏（以名泽也）。盛姬求饮，天子命人取浆而给（得之速也。《传》曰 何其给也 ），是曰壶輲（壶，器名。輲，音遄，速也，与遄同）。天子西至于重璧之台，盛姬告病，□天子哀之（上疑说盛姬死也），是曰哀次（哭泣之位次）。天子乃殡盛姬于穀丘之庙（先王之庙有在此者，汉氏亦所在有庙焉）。□壬寅，天子命哭（令群臣大临也），启为主（为之丧主，即下伊扈也。上启疑为开殡出棺也）。祭阝父宾丧（傧，赞礼仪），天子王女叔为主（叔，穆王之女也，音痤）。天子□宾之命终丧礼（令持丧终礼也），于是殇祀而哭（殇，未成丧，盛姬年少也），内史执策（所以书赠赗之事。内史，主册命者）。官人□丌职曾祝敷筵席设几（敷，犹铺也，《周礼》曰 丧事仍几 ），盛馈具（馈具，奠也），肺盐羹（肉也，当以音行），胾（大脔）脯、枣、（粥清也，音移）、醢（肉酱也）、鱼腊（乾鱼）、糗（寒粥也）、韭（韭菹），百物（言备有也），乃陈腥俎十二，乾豆九十，鼎敦壶尊四十（敦似盘，音堆），器（杂器皿也），曾祝祭食（礼，虽丧祭，皆祭食，示有所先也），进肺盐，祭酒（以肺扌耎盐中以祭，所谓振祭也，礼以肺，见《少牢馈食》也）。乃献丧主伊扈，伊扈拜受，□祭女，又献女主叔。叔拜受。祭□祝报祭觞大师（乐官），乃哭即位（就丧位也），毕哭，内史□策而哭（策上宜作读《既夕礼》曰 主人之史读赗 是也），曾祝捧馈而哭（捧，两手持也），御者□祈而哭（待御者，《礼》曰 御者入浴 ），抗者觞夕而哭（抗，犹举也。《礼记》曰 小臣四人抗衾也 ），佐者承斗而哭（佐敛者也。斗，斟水杓也），佐者（佐饮食者）衣衾佩□而哭，乐□人陈琴瑟□竽（疑竽上宜作笙，笙亦竽属），籥（如笛，三孔），{狄}（今戟吏所吹者），筦（筦如并两笛，音管）而哭。百□众官人各□其职事以哭（百众，犹百族也），曰：士女错踊九□乃终（错，互也，哭则三踊，三哭而九踊，所谓成踊者也），丧主伊扈，哭出造舍（倚庐也），父兄宗姓及在位者从之。佐者哭（佐敛者也），且彻馈，及壶鼎俎豆（皆佐者主为之），众官人各□其职，皆哭而出（事毕），井利□事后出而收（井利所以独后出者，典丧祭器物收敛之也。或曰井利稽慢，出不及辇，故收缚之）。
癸卯，大哭殇祀而载（载，祖载也）。
甲辰，天子南葬盛姬于乐池之南（即玄池也）。天子乃命盛姬□之丧，视皇后之葬法（视，犹比也）。亦不拜后于诸侯（疑字错误，所未详也）。河济之间共事（供，给丧事也），韦穀黄城三邦之事辇丧（辇，谓挽輴车。发三国之众，以示荣侈），七萃之士抗者即车（举棺以就车），曾祝先丧（导也），大匠御棺（为棺御也。《周礼》曰 丧祝为御 ，《礼记》曰 诸侯御柩以羽葆 ，谓在前为行止之节），日月之旗，七星之文（言旗上画日月及北斗七星也。《周礼》曰： 日月为常 ，旗亦通名），鼓锺以葬，龙旗以□，鸟以建鼓，兽以建锺。龙以建旗。曰丧之先后及哭踊者之间，毕有锺旗□百物丧器，井利典之，列于丧行，靡有不备（行，行伍）。击鼓以行丧，举旗以劝之（令尽哀也），击锺以止哭，弥旗以节之（为节，音节。弥，犹低也），曰□祀大哭九而终丧。出于门，丧主即位（就哭位也）。周室父兄子孙倍之（倍，倍列位也）。诸侯属子（宗属群子），王吏倍之。外官王属、七萃之士倍之（外官，所主在外者）。姬姓子弟倍之（盛姬之族属也）。执职之人倍之（执职，犹执事也）。百官众人倍之。哭者七倍之（列七重），踊者三十行，行萃百人（百人为一倍。萃，聚也）。女主即位，嬖人群女倍之（嬖人，王所幸爱者）。王臣姬姓之女倍之（疑同姓之女为大夫士妻者，所谓内宗也）。宫官人倍之（宫官为内也），宫贤庶妾倍之（庶妾，众散妾也）。哭者五倍，踊者次从（以次相从），曰：天子命丧，一里而击锺止哭。曰匠人哭于车上（御棺不得下也），曾祝哭于丧前，七萃之士哭于丧所。曰小哭，错踊，三踊而行，五里而次（次，犹止也）。曰丧三舍至于哀次，五舍至于重璧之台（三十里为舍也。《传》曰 避君三舍 ），乃休（休，驻也）。天子乃周姑繇之水以圜丧车（决水周绕之也。繇，音遥。圜，音员）。是曰圜车（以号水也），曰殇祀之（于此复祭）。
孟冬辛亥，邢侯、曹侯来吊（曹国，今济阴定陶县是也），内史将之以见天子，天子告不豫而辞焉（不豫，辞病也。《尚书》曰 武王不豫 ）。邢侯、曹侯乃吊太子，太子哭，出庙门，以迎邢侯（曹侯不进），再拜劳之（问劳之也），侯不答拜（谦，不敢与太子抗礼），邢侯谒哭于庙（谒，告也）。太子先哭而入，西向即位。内史宾侯（傧，相）北向而立，大哭九，邢侯厝踊三而止（与太子拾踊）。太子送邢侯至庙门之外，邢侯遂出，太子再拜，送之。曹侯庙吊入哭，太子送之，亦如邢侯之礼（虽吊异而礼同）。
壬子，天子具官见邢侯、曹侯（具官，备礼相见），天子还返（将归），邢侯、曹侯执见拜天子之武一（义所未闻），天子见之。乃遣邢侯、曹侯归于其邦，王官执礼共于二侯如故（言不以丧废礼），曰：天子出宪（宪，命），以或襚赗（此以上似说赗赠事，衣物曰襚，音遂）。
癸丑，大哭而□。
甲寅，殇祀，大哭而行。丧五舍于大次，曰丧三日于大次（停三日也），殇祀如初。
辛酉，大成，百物皆备（送葬之物具备）。
壬戍，葬史录繇鼓锺以亦下棺（窆也），七萃之士□士女错踊九，□丧下（下谓入土）。昧爽，天子使嬖人（所爱幸者），赠用文锦明衣九领（谓之明衣，言神明之衣），丧宗伊扈赠用变裳（宗亦主，变裳，裳名也）。女主叔赠用茵组（茵，褥），百嬖人官师毕赠（言尽有襚赗也。官师，群士号也。《礼记》曰 官师一庙 ），井利乃藏（藏之于墓所）。报哭于大次（报，犹反也。大次，有次神次也），祥祠□祝丧罢哭，辞于远人（辞，谢遣归）。为盛姬谥曰哀淑人（恭人短折曰哀），天子名之（为丘作名），是曰哀淑之丘。
乙丑，天子东征，舍于五鹿，叔思哭（思哭盛姬），是曰女之丘（因以名五鹿也）。
丁卯，天子东征，钓于漯水，以祭淑人，是曰祭丘。
己巳，天子东征，食马于漯水之上。乃鼓之棘，是曰马主（未详所云）。
癸酉，天子南征，至于菹台。
仲冬甲戌，天子西征，至于因氏（国名）。天子乃钓于河，以观姑繇之木（姑繇，大木也。《山海经》云 寻木长千里，生河边 ，谓此木之类）。
丁丑，天子北征。
戊寅，舍于河上，乃致父兄子弟王臣姬□祥祠毕哭（上云王臣姬姓之女，疑此亦同也），终丧于嚣氏（服阏）。
己卯，天子西济于河，嚣氏之遂。
庚辰，舍于茅尺（地名），于是禋祀除丧。始乐，素服而归（哀未忘也），是曰素氏，天子遂西南。
癸未，至于野王（今河内县）。
甲申，天子北升于大北之隥（疑此太行山也），而降休于两柏之下（有两柏也）。天子永念伤心，乃思淑人盛姬，于是流涕。七萃之士葽豫上谏于天子曰：自古有死有生，岂独淑人。天子不乐，出于永思。永思有益，莫忘其新（言思之有益者，莫忘更求新人）。天子哀之，乃又流涕（闻此言，愈更增感也）。是日辍，己未乙酉，天子西绝钘隥（即钘山之坂。一云癸巳游于井钘之山，吉日癸巳），乃遂西南。
戊子，至于盬（盬，盐池，今在河东解县。盬，音古）。己丑，天子南登于薄山窴軨之隥（今軡桥西南悬绝，中央有两道），乃宿于虞（虞，国名，今大阳县）。
庚寅，天子南征，吉日辛卯，天子入于南郑。


《水浒传》是一部怒书，《西游记》是一部悟书，《金瓶梅》是一部哀书。
读书最乐，若读史书，则喜少怒多。究之，怒处亦乐处也。
发前人未发之论，方是奇书；言妻子难言之情，乃为密友。
一介之士，必有密友，密友，不必定是刎颈之交。大率虽千里之遥，皆可相信，而不为浮言所动；闻有谤之者，即多方为之辩析而后已；事之宜行宜止者，代为筹划决断；或事当利害关头，有所需而后济者，即不必与闻，亦不虑其负我与否，竟为力承其事。此皆所谓密友也。
风流自赏，祇容花鸟趋陪；真率谁知？合受烟霞供养。
万事可忘，难忘者名心一段；千般易淡，未淡者美酒三杯。
芰荷可食，而亦可衣；金石可器，而亦可服。
宜于耳复宜于目者，弹琴也，吹箫也；宜于耳不宜于目者，吹笙也，擫（原字厌上手下）管也。
看晓妆宜于傅粉之后。
我不知我之生前，当春秋之季，曾一识西施否？当典午之时，曾一看卫玠否？当义熙之世，曾一醉渊明否？当天宝之代，曾一睹太真否？当元丰之朝，曾一晤东坡否？千古之上，相思者不止此，数人则其尤甚者，故姑举之，以概其余也。
我又不知在隆万时，曾于旧院中交几名妓？眉公、伯虎、若士、赤水诸君，曾共我谈笑几回？茫茫宇宙，我今当向谁问之耶？
文章是有字句之锦绣，锦绣是无字句之文章，两者同出于一原。姑即粗迹论之，如金陵，如武林，如姑苏，书林之所在，即机杼之所在也。
予尝集诸法帖字为诗。字之不复而多者，莫善于《千字文》，然诗家目前常用之字，犹苦其未备。如天文之烟、霞、风、雪，地理之江、山、塘、岸，时令之春、宵、晓、暮，人物之翁、僧、渔、樵，花木之花、柳、苔、萍，鸟兽之蜂、蝶、莺、燕，宫室之台、栏、轩、窗，器用之舟、船、壶、杖，人事之梦、忆、愁、恨，衣服之裙、袖、锦、绮，饮食之茶、浆、饮、酌，身体之须、眉、韵、态，声色之红、绿、香、艳，文史之骚、赋、题、吟，数目之一、三、双、半，皆无其字。《千字文》且然，况其它乎？
花不可见其落，月不可见其沉，美人不可见其夭。
种花须见其开，待月须见其满，著书须见其成，美人须见其畅适，方有实际。否则皆为虚设。
惠施多方，其书五车；虞卿以穷愁著书，今皆不传。不知书中果作何语？我不见古人，安得不恨！
以松花为量，以松实为香，以松枝为麈尾，以松阴为步障，以松涛为鼓吹。山居得乔松百余章，真乃受用不尽。
玩月之法，皎洁则仰观，朦胧则宜俯视。
孩提之童，一无所知。目不能辨美恶，耳不能判清浊，鼻不能别香臭。至若味之甘苦，则不第知之，且能取之弃之。告子以甘食、悦色为性，殆指此类耳。
凡事不宜刻，若读书则不可不刻；凡事不宜贪，若买书则不可不贪；凡事不宜痴，若行善则不可不痴。
酒可好，不可骂座；色可好，不可伤生；财可好，不可昧心；气可好，不可越理。
文名，可以当科第；俭德，可以当货财；清闲，可以当寿考。
不独诵其诗读其书，是尚友古人；即观其字画，亦是尚友古人处。
无益之施舍，莫过于斋僧；无益之诗文，莫甚于祝寿。
妾美不如妻贤；钱多不如境顺。
创新庵，不若修古庙；读生书，不若温旧业。
字与画同出一源，观六书始于象形，则可知矣。
忙人园亭，宜与住宅相连；闲人园亭，不妨与住宅相远。
酒可以当茶，茶不可以当酒；诗可以当文，文不可以当诗；曲可以当词，词不可以当曲；月可以当灯，灯不可以当月；笔可以当口，口不可以当笔；婢可以当奴，奴不可以当婢。
胸中小不平，可以酒消之；世间大不平，非剑不能消也。
不得以而谀之者，宁以口，毋以笔；不可耐而骂之者，亦宁以口，毋以笔。
多情者必好色，而好色者未必尽属多情；红颜者必薄命，而薄命者未必尽属红颜；能诗者必好酒，而好酒者未必尽属能诗。
梅令人高，兰令人幽，菊令人野，莲令人淡，春海棠令人艳，牡丹令人豪，蕉与竹令人韵，秋海棠令人媚，松令人逸，桐令人清，柳令人感。
物之能感人者：在天莫如月，在乐莫如琴，在动物莫如鹃，在植物莫如柳。
妻子颇足累人，羡和靖梅妻鹤子；奴婢亦能供职，喜志和樵婢渔奴。
涉猎虽曰无用，犹胜于不通古今；清高固然可嘉，莫流于不识时务。
所谓美人者：以花为貌，以鸟为声，以月为神，以柳为态，以玉为骨，以冰雪为肤，以秋水为姿，以诗词为心。吾无间然矣。
蝇集人面，蚊嘬人肤，不知以人为何物？
有山林隐逸之乐，而不知享者，渔樵也，农圃也，缁黄也；有园亭姬妾之乐，而不能享、不善享者，富商也，大僚也。
黎举云： 欲令梅聘海棠，枨子臣樱桃，以芥嫁笋，但时不同耳。 予谓物各有偶，儗必于伦，今之嫁娶，殊觉未当。如梅之为物，品最清高；棠之为物，姿极妖艳。即使同时，亦不可为夫妇。不若梅聘梨花，海棠嫁杏，橼臣佛手，荔枝臣樱桃，秋海棠嫁雁来红，庶几相称耳。至若以芥嫁笋，笋如有知，必受河东狮子之累矣。
五色有太过，有不及，惟黑与白无太过。
许氏《说文》分部，有止有其部，而无所属之字者，下必注云： 凡某之属，皆从某。 赘句殊觉可笑，何不省此一句乎？
阅《水浒传》，至鲁达打镇关西，武松打虎，因思人生必有一桩极快意事，方不枉在生一场；即不能有其事，亦须着得一种得意之书，庶几无憾耳。
春风如酒，夏风如茗，秋风如烟，冬风如姜芥。
冰裂纹极雅，然宜细，不宜肥。若以之作窗栏，殊不耐观也。
鸟声之最佳者：画眉第一，黄鹂、百舌次之。然黄鹂、百舌，世未有笼而畜之者，其殆高士之俦，可闻而不可屈者耶。
不治生产，其后必致累人；专务交游，其后必致累己。
昔人云： 妇人识字，多致诲淫。 予谓此非识字之过也。盖识字则非无闻之人，其淫也，人易得而知耳。
善读书者，无之而非书：山水亦书也，棋酒亦书也，花月亦书也。善游山水者，无之而非山水：书史亦山水也，诗酒亦山水也，花月亦山水也。
园亭之妙在邱壑布置，不在雕绘琐屑。往往见人家园亭，屋脊墙头，雕砖镂瓦。非不穷极工巧，然未久即坏，坏后极难修葺。是何如朴素之为佳乎？
清宵独坐，邀月言愁；良夜孤眠，呼蛩语恨。
官声采于舆论，豪右之口与寒乞之口，俱不得其真；花案定于成心，艳媚之评与寝陋之评，概恐失其实。
胸藏邱壑，城市不异山林；兴寄烟霞，阎浮有如蓬岛。
梧桐为植物中清品，而形家独忌之，甚且谓 梧桐大如斗，主人往外走。 若竟视为不祥之物也者。夫翦桐封弟，其为宫中之桐可知。而卜世最久者，莫过于周。俗言之不足据，类如此夫！
多情者，不以生死易心；好饮者，不以寒暑改量；喜读书者，不以忙闲作辍。
蛛为蝶之敌国，驴为马之附庸。
立品，须发乎宋人之道学；涉世，须参以晋代之风流。
古谓禽兽亦知人伦。予谓匪独禽兽也，即草木亦复有之。牡丹为王，芍药为相，其君臣也；南山之乔，北山之梓，其父子也；荆之闻分而枯，闻不分而活，其兄弟也；莲之并蒂，其夫妇也；兰之同心，其朋友也。
豪杰易于圣贤，文人多于才子。
牛与马，一仕而一隐也；鹿与豕，一仙而一凡也。
古今至文，皆以血泪所成。
情之一字，所以维持世界；纔之一字，所以粉饰乾坤。
孔子生于东鲁，东者生方。故礼乐文章，其道皆自无而有。释迦生于西方，西者死地。故受想行识，其教皆自有而无。
有青山方有绿水，水惟借色于山；有美酒便有佳诗，诗亦乞灵于酒。
严君平，以卜讲学者也；孙思邈，以医讲学者也；诸葛武侯，以出师讲学者也。
人则女美于男，禽则雄华于雌，兽则牝牡无分者也。
镜不幸而遇嫫母，砚不幸而遇俗子，剑不幸而遇庸将，皆无可奈何之事。
天下无书则已，有则必当读；无酒则已，有则必当饮；无名山则已，有则必当游；无花月则已，有则必当赏玩；无才子佳人则已，有则必当爱慕怜惜。
秋虫春鸟，尚能调声弄舌，时吐好音。我辈搦管拈毫，岂可甘作鸦鸣牛喘？
媸颜陋质，不与镜为仇者，亦以镜为无知之死物耳。使镜而有知，必遭扑破矣。
吾家公艺，恃百忍以同居，千古传为美谈。殊不知忍而至于百，则其家庭乖戾睽隔之处，正未易更仆数也。
九世同居，诚为盛事，然止当与割股庐墓者，作一例看，可以为难矣，不可以为法也，以其非中庸之道也。
作文之法：意之曲折者，宜写之以显浅之词；理之显浅者，宜运之以曲折之笔；题之熟者，参之以新奇之想；题之庸者，深之以关系之论。至于窘者舒之使长，缛者删之使简，俚者文之使雅，闹者摄之使静，皆所谓裁制也。
笋为蔬中尤物，荔枝为果中尤物，蟹为水族中尤物，酒为饮食中尤物，月为天文中尤物，西湖为山水中尤物，词曲为文字中尤物。
买得一本好花，犹且爱护而怜惜之，矧其为解语花乎！
观手中便面，足以知其人之雅俗，足以识其人之交游。
水为至污之所会归，火为至污之所不到，若变不洁为至洁，则水火皆然。
貌有丑而可观者，有虽不丑而不足观者；文有不通而可爱者，有虽通而极可厌者。此未易与浅人道也。
游玩山水亦复有缘，苟机缘未至，则虽近在数十里之内，亦无暇到也。
贫而无谄，富而无骄，古人之所贤也；贫而无骄，富而无谄，今人之所少也。足以知世风之降矣。
昔人欲以十年读书，十年游山，十年检藏。予谓检藏尽可不必十年，只二、三载足矣，若读书与游山，虽或相倍蓰，恐亦不足以偿所愿也，必也如黄九烟前辈之所云： 人生必三百岁而后可乎！
宁为小人之所骂，毋为君子之所鄙；宁为盲主司之所摈弃，毋为诸名宿之所不知。
傲骨不可无，傲心不可有；无傲骨则近于鄙夫，有傲心不得为君子。
蝉为虫中之夷齐，蜂为虫中之管晏。
曰 痴 、曰 愚 、曰 拙 、曰 狂 ，皆非好字面，而人每乐居之；曰 奸 、曰 黠 、曰 强 、曰 佞 反是，而人每不乐居之。何也？
唐虞之际，音乐可感鸟兽，此盖唐虞之鸟兽，故可感耳。若后世之鸟兽，恐未必然。
痛可忍，而痒不可忍；苦可耐，而酸不可耐。
镜中之影，着色人物也；月下之影，写意人物也；镜中之影，钩边画也；月下之影，没骨画也；月中山河之影，天文中地理也；水中星月之象，地理中天文也。
能读无字之书，方可得惊人妙句；能会难通之解，方可参最上禅机。
若无诗酒，则山水为具文；若无佳丽，则花月皆虚设。
才子而美姿容，佳人而工著作，断不能永年者。匪独为造物之所忌，盖此种原不独为一时之宝，乃古今万世之宝，故不欲久留人世，以取亵耳。
陈平封 曲逆侯 ，《史》、《汉》注皆云： 音去遇。 予谓此是北人土音耳。若南人四音俱全，似仍当读作本音为是。
古人四声俱备，如 六  国 二字，皆入声也。今梨园演《苏秦剧》，必读 六 为溜，读 国 为鬼，从无读入声者。然考之《诗经》，如 良马六之 ， 无衣六兮 之类，皆不与去声协，而协祝、告、燠。 国 字皆不与上声协，而协入、陌、质韵。则是古人似亦有入声，未必尽读 六 为溜，读 国 为鬼也。（此则之协，原文为左口右十口十，协的古字）
闲人之砚，固欲其佳，而忙人之砚，尤不可不佳；娱情之妾，固欲其美，而广嗣之妾，亦不可不美。
如何是独乐乐？曰鼓琴；如何是与人乐乐？曰弈棋；如何是与众乐乐？曰马吊。
不待教而为善为恶者，胎生也；必待教而后为善为恶者，卵生也；偶因一事之感触，而突然为善为恶者，湿生也；前后判若两截，究非一日之故者，化生也。
凡物皆以形用，其以神用者，则镜也，符印也，日晷也，指南针也。
才子遇才子，每有怜才之心；美人遇美人，必无惜美之意。我愿来世托生为绝代佳人，一反其局而后快。
予尝欲建一无遮大会，一祭历代才子，一祭历代佳人。俟遇有真正高僧，即当为之。
圣贤者，天地之替身。
天极不难做，只须生仁人、君子、有才德者，二、三十人足矣。君一、相一、冢宰一，及诸路总制抚军是也。
掷升官图，所重在德，所忌在赃。何一登仕版，辄与之相反耶？
动物中有三教焉：蛟龙麟凤之属，近于儒者也；猿狐鹤鹿之属，近于仙者也；狮子牯牛之属，近于释者也。植物中有三教焉：竹梧兰蕙之属，近于儒者也；蟠桃老桂之属，近于仙者也；莲花薝卜之属，近于释者也。
佛氏云： 日月在须弥山腰。 果尔，则日月必是遶山横行而后可，苟有升有降，必为山巅所碍矣。又云： 地上有阿耨达池，其水四出，流入诸印度。 又云： 地轮之下为水轮，水轮之下为风轮，风轮之下为空轮。 余谓此皆喻言人身也，须弥山喻人首，日月喻两目，池水四出喻血脉流动，地轮喻此身，水为便溺，风为泄气，此下则无物矣。
苏东坡〈和陶诗〉，尚遗数十首，予尝欲集坡句以补之，苦于韵之弗备而止。如〈责子诗〉中： 不识六与七，但觅梨与栗。  七 字、 栗 字，皆无其韵也。
予尝偶得句，亦殊可喜，惜无佳对，遂未成诗。其一为 枯叶带虫飞 ，其一为 乡月大于城 ，姑存之，以俟异日。
 空山无人，水流花开 二句，极琴心之妙境； 胜固欣然，败亦可喜 二句，极手谈之妙境； 帆随湘转，望衡九面 二句，极泛舟之妙境； 胡然而天，胡然而帝 二句，极美人之妙境。
镜与水之影，所受者也；日与灯之影，所施者也。月之有影，则在天者为受，而在地者为施也。
水之为声，有四：有瀑布声，有流泉声，有滩声，有沟浍声。风之为声，有三：有松涛声，有秋叶声，有波浪声。雨之为声，有二：有梧叶荷叶上声，有承檐溜竹筩中声。
文人每好鄙薄富人，然于诗文之佳者，又往往以金玉、珠玑、锦绣誉之，则又何也？
能闲世人之所忙者，方能忙世人之所闲。
先读经，后读史，则论事不谬于圣贤；既读史，复读经，则观书不徒为章句。
居城市中，当以画幅当山水，以盆景当苑囿，以书籍当朋友。
乡居须得良朋始佳。若田夫樵子，仅能辨五谷而测晴雨，久且数，未免生厌矣。而友之中，又当以能诗为第一，能谈次之，能画次之，能歌又次之，解觞政者又次之。
玉兰，花中之伯夷也；葵，花中之伊尹也；莲，花中之柳下惠也。鹤，鸟中之伯夷也；鸡，鸟中之伊尹也；莺，鸟中之柳下惠也。
无其罪而虚受恶名者，蠹鱼也；有其罪而恒逃清议者，蜘蛛也。
臭腐化为神奇，酱也、腐乳也、金汁也；至神奇化为臭腐，则是物皆然。
黑与白交，黑能污白，白不能掩黑；香与臭混，臭能胜香，香不能敌臭；此君子小人相攻之大势也。
 耻 之一字，所以治君子； 痛 之一字，所以治小人。
镜不能自照，衡不能自权，剑不能自击。
古人云： 诗必穷而后工。 盖穷则与多感慨，易于见长耳。若富贵中人，既不可忧贫叹贱，所谈者不过风云月露而已，诗安得佳？苟思所变，计惟有出游一法。即以所见之山川风土物产人情，或当疮痍兵燹之余，或值旱潦灾祲之后，无一不可寓之诗中。借他人之穷愁，以供我之咏叹，则诗亦不必待穷而后工也。


读经宜冬，其神专也；读史宜夏，其时久也；读诸子宜秋，其致别也；读诸集宜春，其机畅也。
经传宜独坐读，史鉴宜与友共读。
无善无恶是圣人，善多恶少是贤者，善少恶多是庸人，有恶无善是小人，有善无恶是仙佛。
天下有一人知己，可以不恨。不独人也，物亦有之。如：菊以渊明为知己，梅以和靖为知己，竹以子猷为知己，莲以濂溪为知己，桃以避秦人为知己，杏以董奉为知己，石以米颠为知己，荔枝以太真为知己，茶以卢仝、陆羽为知己，香草以灵均为知己，莼鲈以季鹰为知己，蕉以怀素为知己，瓜以邵平为知己，鸡以处宗为知己，鹅以右军为知己，鼓以祢衡为知己，琵琶以明妃为知己。一与之订，千秋不移。若松之于秦始，鹤之于卫懿，正所谓不可与作缘者也。
为月忧云，为书忧蠹，为花忧风雨，为才子佳人忧命薄，真是菩萨心肠。
花不可以无蝶，山不可以无泉，石不可以无苔，水不可以无藻，乔木不可以无藤萝，人不可以无癖。
春听鸟声，夏听蝉声，秋听虫声，冬听雪声；白昼听棋声，月下听箫声；山中听松声，水际听欸乃声，方不虚生此耳。若恶少斥辱，悍妻诟谇，真不若耳聋也。
上元须酌豪友，端午须酌丽友，七夕须酌韵友，中秋须酌淡友，重九须酌逸友。
鳞虫中金鱼，羽虫中紫燕，可云物类神仙。正如东方曼倩避世，金马门人不得而害之。
入世，须学东方曼倩；出世，须学佛印了元。
赏花宜对佳人，醉月宜对韵人，映雪宜对高人。
对渊博友，如读异书；对风雅友，如读名人诗文；对谨饬友，如读圣贤经传；对滑稽友，如阅传奇小说。
楷书须如文人，草书须如名将，行书介乎二者之间。如羊叔子缓带轻裘，正是佳处。
人须求可入诗，物须求可入画。
少年人须有老成之识见，老成人须有少年之襟怀。
春者天之本怀，秋者天之别调。
昔人云： 若无花月美人，不愿生此世界。 予益一语云： 若无翰墨棋酒，不必定作人身。
愿在木而为樗，愿在草而为蓍，愿在鸟而为鸥，愿在兽而为廌，愿在虫而为蝶，愿在鱼而为鲲。
黄九烟先生云： 古今人必有其偶双。千古而无偶者，其惟盘古乎？ 予谓： 盘古亦未尝无偶，但我辈不及见耳。其人为谁？即此劫尽时最后一人是也。
古人以冬为三余。予谓当以夏为三余：晨起者，夜之余；夜坐者，昼之余；午睡者，应酬人事之余。古人诗曰： 我爱夏日长 ，洵不诬也。
庄周梦为蝴蝶，庄周之幸也；蝴蝶梦为庄周，蝴蝶之不幸也。
艺花可以邀蝶，累石可以邀云，栽松可以邀风，贮水可以邀萍，筑台可以邀月，种蕉可以邀雨，植柳可以邀蝉。
景有言之极幽，而实萧索者，烟雨也；境有言之极雅，而实难堪者，贫病也；声有言之极韵，而实粗鄙者，卖花声也。
才子而富贵，定从福慧双修得来。
新月恨其易沈，缺月恨其迟上。
躬耕，吾所不能，学灌园而已矣；樵薪，吾所不能，学薙草而已矣。
一恨书囊易蛀，二恨夏夜有蚊，三恨站台易漏，四恨菊叶多焦，五恨松多大蚁，六恨竹多落叶，七恨桂、荷易谢，八恨薜、萝藏虺，九恨架花生刺，十恨河豚多毒。
楼上看山，城头看雪，灯前看月，舟中看霞，月下看美人，另是一番情境。
山之光，水之声，月之色，花之香，文人之韵致，美人之姿态，皆无可名状，无可执着。真足以摄召魂梦，颠倒情思。
假使梦能自主，虽千里无难命驾，可不羡长房之缩地；死者可以晤对，可不需少君之招魂；五岳可以卧游，可不俟婚嫁之尽毕。
昭君以和亲而显，刘蕡以下第而传；可谓之不幸，不可谓之缺陷。
以爱花之心爱美人，则领略自饶别趣；以爱美人之心爱花，则护惜倍有深情。
美人之胜于花者，解语也；花之胜于美人者，生香也。二者不可得兼，舍生香而解语者也。
窗内人于窗纸上作字，吾于窗外观之，极佳。
少年读书，如隙中窥月；中年读书，如庭中望月；老年读书，如台上玩月。皆以阅历之浅深，为所得之浅深耳。
吾欲致书雨师：春雨，宜始于上元节后，至清明十日前之内，及谷雨节中；夏雨，宜于每月上弦之前，及下弦之后；秋雨，宜于孟秋、季秋之上下二旬；至若三冬，正可不必雨也。
为浊富不若为清贫；以忧生不若以乐死。
天下唯鬼最富：生前囊无一文，死后每饶楮镪；天下唯鬼最尊，生前或受欺凌，死后必多跪拜。
蝶为才子之化身，花乃美人之别号。
因雪想高士，因花想美人，因酒想侠客，因月想好友，因山水想得意诗文。
闻鹅声，如在白门；闻橹声，如在三吴；闻滩声，如在浙江；闻羸马项下铃铎声，如在长安道上。
一岁诸节，以上元为第一，中秋次之，五日、九日又次之。
雨之为物，能令昼短，能令夜长。
古之不传于今者，啸也、剑术也、弹棋也、打球也。
诗僧时复有之，若道士之能诗，不啻空谷足音，何也？
当为花中之萱草，毋为鸟中之杜鹃。
物之稚者，皆不可厌，惟驴独否。
女子自十四、五岁，至二十四、五岁，此十年中，无论燕、秦、吴、越，其音大都娇媚动人；一赌其貌，则美恶判然矣。耳闻不如目见，于此益信。
寻乐境乃学仙，避苦趣乃学佛。佛家所谓 极乐世界 者，盖谓众苦之所不到也。
富贵而劳悴，不若安闲之贫贱；贫贱而骄傲，不若谦恭之富贵。
目不能自见，鼻不能自嗅，舌不能自舐，手不能自握，惟耳能自闻其声。
凡声皆宜远听，惟听琴则远近皆宜。
目不能识字，其闷尤过于盲；手不能执管，其苦更甚于哑。
并头联句、交颈论文、宫中应制、历使属国，皆极人间乐事。
《水浒传》，武松诘蒋门神云： 为何不姓李？ 此语殊妙。盖姓实有佳有劣，如华、如柳、如云、如苏、如乔，皆极风韵。若夫毛也、赖也、焦也、牛也，则皆尘于目而棘于耳者也。
花之宜于目，而复宜于鼻者：梅也、菊也、兰也、水仙也、珠兰也、木香也、玫瑰也、蜡梅也，余则皆宜于目者也。
花与叶俱可观者：秋海棠为最，荷次之，海棠、酴醾、虞美人、水仙又次之。叶胜于花者，止雁来红、美人蕉而已。花与叶俱不足观者：紫薇也、辛夷也。
高语山林者，辄不善谈市朝事。审若此，则当并废《史》、《汉》诸书而不读矣。盖诸书所载者，皆古之市朝也。
云之为物：或崔巍如山，或潋滟如水，或如人，或如兽，或如鸟毳，或如鱼鳞。故天下万物皆可入画，惟云不能画。世所画云，亦强名耳。
值太平世，生湖山郡，官长廉静，家道优裕，娶妇贤淑，生子聪慧。人生如此，可云全福。
天下器玩之类，其制日工，其价日贱，毋惑乎民之贫也。
养花胆瓶，其式之高低大小，须与花相称。而色之浅深浓淡，又须与花相反。
春雨如恩诏，夏雨如赦书，秋雨如挽歌。
十岁为神童，二十、三十为才子，四十、五十为名臣，六十为神仙，可谓全人矣。
武人不苟战，是为武中之文；文人不迂腐，是为文中之武。
文人讲武事，大都纸上谈兵；武将论文章，半属道听途说。
 斗方 止三种可取：佳诗文，一也；新题目，二也；精款式，三也。
情必近于痴而始真；纔必兼乎趣而始化。
凡花色之娇媚者，多不甚香；瓣之千层者，多不结实；甚矣全才之难也。兼之者，其惟莲乎？
着得一部新书，便是千秋大业；注得一部古书，允为万世宏功。
延名师训子弟，入名山习举业，丐名士代捉刀，三者都无是处。
积画以成字，积字以成句，积句以成篇，为之文。文体日增，至八股而遂止。如古文、如诗、如赋、如词、如曲、如说部、如传奇小说，皆自无而有。方其未有之时，固不料后来之有此一体也。逮既有此一体之后，又若天造地设，为世必应有之物。然自明以来，未见有创一体裁新人耳目者。遥计百年之后，必有其人，惜乎不及见耳。
云映日而成霞，泉挂岩而成瀑。所托者异，而名亦因之。此友道之所以可贵也。
大家之文，吾爱之慕之，吾愿学之；名家之文，吾爱之慕之，吾不敢学之。学大家而不得，所谓 刻鹄不成尚类鹜 也，学名家而不得，则是 画虎不成反类狗 矣。
由戒得定，由定得慧，勉强渐近，自然炼精化气，炼气化神，清虚有何渣滓？
南北东西，一定之位也；前后左右，无定之位也。
予尝谓二氏不可废，非袭夫大养济院之陈言也。盖名山胜境，我辈每思褰裳就之，使非琳宫、梵剎，则倦时无可驻足，饥时谁与授餐？忽有疾风暴雨，五大夫果真足恃乎？又或邱壑深邃，非一日可了，岂能露宿以待明日乎？虎豹蛇虺，能保其不患人乎？又或为士大夫所有，果能不问主人，任我登陟凭吊而莫之禁乎？不特此也，甲之所有，乙思起而夺之，是启争端也；祖父之所创建，子孙贫，力不能修葺，其倾颓之状，反足令山川减色矣。
然，此特就名山胜景言之耳。即城市之内，与夫四达之衢，亦不可少此一种。客游可做居停，一也；长途可以稍憩，二也；夏之茗，冬之姜汤，复可以济役夫负戴之困，三也。凡此皆就事理言之，非二氏福报之说也。
虽不善书，而笔砚不可不精；虽不业医，而验方不可不存；虽不工弈，而楸枰不可不备。
方外不必戒酒，但须戒俗；红裙不必通文，但须得趣。
梅边之石，宜古；松下之石，宜拙；竹傍之石，宜瘦；盆内之石，宜巧。
律己宜带秋气，处事宜带春气。
厌催租之败意，亟宜早早完粮；喜老衲之谈禅，难免常常布施。
松下听琴，月下听箫，涧边听瀑布，山中听梵呗，觉耳中别有不同。
月下听禅，旨趣益远；月下说剑，肝胆益真；月下论诗，风致益幽；月下对美人，情意益笃。
有地上之山水，有画上之山水，有梦中之山水，有胸中之山水。地上者，妙在邱壑深邃；画上者，妙在笔墨淋漓；梦中者，妙在景象变幻；胸中者，妙在位置自如。
一日之计，种蕉；一岁之计，种竹；十年之计，种柳；百年之计，种松。
春雨宜读书，夏雨宜弈棋，秋雨宜检藏，冬雨宜饮酒。
诗文之体，得秋气为佳；词曲之体，得春气为佳。
抄写之笔墨，不必过求其佳，若施之缣素，则不可不求其佳；诵读之书籍，不必过求其备，若以供稽考，则不可不求其备；游历之山水，不必过求其妙，若因之卜居，则不可不求其妙。
人非圣贤，安能无所不知？祇知其一，惟恐不止其一，复求知其二者，上也；止知其一，因人言始知有其二者，次也；止知其一，人言有其二而莫之信者，又其次也；止知其一，恶人言有其二者，斯下之下矣。
史官所纪者，直世界也；职方所载者，横世界也。
先天八卦，竖看者也；后天八卦，横看者也。
藏书不难，能看为难；看书不难，能读为难；读书不难，能用为难；能用不难，能记为难。
求知己于朋友，易；求知己于妻妾，难；求知己于君臣，则尤难之难。
何谓善人？无损于世者，则谓之善人。何谓恶人？有害于世者，则谓之恶人。
有工夫读书，谓之福；有力量济人，谓之福；有学问著述，谓之福；无是非到耳，谓之福；有多闻、直、谅之友，谓之福。
人莫乐于闲，非无所事事之谓也。闲则能读书，闲则能游名胜，闲则能交益友，闲则能饮酒，闲则能著书。天下之乐，孰大于是？
文章是案头之山水，山水是地上之文章。
平、上、去、入，乃一定之至理。然入声之为字也少，不得谓凡字有四声也。世之调平仄者，于入声之无其字者，往往以不相合之音隶于其下。为所隶者，苟无平、上、去之三声，则是以寡妇配鳏夫，犹之可也。若所隶之字，自有其平、上、去三声，而欲强以从我，则是干有夫之妇矣，其可乎？
姑就诗韵言之：如 东  冬 韵，无入声者也，今人尽调之以东、董、冻、督。夫 督 之为音，当附于都、睹、妒之下。若属之于东、董、冻，又何以处夫都、睹、妒乎？若东、都二字，具以督字为入声，则是一妇而两夫矣。三江无入声者也，今人尽调之以江、讲、绛、觉，殊不知 觉 之为音，当附于交、绞之下者也。诸如此类，不胜其举。然则，如之何而后可？曰鳏者听其鳏，寡者听其寡，夫妇全者安其全，各不相干而已矣。


鲁哀公问于孔子曰： 夫子之服，其儒服与？ 孔子对曰： 丘少居鲁，衣逢掖之衣，长居宋，冠章甫之冠。丘闻之也：君子之学也博，其服也乡；丘不知儒服。
哀公曰： 敢问儒行。 孔子对曰： 遽数之不能终其物，悉数之乃留，更仆未可终也。
哀公命席。孔子侍曰： 儒有席上之珍以待聘，夙夜强学以待问，怀忠信以待举，力行以待取，其自立有如此者。
儒有衣冠中，动作慎，其大让如慢，小让如伪，大则如威，小则如愧，其难进而易退也，粥粥若无能也。其容貌有如此者。
儒有居处齐难，其坐起恭敬，言必先信，行必中正，道涂不争险易之利，冬夏不争阴阳之和，爱其死以有待也，养其身以有为也。其备豫有如此者。
儒有不宝金玉，而忠信以为宝；不祈土地，立义以为土地；不祈多积，多文以为富。难得而易禄也，易禄而难畜也，非时不见，不亦难得乎？非义不合，不亦难畜乎？先劳而后禄，不亦易禄乎？其近人有如此者。
儒有委之以货财，淹之以乐好，见利不亏其义；劫之以众，沮之以兵，见死不更其守；鸷虫攫搏不程勇者，引重鼎不程其力；往者不悔，来者不豫；过言不再，流言不极；不断其威，不习其谋。其特立有如此者。
儒有可亲而不可劫也；可近而不可迫也；可杀而不可辱也。其居处不淫，其饮食不溽；其过失可微辨而不可面数也。其刚毅有如此者。
儒有忠信以为甲胄，礼义以为干橹；戴仁而行，抱义而处，虽有暴政，不更其所。其自立有如此者。
儒有一亩之宫，环堵之室，筚门圭窬，蓬户瓮牖；易衣而出，并日而食，上答之不敢以疑，上不答不敢以谄。其仕有如此者。
儒有今人与居，古人与稽；今世行之，后世以为楷；适弗逢世，上弗援，下弗推，谗谄之民有比党而危之者，身可危也，而志不可夺也，虽危起居，竟信其志，犹将不忘百姓之病也。其忧思有如此者。
儒有博学而不穷，笃行而不倦；幽居而不淫，上通而不困；礼之以和为贵，忠信之美，优游之法，举贤而容众，毁方而瓦合。其宽裕有如此者。
儒有内称不辟亲，外举不辟怨，程功积事，推贤而进达之，不望其报；君得其志，苟利国家，不求富贵。其举贤援能有如此者。
儒有闻善以相告也，见善以相示也；爵位相先也，患难相死也；久相待也，远相致也。其任举有如此者。
儒有澡身而浴德，陈言而伏，静而正之，上弗知也；粗而翘之，又不急为也；不临深而为高，不加少而为多；世治不轻，世乱不沮；同弗与，异弗非也。其特立独行有如此者。
儒有上不臣天子，下不事诸侯；慎静而尚宽，强毅以与人，博学以知服；近文章，砥厉廉隅；虽分国如锱铢，不臣不仕。其规为有如此者。
儒有合志同方，营道同术；并立则乐，相下不厌；久不相见，闻流言不信；其行本方立义，同而进，不同而退。其交友有如此者。
温良者，仁之本也；敬慎者，仁之地也；宽裕者，仁之作也；孙接者，仁之能也；礼节者，仁之貌也；言谈者，仁之文也；歌乐者，仁之和也；分散者，仁之施也；儒皆兼此而有之，犹且不敢言仁也。其尊让有如此者。
儒有不陨获于贫贱，不充诎于富贵，不慁君王，不累长上，不闵有司，故曰儒。今众人之命儒也妄，常以儒相诟病。
孔子至舍，哀公馆之，闻此言也，言加信，行加义： 终没吾世，不敢以儒为戏。


斩衰，括发以麻；为母，括发以麻，免而以布。齐衰，恶笄以终丧。男子冠而妇人笄，男子免而妇人髽。其义：为男子则免，为妇人则髽。苴杖，竹也；削杖，桐也。祖父卒，而后为祖母后者三年。为父母，长子稽颡。大夫吊之，虽缌必稽颡。妇人为夫与长子稽颡，其余则否。男主必使同姓，妇主必使异姓。为父后者为出母无服。亲亲，以三为五，以五为九。上杀，下杀，旁杀，而亲毕矣。王者禘其祖之所自出，以其祖配之，而立四庙。庶子王，亦如之。别子为祖，继别为宗，继祢者为小宗。有五世而迁之宗，其继高祖者也。是故，祖迁于上，宗易于下。尊祖故敬宗，敬宗所以尊祖祢也。庶子不祭祖者，明其宗也。庶子不为长子斩，不继祖与祢故也。庶子不祭殇与无后者，殇与无后者从祖祔食。庶子不祭祢者，明其宗也。亲亲尊尊长长，男女之有别，人道之大者也。
从服者，所从亡则已。属从者，所从虽没也服。妾从女君而出，则不为女君之子服。礼不王不禘。世子不降妻之父母；其为妻也，与大夫之适子同。父为士，子为天子诸侯，则祭以天子诸侯，其尸服以士服。父为天子诸侯，子为士，祭以士，其尸服以士服。妇当丧而出，则除之。为父母丧，未练而出，则三年。既练而出，则已。未练而反，则期；既练而反，则遂之。
再期之丧，三年也；期之丧，二年也。九月七月之丧，三时也；五月之丧，二时也；三月之丧，一时也。故期而祭，礼也；期而除丧，道也。祭不为除丧也。三年而后葬者必再祭，其祭之间不同时而除丧。大功者主人之丧，有三年者，则必为之再祭。朋友，虞祔而已。士妾有子，而为之缌，无子则已。生不及祖父母诸父昆弟，而父税丧，己则否。降而在缌小功者，则税之。为君之父母、妻、长子，君已除丧而后闻丧，则不税。近臣，君服斯服矣；其余，从而服，不从而税。君虽未知丧，臣服已。
虞，杖不入于室；祔，杖不升于堂。为君母后者，君母卒，则不为君母之党服。绖杀五分而去一，杖大如绖。妾为君之长子与女君同。除丧者，先重者；易服者，易轻者。无事不辟庙门。哭皆于其次。复与书铭，自天子达于士，其辞一也。男子称名，妇人书姓与伯仲，如不知姓则书氏。
斩衰之葛与齐衰之麻同。齐衰之葛与大功之麻同。麻同，皆兼服之。报葬者报虞，三月而后卒哭。父母之丧偕，先葬者不虞祔，待后事。其葬，服斩衰。
大夫降其庶子，其孙不降其父。大夫不主士之丧。为慈母之父母无服。夫为人后者，其妻为舅姑大功。士祔于大夫则易牲。继父不同居也者；必尝同居。皆无主后。同财而祭其祖祢为同居；有主后者为异居。哭朋友者于门外之右南面。祔葬者不筮宅。士大夫不得祔于诸侯，祔于诸祖父之为士大夫者，其妻祔于诸祖姑，妾祔于妾祖姑；亡则中一以上而祔。祔必以其昭穆。诸侯不得祔于天子，天子、诸侯、大夫可以祔于士。
为母之君母，母卒则不服。宗子，母在为妻禫。为慈母后者，为庶母可也，为祖庶母可也。为父母、妻、长子禫。慈母与妾母，不世祭也。丈夫冠而不为殇，妇人笄而不为殇。为殇后者，以其服服之。久而不葬者，唯主丧者不除；其余以麻终月数者，除丧则已。箭笄终丧三年。齐衰三月与大功同者，绳屦。练，筮日筮尸，视濯，皆要绖杖绳屦。有司告具，而后去杖。筮日筮尸，有司告事毕而后杖，拜送宾。大祥，吉服而筮尸。庶子在父之室，则为其母不禫。庶子不以杖即位。父不主庶子之丧，则孙以杖即位可也。父在，庶子为妻以杖即位可也。诸侯吊于异国之臣，则其君为主。诸侯吊，必皮弁锡衰。所吊虽已葬，主人必免。主人未丧服，则君于不锡衰。养有疾者不丧服，遂以主其丧。非养者入主人之丧，则不易己之丧服。养尊者必易服，养卑者否。妾无妾祖姑者，易牲而祔于女君可也。妇之丧、虞、卒哭，其夫若子主之。祔，则舅主之。士不摄大夫。士摄大夫，唯宗子。主人未除丧，有兄弟自他国至，则主人不免而为主。
陈器之道，多陈之而省纳之可也；省陈之而尽纳之可也。奔兄弟之丧，先之墓而后之家，为位而哭。所知之丧，则哭于宫而后之墓。父不为众子次于外。与诸侯为兄弟者服斩。下殇小功，带，澡麻不绝本，诎而反以报之。
妇祔于祖姑，祖姑有三人，则祔于亲者。其妻为大夫而卒，而后其夫不为大夫，而祔于其妻则不易牲；妻卒而后夫为大夫，而祔于其妻，则以大夫牲。为父后者，为出母无服。无服也者，丧者不祭故也。妇人不为主而杖者：姑在为夫杖，母为长子削杖。女子子在室为父母，其主丧者不杖，则子一人杖。
缌小功，虞卒哭则免。既葬而不报虞，则虽主人皆冠，及虞则皆免。为兄弟既除丧已。及其葬也，反服其服。报虞卒哭则免。如不报虞则除之。远葬者比反哭者皆冠，及郊而后免反哭。君吊，虽不当免时也，主人必免，不散麻。虽异国之君，免也。亲者皆免。除殇之丧者，其祭也必玄。除成丧者，其祭也朝服缟冠。
奔父之丧，括发于堂上，袒降踊，袭绖于东方。奔母之丧，不括发，袒于堂上，降踊，袭免于东方。绖即位成踊，出门哭止。三日而五哭三袒。适妇不为舅后者，则姑为之小功。


子言之曰： 为上易事也，为下易知也，则刑不烦矣。 子曰： 好贤如《缁衣》，恶恶如《巷伯》，则爵不渎而民作愿，刑不试而民咸服。大雅曰： 仪刑文王，万国作孚。  子曰： 夫民，教之以德，齐之以礼，则民有格心；教之以政，齐之以刑，则民有遁心。故君民者，子以爱之，则民亲之；信以结之，则民不倍；恭以莅之，则民有孙心。《甫刑》曰： 苗民罪用命，制以刑，惟作五虐之刑曰法。是以民有恶德，而遂绝其世也。
子曰： 下之事上也，不从其所令，从其所行。上好是物，下必有甚者矣。故上之所好恶，不可不慎也，是民之表也。 子曰： 禹立三年，百姓以仁遂焉，岂必尽仁？《诗》云： 赫赫师尹，民具尔瞻。 《甫刑》曰： 一人有庆，兆民赖之。 大雅曰： 成王之孚，下土之式。  子曰： 上好仁，则下之为仁争先人。故长民者章志、贞教、尊仁，以子爱百姓；民致行己以说其上矣。《诗》云： 有梏德行，四国顺之。
子曰： 王言如丝，其出如纶；王言如纶，其出如綍。故大人不倡游言。可言也，不可行。君子弗言也；可行也，不可言，君子弗行也。则民言不危行，而行不危言矣。《诗》云： 淑慎尔止，不愆于仪。  子曰： 君子道人以言，而禁人以行。故言必虑其所终，而行必稽其所敝；则民谨于言而慎于行。《诗》云： 慎尔出话，敬尔威仪。 大雅曰： 穆穆文王，于缉熙敬止。
子曰： 长民者，衣服不贰，从容有常，以齐其民，则民德壹。《诗》云： 彼都人士，狐裘黄黄，其容不改，出言有章，行归于周，万民所望。  子曰： 为上可望而知也，为下可述而志也，则君不疑于其臣，而臣不惑于其君矣。《尹吉》曰： 惟尹躬及汤，咸有壹德。 《诗》云： 淑人君子，其仪不忒。
子曰： 有国者章义恶，以示民厚，则民情不贰。《诗》云： 靖共尔位，好是正直。  子曰： 上人疑则百姓惑，下难知则君长劳。故君民者，章好以示民俗，慎恶以御民之淫，则民不惑矣。臣仪行，不重辞，不援其所不及，不烦其所不知，则君不劳矣。《诗》云： 上帝板板，下民卒。 小雅曰： 匪其止共，惟王之邛。
子曰： 政之不行也，教之不成也，爵禄不足劝也，刑罚不足耻也。故上不可以亵刑而轻爵。《康诰》曰： 敬明乃罚。 《甫刑》曰： 播刑之不迪。
子曰： 大臣不亲，百姓不宁，则忠敬不足，而富贵已过也；大臣不治而迩臣比矣。故大臣不可不敬也，是民之表也；迩臣不可不慎也，是民之道也。君毋以小谋大，毋以远言近，毋以内图外，则大臣不怨，迩臣不疾，而远臣不蔽矣。叶公之顾命曰： 毋以小谋败大作，毋以嬖御人疾庄后，毋以嬖御士疾庄士、大夫、卿士。
子曰： 大人不亲其所贤，而信其所贱；民是以亲失，而教是以烦。《诗》云： 彼求我则，如不我得；执我仇仇，亦不我力。 《君陈》曰： 未见圣，若己弗克见；既见圣，亦不克由圣。
子曰： 小人溺于水，君子溺于口，大人溺于民，皆在其所亵也。夫水近于人而溺人，德易狎而难亲也，易以溺人；口费而烦，易出难悔，易以溺人；夫民闭于人，而有鄙心，可敬不可慢，易以溺人。故君子不可以不慎也。《太甲》曰： 毋越厥命以自覆也；若虞机张，往省括于厥度则释。 《兑命》曰： 惟口起羞，惟甲胄起兵，惟衣裳在笥，惟干戈省厥躬。 《太甲》曰： 天作孽，可违也；自作孽，不可以逭。 《尹吉》曰： 惟尹躬天，见于西邑；夏自周有终，相亦惟终。
子曰： 民以君为心，君以民为体；心庄则体舒，心肃则容敬。心好之，身必安之；君好之，民必欲之。心以体全，亦以体伤；君以民存，亦以民亡。《诗》云： 昔吾有先正，其言明且清，国家以宁，都邑以成，庶民以生；谁能秉国成，不自为正，卒劳百姓。《君雅》曰： 夏日暑雨，小民惟曰怨；资冬祁寒，小民亦惟曰怨。
子曰： 下之事上也，身不正，言不信，则义不壹，行无类也。 子曰： 言有物而行有格也；是以生则不可夺志，死则不可夺名。故君子多闻，质而守之；多志，质而亲之；精知，略而行之。《君陈》曰： 出入自尔师虞，庶言同。 《诗》云： 淑人君子，其仪一也。
子曰： 唯君子能好其正，小人毒其正。故君子之朋友有乡，其恶有方；是故迩者不惑，而远者不疑也。《诗》云： 君子好仇。  子曰： 轻绝贫贱，而重绝富贵，则好贤不坚，而恶恶不着也。人虽曰不利，吾不信也。《诗》云： 朋有攸摄，摄以威仪。  子曰： 私惠不归德，君子不自留焉。《诗》云： 人之好我，示我周行。
子曰： 茍有车，必见其轼；茍有衣，必见其敝；人茍或言之，必闻其声；茍或行之，必见其成。《葛覃》曰： 服之无射。  子曰： 言从而行之，则言不可饰也；行从而言之，则行不可饰也。故君子寡言，而行以成其信，则民不得大其美而小其恶。《诗》云： 自圭之玷，尚可磨也；斯言之玷，不可为也。 小雅曰： 允也君子，展也大成。 《君奭》曰： 昔在上帝，周田观文王之德，其集大命于厥躬。  子曰： 南人有言曰： 人而无恒，不可以为卜筮。 古之遗言与？龟筮犹不能知也，而况于人乎？《诗》云： 我龟既厌，不我告犹。 《兑命》曰： 爵无及恶德，民立而正事，纯而祭祀，是为不敬；事烦则乱，事神则难。 《易》曰： 不恒其德，或承之羞。恒其德侦，妇人吉，夫子凶。


乡饮酒之义：主人拜迎宾于庠门之外，入，三揖而后至阶，三让而后升，所以致尊让也。盥洗扬觯，所以致洁也。拜至，拜洗，拜受，拜送，拜既，所以致敬也。尊让洁敬也者，君子之所以相接也。君子尊让则不争，洁敬则不慢，不慢不争，则远于斗辨矣；不斗辨则无暴乱之祸矣，斯君子之所以免于人祸也，故圣人制之以道。
乡人、士、君子，尊于房户之间，宾主共之也。尊有玄酒，贵其质也。羞出自东房，主人共之也。洗当东荣，主人之所以自洁，而以事宾也。
宾主象天地也；介僎象阴阳也；三宾象三光也；让之三也，象月之三日而成魄也；四面之坐，象四时也。
天地严凝之气，始于西南，而盛于西北，此天地之尊严气也，此天地之义气也。天地温厚之气，始于东北，而盛于东南，此天地之盛德气也，此天地之仁气也。主人者尊宾，故坐宾于西北，而坐介于西南以辅宾，宾者接人以义者也，故坐于西北。主人者，接人以德厚者也，故坐于东南。而坐僎于东北，以辅主人也。仁义接，宾主有事，俎豆有数曰圣，圣立而将之以敬曰礼，礼以体长幼曰德。德也者，得于身也。故曰：古之学术道者，将以得身也。是故圣人务焉。
祭荐，祭酒，敬礼也。哜肺，尝礼也。啐酒，成礼也。于席末，言是席之正，非专为饮食也，为行礼也，此所以贵礼而贱财也。卒觯，致实于西阶上，言是席之上，非专为饮食也，此先礼而后财之义也。先礼而后财，则民作敬让而不争矣。
乡饮酒之礼：六十者坐，五十者立侍，以听政役，所以明尊长也。六十者三豆，七十者四豆，八十者五豆，九十者六豆，所以明养老也。民知尊长养老，而后乃能入孝弟。民入孝弟，出尊长养老，而后成教，成教而后国可安也。君子之所谓孝者，非家至而日见之也；合诸乡射，教之乡饮酒之礼，而孝弟之行立矣。
孔子曰： 吾观于乡，而知王道之易易也。
主人亲速宾及介，而众宾自从之。至于门外，主人拜宾及介，而众宾自入；贵贱之义别矣。三揖至于阶，三让以宾升，拜至、献、酬、辞让之节繁。及介省矣。至于众宾升受，坐祭，立饮。不酢而降；隆杀之义别矣。
主人酬介工入，升歌三终，主人献之；笙入三终，主人献之；间歌三终，合乐三终，工告乐备，遂出。一人扬觯，乃立司正焉，知其能和乐而不流也。
宾酬主人，主人酬介，介酬众宾，少长以齿，终于沃洗者焉。知其能弟长而无遗矣。
降，说屦升坐，修爵无数。饮酒之节，朝不废朝，莫不废夕。宾出，主人拜送，节文终遂焉。知其能安燕而不乱也。
贵贱明，隆杀辨，和乐而不流，弟长而无遗，安燕而不乱，此五行者，足以正身安国矣。彼国安而天下安。故曰： 吾观于乡，而知王道之易易也。
乡饮酒之义：立宾以象天，立主以象地，设介僎以象日月，立三宾以象三光。古之制礼也，经之以天地，纪之以日月，参之以三光，政教之本也。
亨狗于东方，祖阳气之发于东方也。洗之在阼，其水在洗东，祖天地之左海也。尊有玄酒，教民不忘本也。
宾必南乡。东方者春，春之为言蠢也，产万物者圣也。南方者夏，夏之为言假也，养之、长之、假之，仁也。西方者秋，秋之为言愁也，愁之以时察，守义者也。北方者冬，冬之言中也，中者藏也。是以天子之立也，左圣乡仁，右义偝藏也。介必东乡，介宾主也。主人必居东方，东方者春，春之为言蠢也，产万物者也；主人者造之，产万物者也。月者三日则成魄，三月则成时，是以礼有三让，建国必立三卿。三宾者，政教之本，礼之大参也。


古者诸侯之射也，必先行燕礼；卿、大夫、士之射也，必先行乡饮酒之礼。故燕礼者，所以明君臣之义也；乡饮酒之礼者，所以明长幼之序也。
故射者，进退周还必中礼，内志正，外体直，然后持弓矢审固；持弓矢审固，然后可以言中，此可以观德行矣。
其节：天子以《驺虞》为节；诸侯以《狸首》为节；卿大夫以《采苹》为节；士以《采繁》为节。《驺虞》者，乐官备也，《狸首》者，乐会时也；《采苹》者，乐循法也；《采繁》者，乐不失职也。是故天子以备官为节；诸侯以时会天子为节；卿大夫以循法为节；士以不失职为节。故明乎其节之志，以不失其事，则功成而德行立，德行立则无暴乱之祸矣。功成则国安。故曰：射者，所以观盛德也。
是故古者天子以射选诸侯、卿、大夫、士。射者，男子之事也，因而饰之以礼乐也。故事之尽礼乐，而可数为，以立德行者，莫若射，故圣王务焉。
是故古者天子之制，诸侯岁献贡士于天子，天子试之于射宫。其容体比于礼，其节比于乐，而中多者，得与于祭。其容体不比于礼，其节不比于乐，而中少者，不得与于祭。数与于祭而君有庆；数不与于祭而君有让。数有庆而益地；数有让而削地。故曰：射者，射为诸侯也。是以诸侯君臣尽志于射，以习礼乐。夫君臣习礼乐而以流亡者，未之有也。
故《诗》曰： 曾孙侯氏，四正具举；大夫君子，凡以庶士，小大莫处，御于君所，以燕以射，则燕则誉。 言君臣相与尽志于射，以习礼乐，则安则誉也。是以天子制之，而诸侯务焉。此天子之所以养诸侯，而兵不用，诸侯自为正之具也。
孔子射于矍相之圃，盖观者如堵墙。射至于司马，使子路执弓矢，出延射曰： 贲军之将，亡国之大夫，与为人后者不入，其余皆入。 盖去者半，入者半。又使公罔之裘、序点，扬觯而语，公罔之裘扬觯而语曰： 幼壮孝弟，耆耋好礼，不从流俗，修身以俟死者，不，在此位也。 盖去者半，处者半。序点又扬觯而语曰： 好学不倦，好礼不变，旄期称道不乱者，不，在此位也。 盖仅有存者。
射之为言者绎也，或曰舍也。绎者，各绎己之志也。故心平体正，持弓矢审固；持弓矢审固，则射中矣。故曰：为人父者，以为父鹄；为人子者，以为子鹄；为人君者，以为君鹄；为人臣者，以为臣鹄。故射者各射己之鹄。故天子之大射谓之射侯；射侯者，射为诸侯也。射中则得为诸侯；射不中则不得为诸侯。
天子将祭，必先习射于泽。泽者，所以择士也。已射于泽，而后射于射宫。射中者得与于祭；不中者不得与于祭。不得与于祭者有让，削以地；得与于祭者有庆，益以地。进爵绌地是也。故男子生，桑弧蓬矢六，以射天地四方。天地四方者，男子之所有事也。故必先有志于其所有事，然后敢用谷也。饭食之谓也。
射者，仁之道也。射求正诸己，己正然后发，发而不中，则不怨胜己者，反求诸己而已矣。孔子曰： 君子无所争，必也射乎！揖让而升，下而饮，其争也君子。
孔子曰： 射者何以射？何以听？循声而发，发而不失正鹄者，其唯贤者乎！若夫不肖之人，则彼将安能以中？ 《诗》云： 发彼有的，以祈尔爵。 祈，求也；求中以辞爵也。酒者，所以养老也，所以养病也；求中以辞爵者，辞养也。


斩衰何以服苴？苴，恶貌也，所以首其内而见诸外也。斩衰貌若苴，齐衰貌若枲，大功貌若止，小功、缌麻容貌可也，此哀之发于容体者也。
斩衰之哭，若往而不反；齐衰之哭，若往而反；大功之哭，三曲而偯；小功缌麻，哀容可也。此哀之发于声音者也。
斩衰，唯而不对；齐衰，对而不言；大功，言而不议；小功缌麻，议而不及乐。此哀之发于言语者也。
斩衰，三日不食；齐衰，二日不食；大功，三不食；小功缌麻，再不食；士与敛焉，则壹不食。故父母之丧，既殡食粥，朝一溢米，莫一溢米；齐衰之丧，疏食水饮，不食菜果；大功之丧，不食酰酱；小功缌麻，不饮醴酒。此哀之发于饮食者也。
父母之丧，既虞卒哭，疏食水饮，不食菜果；期而小祥，食菜果；又期而大祥，有酰酱；中月而禫，禫而饮醴酒。始饮酒者先饮醴酒。始食肉者先食干肉。
父母之丧，居倚庐，寝苫枕块，不说绖带；齐衰之丧，居垩室，芐翦不纳；大功之丧，寝有席，小功缌麻，床可也。此哀之发于居处者也。
父母之丧，既虞卒哭，柱楣翦屏，芐翦不纳；期而小祥，居垩室，寝有席；又期而大祥，居复寝；中月而禫，禫而床。
斩衰三升，齐衰四升、五升、六升，大功七升、八升、九升，小功十升、十一升、十二升，缌麻十五升去其半，有事其缕、无事其布曰缌。此哀之发于衣服者也。
斩衰三升，既虞卒哭，受以成布六升、冠七升；为母疏衰四升，受以成布七升、冠八升。去麻服葛，葛带三重。期而小祥，练冠縓缘，要绖不除，男子除乎首，妇人除乎带。男子何为除乎首也？妇人何为除乎带也？男子重首，妇人重带。除服者先重者，易服者易轻者。又期而大祥，素缟麻衣。中月而禫，禫而纤，无所不佩。
易服者何？为易轻者也。斩衰之丧，既虞卒哭，遭齐衰之丧，轻者包，重者特。既练，遭大功之丧，麻葛重。齐衰之丧，既虞卒哭，遭大功之丧，麻葛兼服之。斩衰之葛，与齐衰之麻同；齐衰之葛，与大功之麻同；大功之葛，与小功之麻同；小功之葛，与缌之麻同，麻同则兼服之。兼服之服重者，则易轻者也。


发虑宪，求善良，足以謏闻，不足以动众；就贤体远，足以动众，未足以化民。君子如欲化民成俗，其必由学乎！
玉不琢，不成器；人不学，不知道。是故古之王者建国君民，教学为先。《兑命》曰： 念终始典于学。 其此之谓乎！
虽有嘉肴，弗食，不知其旨也；虽有至道，弗学，不知其善也。是故学然后知不足，教然后知困。知不足，然后能自反也；知困，然后能自强也，故曰：教学相长也。《兑命》曰： 斅学半。 其此之谓乎！
古之教者，家有塾，党有庠，术有序，国有学。比年入学，中年考校。一年视离经辨志，三年视敬业乐群，五年视博习亲师，七年视论学取友，谓之小成；九年知类通达，强立而不反，谓之大成。夫然后足以化民易俗，近者说服，而远者怀之，此大学之道也。《记》曰： 蛾子时术之。 其此之谓乎！
大学始教，皮弁祭菜，示敬道也；《宵雅》肄三，官其始也；入学鼓箧，孙其业也；夏楚二物，收其威也；未卜禘不视学，游其志也；时观而弗语，存其心也；幼者听而弗问，学不躐等也。此七者，教之大伦也。《记》曰： 凡学官先事，士先志。 其此之谓乎！
大学之教也，时教必有正业，退息必有居学。不学操缦，不能安弦；不学博依，不能安《诗》；不学杂服，不能安礼；不兴其艺，不能乐学。故君子之于学也，藏焉，修焉，息焉，游焉。夫然，故安其学而亲其师，乐其友而信其道。是以虽离师辅而不反也。《兑命》曰： 敬孙务时敏，厥修乃来。 其此之谓乎！
今之教者，呻其占毕，多其讯言，及于数进，而不顾其安。使人不由其诚，教人不尽其材；其施之也悖，其求之也佛。夫然，故隐其学而疾其师，苦其难而不知其益也，虽终其业，其去之必速。教之不刑，其此之由乎！
大学之法，禁于未发之谓豫，当其可之谓时，不陵节而施之谓孙，相观而善之谓摩。此四者，教之所由兴也。
发然后禁，则捍格而不胜；时过然后学，则勤苦而难成；杂施而不孙，则坏乱而不修；独学而无友，则孤陋而寡闻；燕朋逆其师；燕辟废其学。此六者，教之所由废也。
君子既知教之所由兴，又知教之所由废，然后可以为人师也。故君子之教喻也，道而弗牵，强而弗抑，开而弗达。道而弗牵则和，强而弗抑则易，开而弗达则思；和易以思，可谓善喻矣。
学者有四失，教者必知之。人之学也，或失则多，或失则寡，或失则易，或失则止。此四者，心之莫同也。知其心，然后能救其失也。教也者，长善而救其失者也。
善歌者，使人继其声；善教者，使人继其志。其言也约而达，微而臧，罕譬而喻，可谓继志矣。
君子知至学之难易，而知其美恶，然后能博喻；能博喻然后能为师；能为师然后能为长；能为长然后能为君。故师也者，所以学为君也。是故择师不可不慎也。《记》曰： 三王四代唯其师 此之谓乎！
凡学之道，严师为难。师严然后道尊，道尊然后民知敬学。是故君之所不臣于其臣者二：当其为尸则弗臣也，当其为师则弗臣也。大学之礼，虽诏于天子，无北面；所以尊师也。
善学者，师逸而功倍，又从而庸之；不善学者，师勤而功半，又从而怨之。善问者，如攻坚木，先其易者，后其节目，及其久也，相说以解；不善问者反此。善待问者，如撞钟，叩之以小者则小鸣，叩之以大者则大鸣，待其从容，然后尽其声；不善答问者反此。此皆进学之道也。
记问之学，不足以为人师。必也其听语乎，力不能问，然后语之；语之而不知，虽舍之可也。
良冶之子，必学为裘；良弓之子，必学为箕；始驾马者反之，车在马前。君子察于此三者，可以有志于学矣。
古之学者：比物丑类。鼓无当于五声，五声弗得不和。水无当于五色，五色弗得不章。学无当于五官。五官弗得不治。师无当于五服，五服弗得不亲。
君子曰：大德不官，大道不器，大信不约，大时不齐。察于此四者，可以有志于学矣。
三王之祭川也，皆先河而后海；或源也，或委也。此之谓务本。


凡治人之道，莫急于礼。礼有五经，莫重于祭。夫祭者，非物自外至者也，自中出生于心也；心怵而奉之以礼。是故，唯贤者能尽祭之义。贤者之祭也，必受其福。非世所谓福也。福者，备也；备者，百顺之名也。无所不顺者，谓之备。言：内尽于己，而外顺于道也。忠臣以事其君，孝子以事其亲，其本一也。上则顺于鬼神，外则顺于君长，内则以孝于亲。如此之谓备。唯贤者能备，能备然后能祭。是故，贤者之祭也：致其诚信与其忠敬，奉之以物，道之以礼，安之以乐，参之以时。明荐之而已矣。不求其为。此孝子之心也。祭者，所以追养继孝也。孝者畜也。顺于道不逆于伦，是之谓畜。是故，孝子之事亲也，有三道焉：生则养，没则丧，丧毕则祭。养则观其顺也，丧则观其哀也，祭则观其敬而时也。尽此三道者，孝子之行也。既内自尽，又外求助，昏礼是也。故国君取夫人之辞曰： 请君之玉女与寡人共有敝邑，事宗庙社稷。 此求助之本也。夫祭也者，必夫妇亲之，所以备外内之官也；官备则具备。水草之菹，陆产之醢，小物备矣；三牲之俎，八簋之实，美物备矣；昆虫之异，草木之实，阴阳之物备矣。凡天之所生，地之所长，茍可荐者，莫不咸在，示尽物也。外则尽物，内则尽志，此祭之心也。是故，天子亲耕于南郊，以共齐盛；王后蚕于北郊，以共纯服。诸侯耕于东郊，亦以共齐盛；夫人蚕于北郊，以共冕服。天子诸侯非莫耕也，王后夫人非莫蚕也，身致其诚信，诚信之谓尽，尽之谓敬，敬尽然后可以事神明，此祭之道也。及时将祭，君子乃齐。齐之为言齐也。齐不齐以致齐者也。是以君子非有大事也，非有恭敬也，则不齐。不齐则于物无防也，嗜欲无止也。及其将齐也，防其邪物，讫其嗜欲，耳不听乐。故记曰： 齐者不乐 ，言不敢散其志也。心不茍虑，必依于道；手足不茍动，必依于礼。是故君子之齐也，专致其精明之德也。故散齐七日以定之，致齐三日以齐之。定之之谓齐。齐者精明之至也，然后可以交于神明也。是故，先期旬有一日，宫宰宿夫人，夫人亦散齐七日，致齐三日。君致齐于外，夫人致齐于内，然后会于大庙。君纯冕立于阼，夫人副袆立于东房。君执圭瓒祼尸，大宗执璋瓒亚祼。及迎牲，君执纼，卿大夫从士执刍。宗妇执盎从夫人荐涚水。君执鸾刀羞哜，夫人荐豆，此之谓夫妇亲之。
及入舞，君执干戚就舞位，君为东上，冕而揔干，率其群臣，以乐皇尸。是故天子之祭也，与天下乐之；诸侯之祭也，与竟内乐之。冕而揔干，率其群臣，以乐皇尸，此与竟内乐之之义也。夫祭有三重焉：献之属，莫重于祼，声莫重于升歌，舞莫重于《武宿夜》，此周道也。凡三道者，所以假于外而以增君子之志也，故与志进退；志轻则亦轻，志重则亦重。轻其志而求外之重也，虽圣人弗能得也。是故君子之祭也，必身自尽也，所以明重也。道之以礼，以奉三重，而荐诸皇尸，此圣人之道也。夫祭有馂；馂者祭之末也，不可不知也。是故古之人有言曰： 善终者如始。 馂其是已。是故古之君子曰： 尸亦馂鬼神之余也，惠术也，可以观政矣。 是故尸谡，君与卿四人馂。君起，大夫六人馂；臣馂君之余也。大夫起，士八人馂；贱馂贵之余也。士起，各执其具以出，陈于堂下，百官进，彻之，下馂上之余也。凡馂之道，每变以众，所以别贵贱之等，而兴施惠之象也。是故以四簋黍见其修于庙中也。庙中者竟内之象也。祭者泽之大者也。是故上有大泽则惠必及下，顾上先下后耳。非上积重而下有冻馁之民也。是故上有大泽，则民夫人待于下流，知惠之必将至也，由馂见之矣。故曰： 可以观政矣。
夫祭之为物大矣，其兴物备矣。顺以备者也，其教之本与？是故，君子之教也，外则教之以尊其君长，内则教之以孝于其亲。是故，明君在上，则诸臣服从；崇事宗庙社稷，则子孙顺孝。尽其道，端其义，而教生焉。是故君子之事君也，必身行之，所不安于上，则不以使下；所恶于下，则不以事上；非诸人，行诸己，非教之道也。是故君子之教也，必由其本，顺之至也，祭其是与？故曰：祭者，教之本也已。夫祭有十伦焉；见事鬼神之道焉，见君臣之义焉，见父子之伦焉，见贵贱之等焉，见亲疏之杀焉，见爵赏之施焉，见夫妇之别焉，见政事之均焉，见长幼之序焉，见上下之际焉。此之谓十伦。
〔祭有十伦〕铺筵设同几，为依神也；诏祝于室，而出于祊，此交神明之道也。君迎牲而不迎尸，别嫌也。尸在庙门外，则疑于臣，在庙中则全于君；君在庙门外则疑于君，入庙门则全于臣、全于子。是故，不出者，明君臣之义也。夫祭之道，孙为王父尸。所使为尸者，于祭者子行也；父北面而事之，所以明子事父之道也。此父子之伦也。尸饮五，君洗玉爵献卿；尸饮七，以瑶爵献大夫；尸饮九，以散爵献士及群有司，皆以齿。明尊卑之等也。
夫祭有昭穆，昭穆者，所以别父子、远近、长幼、亲疏之序而无乱也。是故，有事于大庙，则群昭群穆咸在而不失其伦。此之谓亲疏之杀也。古者，明君爵有德而禄有功，必赐爵禄于大庙，示不敢专也。故祭之日，一献，君降立于阼阶之南，南乡。所命北面，史由君右执策命之。再拜稽首。受书以归，而舍奠于其庙。此爵赏之施也。君卷冕立于阼，夫人副袆立于东房。夫人荐豆执校，执醴授之执镫。尸酢夫人执柄，夫人受尸执足。夫妇相授受，不相袭处，酢必易爵。明夫妇之别也。凡为俎者，以骨为主。骨有贵贱；殷人贵髀，周人贵肩，凡前贵于后。俎者，所以明祭之必有惠也。是故，贵者取贵骨，贱者取贱骨。贵者不重，贱者不虚，示均也。惠均则政行，政行则事成，事成则功立。功之所以立者，不可不知也。俎者，所以明惠之必均也。善为政者如此，故曰：见政事之均焉。
凡赐爵，昭为一，穆为一。昭与昭齿，穆与穆齿，凡群有司皆以齿，此之谓长幼有序。夫祭有畀辉胞翟阍者，惠下之道也。唯有德之君为能行此，明足以见之，仁足以与之。畀之为言与也，能以其余畀其下者也。辉者，甲吏之贱者也；胞者，肉吏之贱者也；翟者，乐吏之贱者也；阍者，守门之贱者也。古者不使刑人守门，此四守者，吏之至贱者也。尸又至尊；以至尊既祭之末，而不忘至贱，而以其余畀之。是故明君在上，则竟内之民无冻馁者矣，此之谓上下之际。
凡祭有四时：春祭曰礿，夏祭曰禘，秋祭曰尝，冬祭曰烝。礿、禘，阳义也；尝、烝，阴义也。禘者阳之盛也，尝者阴之盛也。故曰：莫重于禘、尝。古者于禘也，发爵赐服，顺阳义也；于尝也，出田邑，发秋政，顺阴义也。故记曰： 尝之日，发公室，示赏也；草艾则墨；未发秋政，则民弗敢草也。 故曰：禘、尝之义大矣。治国之本也，不可不知也。明其义者君也，能其事者臣也。不明其义，君人不全；不能其事，为臣不全。夫义者，所以济志也，诸德之发也。是故其德盛者，其志厚；其志厚者，其义章。其义章者，其祭也敬。祭敬则竟内之子孙莫敢不敬矣。是故君子之祭也，必身亲莅之；有故，则使人可也。虽使人也，君不失其义者，君明其义故也。其德薄者，其志轻，疑于其义，而求祭；使之必敬也，弗可得已。祭而不敬，何以为民父母矣？夫鼎有铭，铭者，自名也。自名以称扬其先祖之美，而明着之后世者也。为先祖者，莫不有美焉，莫不有恶焉，铭之义，称美而不称恶，此孝子孝孙之心也。唯贤者能之。铭者，论譔其先祖之有德善，功烈勋劳庆赏声名列于天下，而酌之祭器；自成其名焉，以祀其先祖者也。显扬先祖，所以崇孝也。身比焉，顺也。明示后世，教也。夫铭者，壹称而上下皆得焉耳矣。是故君子之观于铭也，既美其所称，又美其所为。为之者，明足以见之，仁足以与之，知足以利之，可谓贤矣。贤而勿伐，可谓恭矣。故卫孔悝之鼎铭曰：六月丁亥，公假于大庙。公曰： 叔舅！乃祖庄叔，左右成公。成公乃命庄叔随难于汉阳，即宫于宗周，奔走无射。启右献公。献公乃命成叔，纂乃祖服。乃考文叔，兴旧耆欲，作率庆士，躬恤卫国，其勤公家，夙夜不解，民咸曰：『休哉！』 公曰： 叔舅！予女铭：若纂乃考服。 悝拜稽首曰： 对扬以辟之，勤大命施于烝彝鼎。 此卫孔悝之鼎铭也。古之君子论譔其先祖之美，而明着之后世者也。以比其身，以重其国家如此。子孙之守宗庙社稷者，其先祖无美而称之，是诬也；有善而弗知，不明也；知而弗传，不仁也。此三者，君子之所耻也。昔者，周公旦有勋劳于天下。周公既没，成王、康王追念周公之所以勋劳者，而欲尊鲁；故赐之以重祭。外祭，则郊社是也；内祭，则大尝禘是也。夫大尝禘，升歌《清庙》，下而管《象》；朱干玉戚，以舞《大武》；八佾，以舞《大夏》；此天子之乐也。康周公，故以赐鲁也。子孙纂之，至于今不废，所以明周公之德而又以重其国也。


后王命冢宰，降德于众兆民。
子事父母，鸡初鸣，咸盥漱，栉縰笄总，拂髦冠緌缨，端韠绅，搢笏。左右佩用，左佩纷帨、刀、砺、小觿、金燧，右佩玦、捍、管、遰、大觿、木燧，逼，屦着綦。
妇事舅姑，如事父母。鸡初鸣，咸盥漱，栉縰，笄总，衣绅。左佩纷帨、刀、砺、小觿、金燧，右佩箴、管、线、纩，施縏帙，大觿、木燧、衿缨，綦屦。以适父母舅姑之所，及所，下气怡声，问衣燠寒，疾痛苛痒，而敬抑搔之。出入，则或先或后，而敬扶持之。进盥，少者奉盘，长者奉水，请沃盥，盥卒授巾。问所欲而敬进之，柔色以温之，饘酏、酒醴、芼羹、菽麦、蕡稻、黍粱、秫唯所欲，枣、栗、饴、蜜以甘之，堇、荁、枌、榆免槁薧滫以滑之，脂膏以膏之，父母舅姑必尝之而后退。
男女未冠笄者，鸡初鸣，咸盥漱，栉縰，拂髦总角，衿缨，皆佩容臭，昧爽而朝，问何食饮矣。若已食则退，若未食则佐长者视具。
凡内外，鸡初鸣，咸盥漱，衣服，敛枕簟，洒扫室堂及庭，布席，各从其事。孺子蚤寝晏起，唯所欲，食无时。由命士以上，父子皆异宫。昧爽而朝，慈以旨甘，日出而退，各从其事，日入而夕，慈以旨甘。
父母舅姑将坐，奉席请何乡；将衽，长者奉席请何趾。少者执床与坐，御者举几，敛席与簟，县衾箧枕，敛簟而襡之。
父母舅姑之衣衾簟席枕几不传，杖屦只敬之，勿敢近。敦牟卮匜，非馂莫敢用；与恒食饮，非馂，莫之敢饮食。
父母在，朝夕恒食，子妇佐馂，既食恒馂，父没母存，冢子御食，群子妇佐馂如初，旨甘柔滑，孺子馂。
在父母舅姑之所，有命之，应唯敬对。进退周旋慎齐，升降出入揖游，不敢哕噫、嚏咳、欠伸、跛倚、睇视，不敢唾洟；寒不敢袭，痒不敢搔；不有敬事，不敢袒裼，不涉不撅，亵衣衾不见里。
父母唾洟不见，冠带垢，和灰请漱；衣裳垢，和灰请浣；衣裳绽裂，纫箴请补缀。五日，则燂汤请浴，三日具沐，其间面垢，燂潘请靧；足垢，燂汤请洗。
少事长，贱事贵，共帅时。
男不言内，女不言外。非祭非丧，不相授器。
其相授，则女受以篚，其无篚则皆坐奠之而后取之。
外内不共井，不共湢浴，不通寝席，不通乞假，男女不通衣裳，内言不出，外言不入。
男子入内，不啸不指，夜行以烛，无烛则止。
女子出门，必拥蔽其面，夜行以烛，无烛则止。
道路：男子由右，女子由左。子妇孝者、敬者，父母舅姑之命，勿逆勿怠。若饮食之，虽不耆，必尝而待；加之衣服，虽不欲，必服而待；加之事，人待之，己虽弗欲，姑与之，而姑使之，而后复之。
子妇有勤劳之事，虽甚爱之，姑纵之，而宁数休之。
子妇未孝未敬，勿庸疾怨，姑教之；若不可教，而后怒之；不可怒，子放妇出，而不表礼焉。
父母有过，下气怡色，柔声以谏。谏若不入，起敬起孝，说则复谏；不说，与其得罪于乡党州闾，宁孰谏。父母怒、不说，而挞之流血，不敢疾怨，起敬起孝。
父母有婢子若庶子、庶孙，甚爱之，虽父母没，没身敬之不衰。
子有二妾，父母爱一人焉，子爱一人焉，由衣服饮食，由执事，毋敢视父母所爱，虽父母没不衰。
子甚宜其妻，父母不说，出；子不宜其妻，父母曰： 是善事我。 子行夫妇之礼焉，没身不衰。
父母虽没，将为善，思贻父母令名，必果；将为不善，思贻父母羞辱，必不果。舅没则姑老，冢妇所祭祀、宾客，每事必请于姑，介妇请于冢妇。舅姑使冢妇，毋怠，不友无礼于介妇。舅姑若使介妇，毋敢敌耦于冢妇，不敢并行，不敢并命，不敢并坐。凡妇，不命适私室，不敢退。妇将有事，大小必请于舅姑。子妇无私货，无私畜，无私器，不敢私假，不敢私与。妇或赐之饮食、衣服、布帛、佩帨、茝兰，则受而献诸舅姑，舅姑受之则喜，如新受赐，若反赐之则辞，不得命，如更受赐，藏以待乏。妇若有私亲兄弟将与之，则必复请其故，赐而后与之。适子庶子只事宗子宗妇，虽贵富，不敢以贵富入宗子之家，虽众车徒舍于外，以寡约入。子弟犹归器衣服裘衾车马，则必献其上，而后敢服用其次也；若非所献，则不敢以入于宗子之门，不敢以贵富加于父兄宗族。若富，则具二牲，献其贤者于宗子，夫妇皆齐而宗敬焉，终事而后敢私祭。
饭：黍，稷，稻，粱，白黍，黄粱，稰，穛。
膳：膷，臐，膮，醢，牛炙。醢，牛胾，醢，牛脍。羊炙，羊胾，醢，豕炙。醢，豕胾，芥酱，鱼脍。雉，兔，鹑，鷃。
饮：重醴，稻醴清糟，黍醴清糟，粱醴清糟，或以酏为醴，黍酏，浆，水，醷，滥。
酒：清、白。
羞：糗，饵，粉，酏。
食：蜗醢而菰食，雉羹；麦食，脯羹，鸡羹；析稌，犬羹，兔羹；和糁不蓼。濡豚，包苦实蓼；濡鸡，醢酱实蓼；濡鱼，卵酱实蓼；濡鳖，醢酱实蓼。腶修，蚳醢，脯羹，兔醢，糜肤，鱼醢，鱼脍，芥酱，麋腥，醢，酱，桃诸，梅诸，卵盐。
凡食齐视春时，羹齐视夏时，酱齐视秋时，饮齐视冬时。凡和，春多酸，夏多苦，秋多辛，冬多咸，调以滑甘。牛宜稌，羊宜黍，豕宜稷，犬宜粱，雁宜麦，鱼宜菰。春宜羔豚膳膏芗，夏宜腒鱐膳膏臊，秋宜犊麑膳膏腥，冬宜鲜羽膳膏膻。牛修，鹿脯，田豕脯，糜脯，麇脯，麋、鹿、田豕、麇，皆有轩，雉兔皆有芼。爵，鷃，蜩，范，芝栭，菱，椇，枣，栗，榛，柿，瓜，桃，李，梅，杏，楂，梨，姜，桂。大夫燕食，有脍无脯，有脯无脍。士不贰羹胾，庶人耆老不徒食。脍：春用葱，秋用芥、豚；春用韭，秋用蓼。脂用葱，膏用薤，三牲用藙，和用酰，兽用梅。鹑羹、鸡羹、鴽，酿之蓼。鲂鱮烝，雏烧，雉，芗无蓼。不食雏鳖，狼去肠，狗去肾，狸去正脊，兔去尻，狐去首，豚去脑，鱼去乙，鳖去丑。肉曰脱之，鱼曰作之，枣曰新之，栗曰撰之，桃曰胆之，柤梨曰攒之。牛夜鸣则庮，羊泠毛而毳、膻，狗赤股而躁、臊，鸟麃色而沙鸣、郁，豕望视而交睫、腥，马黑脊而般臂、漏，雏尾不盈握弗食，舒雁翠，鹄鸮胖，舒凫翠，鸡肝，雁肾，鸨奥，鹿胃。肉腥细者为脍，大者为轩；或曰麋鹿鱼为菹，麇为辟鸡，野豕为轩，兔为宛脾，切葱若薤，实诸酰以柔之。羹食，自诸侯以下至于庶人无等。大夫无秩膳，大夫七十而有阁，天子之阁。左达五，右达五，公侯伯于房中五，大夫于阁三，士于坫一。
凡养老：有虞氏以燕礼，夏后氏以飨礼，殷人以食礼，周人修而兼用之。凡五十养于乡，六十养于国，七十养于学，达于诸侯。八十拜君命，一坐再至，瞽亦如之，九十者使人受。五十异粻，六十宿肉，七十二膳，八十常珍，九十饮食不违寝，膳饮从于游可也。六十岁制，七十时制，八十月制，九十日修，唯绞紟衾冒，死而后制。五十始衰，六十非肉不饱，七十非帛不暖，八十非人不暖，九十虽得人不暖矣。五十杖于家，六十杖于乡，七十杖于国，八十杖于朝，九十者天子欲有问焉，则就其室以珍从。七十不俟朝，八十月告存，九十日有秩。五十不从力政，六十不与服戎，七十不与宾客之事，八十齐丧之事弗及也。五十而爵，六十不亲学，七十致政；凡自七十以上，唯衰麻为丧。凡三王养老皆引年，八十者一子不从政，九十者其家不从政；瞽亦如之。凡父母在，子虽老不坐。有虞氏养国老于上庠，养庶老于下庠；夏后氏养国老于东序，养庶老于西序；殷人养国老于右学，养庶老于左学；周人养国老于东胶，养庶老于虞庠，虞庠在国之西郊。有虞氏皇而祭，深衣而养老；夏后氏收而祭，燕衣而养老；殷人冔而祭，缟衣而养老；周人冕而祭，玄衣而养老。
曾子曰： 孝子之养老也，乐其心不违其志，乐其耳目，安其寝处，以其饮食忠养之孝子之身终，终身也者，非终父母之身，终其身也；是故父母之所爱亦爱之，父母之所敬亦敬之，至于犬马尽然，而况于人乎！ 凡养老，五帝宪，三王有乞言。五帝宪，养气体而不乞言，有善则记之为惇史。三王亦宪，既养老而后乞言，亦微其礼，皆有惇史。
淳熬：煎醢，加于陆稻上，沃之以膏曰淳熬。淳毋煎醢，加于黍食上，沃之以膏曰淳毋。
炮：取豚若将，刲之刳之，实枣于其腹中，编萑以苴之，涂之以谨涂，炮之，涂皆干，擘之，濯手以摩之，去其皽，为稻粉糔溲之以为酏，以付豚煎诸膏，膏必灭之，巨镬汤以小鼎芗脯于其中，使其汤毋灭鼎，三日三夜毋绝火，而后调之以酰醢。
捣珍：取牛羊麋鹿麇之肉必脄，每物与牛若一捶，反侧之，去其饵，熟出之，去其饵，柔其肉。
渍：取牛肉必新杀者，薄切之，必绝其理；湛诸美酒，期朝而食之以醢若酰醷。
为熬：捶之，去其皽，编萑布牛肉焉，屑桂与姜以洒诸上而盐之，干而食之。施羊亦如之，施麋、施鹿、施麇皆如牛羊。欲濡肉则释而煎之以醢，欲干肉则捶而食之。
糁：取牛羊豕之肉，三如一小切之，与稻米；稻米二肉一，合以为饵煎之。
肝菺：取狗肝一，幪之，以其菺濡炙之，举焦，其菺不蓼；取稻米举糔溲之，小切狼臅膏，以与稻米为酏。
礼，始于谨夫妇，为宫室，辨外内。男子居外，女子居内，深宫固门，阍寺守之。男不入，女不出。男女不同椸枷，不敢悬于夫之楎椸，不敢藏于夫之箧笥，不敢共湢浴。夫不在，敛枕箧簟席、襡器而藏之。少事长，贱事贵，咸如之。夫妇之礼，唯及七十，同藏无间。故妾虽老，年未满五十，必与五日之御。将御者，齐，漱浣，慎衣服，栉縰笄，总角，拂髦，衿缨綦屦。虽婢妾，衣服饮食必后长者。妻不在，妾御莫敢当夕。
妻将生子，及月辰，居侧室，夫使人日再问之，作而自问之，妻不敢见，使姆衣服而对，至于子生，夫复使人日再问之，夫齐则不入侧室之门。子生，男子设弧于门左，女子设帨于门右。三日，始负子，男射女否。
国君世子生，告于君，接以大牢，宰掌具。三日，卜士负之，吉者宿齐朝服寝门外，诗负之，射人以桑弧蓬矢六。射天地四方，保受乃负之，宰醴负子，赐之束帛，卜士之妻、大夫之妾，使食子。
凡接子，择日，冢子则大牢，庶人特豚，士特豕，大夫少牢，国君世子大牢，其非冢子，则皆降一等。异为孺子室于宫中，择于诸母与可者，必求其宽裕慈惠、温良恭敬、慎而寡言者，使为子师，其次为慈母，其次为保母，皆居子室，他人无事不往。
三月之末，择日剪发为鬌，男角女羁，否则男左女右。是日也，妻以子见于父，贵人则为衣服，由命士以下，皆漱浣，男女夙兴，沐浴衣服，具视朔食，夫入门，升自阼阶。立于阼西乡，妻抱子出自房，当楣立东面。姆先，相曰： 母某敢用时日只见孺子。 夫对曰： 钦有帅。 父执子之右手，咳而名之。妻对曰： 记有成。 遂左还，授师，子师辩告诸妇诸母名，妻遂适寝。夫告宰名，宰辩告诸男名，书曰： 某年某月某日某生。 而藏之，宰告闾史，闾史书为二，其一藏诸闾府，其一献诸州史；州史献诸州伯，州伯命藏诸州府。夫入食如养礼。
世子生，则君沐浴朝服，夫人亦如之，皆立于阼阶西乡，世妇抱子升自西阶，君名之，乃降。适子庶子见于外寝，抚其首咳而名之，礼帅初，无辞。凡名子，不以日月，不以国，不以隐疾；大夫、士之子，不敢与世子同名。
妾将生子，及月辰，夫使人日一问之。子生三月之末，漱浣夙齐，见于内寝，礼之如始入室；君已食，彻焉，使之特馂，遂入御。公庶子生，就侧室。三月之末，其母沐浴朝服见于君，摈者以其子见，君所有赐，君名之。众子，则使有司名之。
庶人无侧室者，及月辰，夫出居群室，其问之也，与子见父之礼，无以异也。
凡父在，孙见于祖，祖亦名之，礼如子见父，无辞。食子者，三年而出，见于公宫则劬。
大夫之子有食母，士之妻自养其子。
命士以上及大夫之子，旬而见。冢子未食而见，必执其右手，适子庶子已食而见，必循其首。
子能食食，教以右手。能言，男唯女俞。男鞶革，女鞶丝。六年教之数与方名。七年男女不同席，不共食。八年出入门户及即席饮食，必后长者，始教之让。九年教之数日。十年出就外傅，居宿于外，学书计，衣不帛襦裤，礼帅初，朝夕学幼仪，请肄简谅。十有三年学乐，诵《诗》，舞《勺》，成童舞《象》，学射御。二十而冠，始学礼，可以衣裘帛，舞《大夏》，惇行孝弟，博学不教，内而不出。三十而有室，始理男事，博学无方，孙友视志。四十始仕，方物出谋发虑，道合则服从，不可则去。五十命为大夫，服官政。七十致事。凡男拜尚左手。
女子十年不出，姆教婉娩听从，执麻枲，治丝茧，织纴组紃，学女事以共衣服，观于祭祀，纳酒浆、、笾豆、菹醢，礼相助奠。十有五年而笄，二十而嫁；有故，二十三年而嫁。聘则为妻，奔则为妾。凡女拜尚右手。


凡礼之大体，体天地，法四时，则阴阳，顺人情，故谓之礼。訾之者，是不知礼之所由生也。夫礼，吉凶异道，不得相干，取之阴阳也。丧有四制，变而从宜，取之四时也。有恩有理，有节有权，取之人情也。恩者仁也，理者义也，节者礼也，权者知也。仁义礼智，人道具矣。
其恩厚者，其服重；故为父斩衰三年，以恩制者也。门内之治，恩掩义；门外之治，义断恩。资于事父以事君，而敬同，贵贵尊尊，义之大者也。故为君亦斩衰三年，以义制者也。
三日而食，三月而沐，期而练，毁不灭性，不以死伤生也。丧不过三年，苴衰不补，坟墓不培；祥之日，鼓素琴，告民有终也；以节制者也。资于事父以事母，而爱同。天无二日，土无二王，国无二君，家无二尊，以一治之也。故父在，为母齐衰期者，见无二尊也。
杖者何也？爵也。三日授子杖，五日授大夫杖，七日授士杖。或曰担主；或曰辅病，妇人、童子不杖，不能病也。百官备，百物具，不言而事行者，扶而起；言而后事行者，杖而起；身自执事而后行者，面垢而已。秃者不髽，伛者不袒，跛者不踊。老病不止酒肉。凡此八者，以权制者也。
始死，三日不怠，三月不解，期悲哀，三年忧--恩之杀也。圣人因杀以制节，此丧之所以三年。贤者不得过，不肖者不得不及，此丧之中庸也，王者之所常行也。《书》曰： 高宗谅闇，三年不言 ，善之也；王者莫不行此礼。何以独善之也？曰：高宗者武丁；武丁者，殷之贤王也。继世即位而慈良于丧，当此之时，殷衰而复兴，礼废而复起，故善之。善之，故载之书中而高之，故谓之高宗。三年之丧，君不言，《书》云：「高宗谅闇，三年不言」，此之谓也。然而曰 言不文 者，谓臣下也。
礼：斩衰之丧，唯而不对；齐衰之丧，对而不言；大功之丧，言而不议；缌小功之丧，议而不及乐。
父母之丧，衰冠绳缨菅屦，三日而食粥，三月而沐，期十三月而练冠，三年而祥。比终兹三节者，仁者可以观其爱焉，知者可以观其理焉，强者可以观其志焉。礼以治之，义以正之，孝子弟弟贞妇，皆可得而察焉。


郊特牲，而社稷大牢。天子适诸侯，诸侯膳用犊；诸侯适天子，天子赐之礼大牢；贵诚之义也。故天子牲孕弗食也，祭帝弗用也。大路繁缨一就，先路三就，次路五就。郊血，大飨腥，三献爓，一献熟；至敬不飨味而贵气臭也。诸侯为宾，灌用郁鬯。灌用臭也，大飨，尚腶修而已矣。大飨，君三重席而酢焉。三献之介，君专席而酢焉。此降尊以就卑也。飨禘有乐，而食尝无乐，阴阳之义也。凡饮，养阳气也；凡食，养阴气也。故春禘而秋尝；春飨孤子，秋食耆老，其义一也。而食尝无乐。饮，养阳气也，故有乐；食，养阴气也，故无声。凡声，阳也。鼎俎奇而笾豆偶，阴阳之义也。笾豆之实，水土之品也。不敢用亵味而贵多品，所以交于旦明之义也。宾入大门而奏《肆夏》，示易以敬也。卒爵而乐阕，孔子屡叹之。奠酬而工升歌，发德也。歌者在上，匏竹在下，贵人声也。乐由阳来者也，礼由阴作者也，阴阳和而万物得。旅币无方，所以别土地之宜而节远迩之期也。龟为前列，先知也，以钟次之，以和居参之也。虎豹之皮，示服猛也。束帛加璧，往德也。庭燎之百，由齐桓公始也。大夫之奏《肆夏》也，由赵文子始也。朝觐，大夫之私觌，非礼也。大夫执圭而使，所以申信也；不敢私觌，所以致敬也；而庭实私觌，何为乎诸侯之庭？为人臣者，无外交，不敢贰君也。大夫而飨君，非礼也。大夫强而君杀之，义也；由三桓始也。天子无客礼，莫敢为主焉。君适其臣，升自阼阶，不敢有其室也。觐礼，天子不下堂而见诸侯。下堂而见诸侯，天子之失礼也，由夷王以下。诸侯之宫县，而祭以白牡，击玉磬，朱干设锡，冕而舞《大武》，乘大路，诸侯之僭礼也。台门而旅树，反坫，绣黼，丹朱中衣，大夫之僭礼也。故天子微，诸侯僭；大夫强，诸侯胁。于此相贵以等，相觌以货，相赂以利，而天下之礼乱矣。诸侯不敢祖天子，大夫不敢祖诸侯。而公庙之设于私家，非礼也，由三桓始也。
天子存二代之后，犹尊贤也，尊贤不过二代。诸侯不臣寓公。故古者寓公不继世。君之南乡，答阳之义也。臣之北面，答君也。大夫之臣不稽首，非尊家臣，以辟君也。大夫有献弗亲，君有赐不面拜，为君之答己也。乡人禓，孔子朝服立于阼，存室神也。孔子曰： 射之以乐也，何以听，何以射？ 孔子曰： 士，使之射，不能，则辞以疾。县弧之义也。 孔子曰： 三日齐，一日用之，犹恐不敬；二日伐鼓，何居？ 孔子曰： 绎之于库门内，祊之于东方，朝市之于西方，失之矣。
社祭土而主阴气也。君南乡于北墉下，答阴之义也。日用甲，用日之始也。天子大社必受霜露风雨，以达天地之气也。是故丧国之社屋之，不受天阳也。薄社北牖，使阴明也。社所以神地之道也。地载万物，天垂象。取财于地，取法于天，是以尊天而亲地也，故教民美报焉。家主中溜而国主社，示本也。唯为社事，单出里。唯为社田，国人毕作。唯社，丘乘共粢盛，所以报本反始也。季春出火，为焚也。然后简其车赋，而历其卒伍，而君亲誓社，以习军旅。左之右之，坐之起之，以观其习变也；而流示之禽，而盐诸利，以观其不犯命也。求服其志，不贪其得，故以战则克，以祭则受福。
天子适四方，先柴。郊之祭也，迎长日之至也，大报天而主日也。兆于南郊，就阳位也。扫地而祭，于其质也。器用陶匏，以象天地之性也。于郊，故谓之郊。牲用骍，尚赤也；用犊，贵诚也。郊之用辛也，周之始郊日以至。卜郊，受命于祖庙，作龟于祢宫，尊祖亲考之义也。卜之日，王立于泽，亲听誓命，受教谏之义也。献命库门之内，戒百官也。大庙之命，戒百姓也。祭之日，王皮弁以听祭报，示民严上也。丧者不哭，不敢凶服，汜扫反道，乡为田烛。弗命而民听上。祭之日，王被衮以象天，戴冕，璪十有二旒，则天数也。乘素车，贵其质也。旗十有二旒，龙章而设日月，以象天也。天垂象，圣人则之。郊所以明天道也。帝牛不吉，以为稷牛。帝牛必在涤三月，稷牛唯具。所以别事天神与人鬼也。万物本乎天，人本乎祖，此所以配上帝也。郊之祭也，大报本反始也。
天子大蜡八。伊耆氏始为蜡，蜡也者，索也。岁十二月，合聚万物而索飨之也。蜡之祭也：主先啬，而祭司啬也。祭百种以报啬也。飨农及邮表畷，禽兽，仁之至、义之尽也。古之君子，使之必报之。迎猫，为其食田鼠也；迎虎，为其食田豕也，迎而祭之也。祭坊与水庸，事也。曰 土反其宅 ，水归其壑，昆虫毋作，草木归其泽。皮弁素服而祭。素服，以送终也。葛带榛杖，丧杀也。蜡之祭，仁之至、义之尽也。黄衣黄冠而祭，息田夫也。野夫黄冠；黄冠，草服也。大罗氏，天子之掌鸟兽者也，诸侯贡属焉。草笠而至，尊野服也。罗氏致鹿与女，而诏客告也。以戒诸侯曰： 好田好女者亡其国。 天子树瓜华，不敛藏之种也。八蜡以记四方。四方年不顺成，八蜡不通，以谨民财也。顺成之方，其蜡乃通，以移民也。既蜡而收，民息已。故既蜡，君子不兴功。
恒豆之菹，水草之和气也；其醢，陆产之物也。加豆，陆产也；其醢，水物也。笾豆之荐，水土之品也，不敢用常亵味而贵多品，所以交于神明之义也，非食味之道也。先王之荐，可食也而不可耆也。卷冕路车，可陈也而不可好也。武壮，而不可乐也。宗庙之威，而不可安也。宗庙之器，可用也而不可便其利也，所以交于神明者，不可以同于所安乐之义也。酒醴之美，玄酒明水之尚，贵五味之本也。黼黻文绣之美，疏布之尚，反女功之始也。莞簟之安，而蒲越稿鞂之尚，明之也。大羹不和，贵其质也。大圭不琢，美其质也。丹漆雕几之美，素车之乘，尊其朴也，贵其质而已矣。所以交于神明者，不可同于所安亵之甚也。如是而后宜。鼎俎奇而笾豆偶，阴阳之义也。黄目，郁气之上尊也。黄者中也；目者气之清明者也。言酌于中而清明于外也，祭天，扫地而祭焉，于其质而已矣。酰醢之美，而煎盐之尚，贵天产也。割刀之用，而鸾刀之贵，贵其义也。声和而后断也。
冠义：始冠之，缁布之冠也。大古冠布，齐则缁之。其緌也，孔子曰： 吾未之闻也。冠而敝之可也。 适子冠于阼，以着代也。醮于客位，加有成也。三加弥尊，喻其志也。冠而字之，敬其名也。委貌，周道也。章甫，殷道也。毋追，夏后氏之道也。周弁，殷冔，夏收。三王共皮弁素积。无大夫冠礼，而有其昏礼。古者，五十而后爵，何大夫冠礼之有？诸侯之有冠礼，夏之末造也。天子之元子，士也。天下无生而贵者也。继世以立诸侯，象贤也。以官爵人，德之杀也。死而谥，今也；古者生无爵，死无谥。礼之所尊，尊其义也。失其义，陈其数，祝史之事也。故其数可陈也，其义难知也。知其义而敬守之，天子之所以治天下也。
天地合而后万物兴焉。夫昏礼，万世之始也。取于异姓，所以附远厚别也。币必诚，辞无不腆。告之以直信；信，事人也；信，妇德也。壹与之齐，终身不改。故夫死不嫁。男子亲迎，男先于女，刚柔之义也。天先乎地，君先乎臣，其义一也。执挚以相见，敬章别也。男女有别，然后父子亲，父子亲然后义生，义生然后礼作，礼作然后万物安。无别无义，禽兽之道也。婿亲御授绥，亲之也。亲之也者，亲之也。敬而亲之，先王之所以得天下也。出乎大门而先，男帅女，女从男，夫妇之义由此始也。妇人，从人者也；幼从父兄，嫁从夫，夫死从子。夫也者，夫也；夫也者，以知帅人者也。玄冕斋戒，鬼神阴阳也。将以为社稷主，为先祖后，而可以不致敬乎？共牢而食，同尊卑也。故妇人无爵，从夫之爵，坐以夫之齿。器用陶匏，尚礼然也。三王作牢用陶匏。厥明，妇盥馈。舅姑卒食，妇馂余，私之也。舅姑降自西阶，妇降自阼阶，授之室也。昏礼不用乐，幽阴之义也。乐，阳气也。昏礼不贺，人之序也。
有虞氏之祭也，尚用气；血腥爓祭，用气也。殷人尚声，臭味未成，涤荡其声；乐三阕，然后出迎牲。声音之号，所以诏告于天地之间也。周人尚臭，灌用鬯臭，郁合鬯；臭，阴达于渊泉。灌以圭璋，用玉气也。既灌，然后迎牲，致阴气也。萧合黍稷；臭，阳达于墙屋。故既奠，然后焫萧合膻芗。凡祭，慎诸此。魂气归于天，形魄归于地。故祭，求诸阴阳之义也。殷人先求诸阳，周人先求诸阴。诏祝于室，坐尸于堂，用牲于庭，升首于室。直祭，祝于主；索祭，祝于祊。不知神之所在，于彼乎？于此乎？或诸远人乎？祭于祊，尚曰求诸远者与？祊之为言倞也，肵之为言敬也。富也者，福也，首也者，直也。相，飨之也。嘏，长也，大也。尸，陈也。毛血，告幽全之物也。告幽全之物者，贵纯之道也。血祭，盛气也。祭肺肝心，贵气主也。祭黍稷加肺，祭齐加明水，报阴也。取膟菺燔燎，升首，报阳也。明水涚齐，贵新也。凡涚，新之也。其谓之明水也，由主人之絜着此水也。君再拜稽首，肉袒亲割，敬之至也。敬之至也，服也。拜，服也；稽首，服之甚也；肉袒，服之尽也。祭称孝孙孝子，以其义称也；称曾孙某，谓国家也。祭祀之相，主人自致其敬，尽其嘉，而无与让也。腥肆爓腍祭，岂知神之所飨也？主人自尽其敬而已矣。举斝角，诏妥尸。古者，尸无事则立，有事而后坐也。尸，神象也。祝，将命也。缩酌用茅，明酌也。醆酒涚于清，汁献涚于醆酒；犹明清与醆酒于旧泽之酒也。祭有祈焉，有报焉，有由辟焉。齐之玄也，以阴幽思也。故君子三日齐，必见其所祭者。


聘礼，上公七介，侯、伯五介，子、男三介，所以明贵贱也。介绍而传命，君子于其所尊弗敢质，敬之至也。三让而后传命，三让而后入庙门，三揖而后至阶，三让而后升，所以致尊让也。
君使士迎于竟，大夫郊劳，君亲拜迎于大门之内而庙受，北面拜贶，拜君命之辱，所以致敬也。敬让也者，君子之所以相接也。故诸侯相接以敬让，则不相侵陵。
卿为上摈，大夫为承摈，士为绍摈。君亲礼宾，宾私面、私觌、致饔饩、还圭璋、贿赠、飨食燕，所以明宾客君臣之义也。
故天子制诸侯，比年小聘，三年大聘，相厉以礼。使者聘而误，主君弗亲飨食也。所以愧厉之也。诸侯相厉以礼，则外不相侵，内不相陵。此天子之所以养诸侯，兵不用而诸侯自为正之具也。


子言之： 归乎！君子隐而显，不矜而庄，不厉而威，不言而信。 子曰： 君子不失足于人，不失色于人，不失口于人，是故君子貌足畏也，色足惮也，言足信也。《甫刑》曰： 敬忌而罔有择言在躬。  子曰： 裼袭之不相因也，欲民之毋相渎也。 子曰： 祭极敬，不继之以乐；朝极辨，不继之以倦。 子曰： 君子慎以辟祸，笃以不掩，恭以远耻。 子曰： 君子庄敬日强，安肆日偷。君子不以一日使其躬儳焉，如不终日。 子曰： 齐戒以事鬼神，择日月以见君，恐民之不敬也。 子曰： 狎侮，死焉而不畏也。 子曰： 无辞不相接也，无礼不相见也；欲民之毋相亵也。《易》曰： 初筮告，再三渎，渎则不告。
子言之： 仁者，天下之表也；义者，天下之制也；报者，天下之利也。 子曰： 以德报德，则民有所劝；以怨报怨，则民有所惩。《诗》曰： 无言不雠，无德不报。 《太甲》曰： 民非后无能胥以宁；后非民无以辟四方。  子曰： 以德报怨，则宽身之仁也；以怨报德，则刑戮之民也。 子曰： 无欲而好仁者，无畏而恶不仁者，天下一人而已矣。是故君子议道自己，而置法以民。 子曰： 仁有三，与仁同功而异情。与仁同功，其仁未可知也；与仁同过，然后其仁可知也。仁者安仁，知者利仁，畏罪者强仁。仁者右也，道者左也。仁者人也，道者义也。厚于仁者薄于义，亲而不尊；厚于义者薄于仁，尊而不亲。道有至、有义、有考。至道以王，义道以霸，考道以为无失。
子言之： 仁有数，义有长短小大。中心憯怛，爱人之仁也；率法而强之，资仁者也。《诗》云： 丰水有芑，武王岂不仕！诒厥孙谋，以燕翼子，武王烝哉！ 数世之仁也。国风曰： 我今不阅，皇恤我后。 终身之仁也。 子曰： 仁之为器重，其为道远，举者莫能胜也，行者莫能致也，取数多者仁也；夫勉于仁者不亦难乎？是故君子以义度人，则难为人；以人望人，则贤者可知已矣。 子曰： 中心安仁者，天下一人而已矣。大雅曰： 德輶如毛，民鲜克举之；我仪图之，惟仲山甫举之，爱莫助之。  小雅曰： 高山仰止，景行行止。 子曰： 《诗》之好仁如此；乡道而行，中道而废，忘身之老也，不知年数之不足，俛焉日有孳孳，毙而后已。 子曰： 仁之难成久矣！人人失其所好；故仁者之过易辞也。 子曰： 恭近礼，俭近仁，信近情，敬让以行此，虽有过，其不甚矣。夫恭寡过，情可信，俭易容也；以此失之者，不亦鲜乎？《诗》曰： 温温恭人，惟德之基。  子曰： 仁之难成久矣，惟君子能之。是故君子不以其所能者病人，不以人之所不能者愧人。是故圣人之制行也，不制以己，使民有所劝勉愧耻，以行其言。礼以节之，信以结之，容貌以文之，衣服以移之，朋友以极之，欲民之有壹也。小雅曰： 不愧于人，不畏于天。 是故君子服其服，则文以君子之容；有其容，则文以君子之辞；遂其辞，则实以君子之德。是故君子耻服其服而无其容，耻有其容而无其辞，耻有其辞而无其德，耻有其德而无其行。是故君子衰绖则有哀色；端冕则有敬色；甲胄则有不可辱之色。《诗》云： 惟鹈在梁，不濡其翼；彼记之子，不称其服。
子言之： 君子之所谓义者，贵贱皆有事于天下；天子亲耕，粢盛秬鬯以事上帝，故诸侯勤以辅事于天子。 子曰： 下之事上也，虽有庇民之大德，不敢有君民之心，仁之厚也。是故君子恭俭以求役仁，信让以求役礼，不自尚其事，不自尊其身，俭于位而寡于欲，让于贤，卑己尊而人，小心而畏义，求以事君，得之自是，不得自是，以听天命。《诗》云： 莫莫葛藟，施于条枚；凯弟君子，求福不回。 其舜、禹、文王、周公之谓与！有君民之大德，有事君之小心。《诗》云： 惟此文王，小心翼翼，昭事上帝，聿怀多福，厥德不回，以受方国。  子曰： 先王谥以尊名，节以壹惠，耻名之浮于行也。是故君子不自大其事，不自尚其功，以求处情；过行弗率，以求处厚；彰人之善而美人之功，以求下贤。是故君子虽自卑，而民敬尊之。 子曰： 后稷，天下之为烈也，岂一手一足哉！唯欲行之浮于名也，故自谓便人。
子言之： 君子之所谓仁者其难乎！《诗》云： 凯弟君子，民之父母。 凯以强教之；弟以说安之。乐而毋荒，有礼而亲，威庄而安，孝慈而敬。使民有父之尊，有母之亲。如此而后可以为民父母矣，非至德其孰能如此乎？今父之亲子也，亲贤而下无能；母之亲子也，贤则亲之，无能则怜之。母，亲而不尊；父，尊而不亲。水之于民也，亲而不尊；火，尊而不亲。土之于民也，亲而不尊；天，尊而不亲。命之于民也，亲而不尊；鬼，尊而不亲。 子曰： 夏道尊命，事鬼敬神而远之，近人而忠焉，先禄而后威，先赏而后罚，亲而不尊；其民之敝：蠢而愚，乔而野，朴而不文。殷人尊神，率民以事神，先鬼而后礼，先罚而后赏，尊而不亲；其民之敝：荡而不静，胜而无耻。周人尊礼尚施，事鬼敬神而远之，近人而忠焉，其赏罚用爵列，亲而不尊；其民之敝：利而巧，文而不惭，贼而蔽。 子曰： 夏道未渎辞，不求备，不大望于民，民未厌其亲；殷人未渎礼，而求备于民；周人强民，未渎神，而赏爵刑罚穷矣。 子曰： 虞夏之道，寡怨于民；殷周之道，不胜其敝。 子曰： 虞夏之质，殷周之文，至矣。虞夏之文不胜其质；殷周之质不胜其文。
子言之曰： 后世虽有作者，虞帝弗可及也已矣。君天下，生无私，死不厚其子；子民如父母，有憯怛之爱，有忠利之教；亲而尊，安而敬，威而爱，富而有礼，惠而能散；其君子尊仁畏义，耻费轻实，忠而不犯，义而顺，文而静，宽而有辨。《甫刑》曰： 德威惟威，德明惟明。 非虞帝其孰能如此乎？ 子言之： 事君先资其言，拜自献其身，以成其信。是故君有责于其臣，臣有死于其言。故其受禄不诬，其受罪益寡。 子曰： 事君大言入则望大利，小言入则望小利；故君子不以小言受大禄，不以大言受小禄。《易》曰： 不家食，吉。  子曰： 事君不下达，不尚辞，非其人弗自。小雅曰： 靖共尔位，正直是与；神之听之，式谷以女。  子曰： 事君远而谏，则谄也；近而不谏，则尸利也。 子曰： 迩臣守和，宰正百官，大臣虑四方。 子曰： 事君欲谏不欲陈。《诗》云： 心乎爱矣，瑕不谓矣；中心藏之，何日忘之。  子曰： 事君难进而易退，则位有序；易进而难退则乱也。故君子三揖而进，一辞而退，以远乱也。 子曰： 事君三违而不出竟，则利禄也；人虽曰不要，吾弗信也。 子曰： 事君慎始而敬终。 子曰： 事君可贵可贱，可富可贫，可生可杀，而不可使为乱。 子曰： 事君，军旅不辟难，朝廷不辞贱；处其位而不履其事则乱也。故君使其臣得志，则慎虑而从之；否，则孰虑而从之。终事而退，臣之厚也。《易》曰： 不事王侯，高尚其事。  子曰： 唯天子受命于天，士受命于君。故君命顺则臣有顺命；君命逆则臣有逆命。《诗》曰： 鹊之姜姜，鹑之贲贲；人之无良，我以为君。
子曰： 君子不以辞尽人。故天下有道，则行有枝叶；天下无道，则辞有枝叶。是故君子于有丧者之侧，不能赙焉，则不问其所费；于有病者之侧，不能馈焉，则不问其所欲；有客，不能馆，则不问其所舍。故君子之接如水，小人之接如醴；君子淡以成，小人甘以坏。小雅曰： 盗言孔甘，乱是用餤。  子曰： 君子不以口誉人，则民作忠。故君子问人之寒，则衣之；问人之饥，则食之；称人之美，则爵之。国风曰： 心之忧矣，于我归说。  子曰： 口惠而实不至，怨菑及其身。是故君子与其有诺责也，宁有已怨。国风曰： 言笑晏晏，信誓旦旦，不思其反；反是不思，亦已焉哉！  子曰： 君子不以色亲人；情疏而貌亲，在小人则穿窬之盗也与？ 子曰： 情欲信，辞欲巧。
子言之： 昔三代明王皆事天地之神明，无非卜筮之用，不敢以其私，亵事上帝。是故不犯日月，不违卜筮。卜筮不相袭也。大事有时日；小事无时日，有筮。外事用刚日，内事用柔日。不违龟筮。 子曰： 牲牷礼乐齐盛，是以无害乎鬼神，无怨乎百姓。 子曰： 后稷之祀易富也；其辞恭，其欲俭，其禄及子孙。《诗》曰： 后稷兆祀，庶无罪悔，以迄于今。  子曰： 大人之器威敬。天子无筮；诸侯有守筮。天子道以筮；诸侯非其国不以筮。卜宅寝室。天子不卜处大庙。 子曰： 君子敬则用祭器。是以不废日月，不违龟筮，以敬事其君长，是以上不渎于民，下不亵于上。


古者周天子之官，有庶子官。庶子官职诸侯、卿、大夫、士之庶子之卒，掌其戒令，与其教治，别其等，正其位。国有大事，则率国子而致于大子，唯所用之。若有甲兵之事，则授之以车甲，合其卒伍，置其有司，以军法治之，司马弗正。凡国之政事，国子存游卒，使之修德学道，春合诸学，秋合诸射，以考其艺而进退之。
诸侯燕礼之义：君立阼阶之东南，南乡尔卿，大夫皆少进，定位也；君席阼阶之上，居主位也；君独升立席上，西面特立，莫敢适之义也。设宾主，饮酒之礼也；使宰夫为献主，臣莫敢与君亢礼也；不以公卿为宾，而以大夫为宾，为疑也，明嫌之义也；宾入中庭，君降一等而揖之，礼之也。
君举旅于宾，及君所赐爵，皆降再拜稽首，升成拜，明臣礼也；君答拜之，礼无不答，明君上之礼也。臣下竭力尽能以立功于国，君必报之以爵禄，故臣下皆务竭力尽能以立功，是以国安而君宁。礼无不答，言上之不虚取于下也。上必明正道以道民，民道之而有功，然后取其什一，故上用足而下不匮也；是以上下和亲而不相怨也。和宁，礼之用也；此君臣上下之大义也。故曰：燕礼者，所以明君臣之义也。
席：小卿次上卿，大夫次小卿，士、庶子以次就位于下。献君，君举旅行酬；而后献卿，卿举旅行酬；而后献大夫，大夫举旅行酬；而后献士，士举旅行酬；而后献庶子。俎豆、牲体、荐羞，皆有等差，所以明贵贱也。


君之适长殇，车三乘；公之庶长殇，车一乘；大夫之适长殇，车一乘。
公之丧，诸达官之长，杖。
君于大夫，将葬，吊于宫；及出，命引之，三步则止。如是者三，君退；朝亦如之，哀次亦如之。五十无车者，不越疆而吊人。
季武子寝疾，蟜固不说齐衰而入见，曰： 斯道也，将亡矣；士唯公门说齐衰。 武子曰： 不亦善乎，君子表微。 及其丧也，曾点倚其门而歌。
大夫吊，当事而至，则辞焉。吊于人，是日不乐。妇人不越疆而吊人。行吊之日不饮酒食肉焉。吊于葬者必执引，若从柩及圹，皆执绋。丧，公吊之，必有拜者，虽朋友州里舍人可也。吊曰： 寡君承事。 主人曰： 临。 君遇柩于路，必使人吊之。大夫之丧，庶子不受吊。妻之昆弟为父后者死，哭之适室，子为主，袒免哭踊，夫入门右，使人立于门外告来者，狎则入哭；父在，哭于妻之室；非为父后者。哭诸异室。有殡，闻远兄弟之丧，哭于侧室；无侧室，哭于门内之右；同国，则往哭之。
子张死，曾子有母之丧；齐衰而往哭之。或曰： 齐衰不以吊。 曾子曰： 我吊也与哉？ 有若之丧，悼公吊焉，子游摈，由左。齐谷王姬之丧，鲁庄公为之大功。或曰： 由鲁嫁，故为之服姊妹之服。 或曰： 外祖母也，故为之服。
晋献公之丧，秦穆公使人吊公子重耳，且曰： 寡人闻之：亡国恒于斯，得国恒于斯。虽吾子俨然在忧服之中，丧亦不可久也，时亦不可失也。孺子其图之。 以告舅犯，舅犯曰： 孺子其辞焉；丧人无宝，仁亲以为宝。父死之谓何？又因以为利，而天下其孰能说之？孺子其辞焉。 公子重耳对客曰： 君惠吊亡臣重耳，身丧父死，不得与于哭泣之哀，以为君忧。父死之谓何？或敢有他志，以辱君义。 稽颡而不拜，哭而起，起而不私。子显以致命于穆公。穆公曰： 仁夫公子重耳！夫稽颡而不拜，则未为后也，故不成拜；哭而起，则爱父也；起而不私，则远利也。
帷殡，非古也，自敬姜之哭穆伯始也。丧礼，哀戚之至也。节哀，顺变也；君子念始之者也。复，尽爱之道也，有祷祠之心焉；望反诸幽，求诸鬼神之道也；北面，求诸幽之义也。拜稽颡，哀戚之至隐也；稽颡，隐之甚也。饭用米贝，弗忍虚也；不以食道，用美焉尔。铭，明旌也，以死者为不可别已，故以其旗识之。爱之，斯录之矣；敬之，斯尽其道焉耳。重，主道也，殷主缀重焉；周主重彻焉。奠以素器，以生者有哀素之心也；唯祭祀之礼，主人自尽焉尔；岂知神之所飨，亦以主人有齐敬之心也。辟踊，哀之至也，有算，为之节文也。袒、括发，变也；愠，哀之变也。去饰，去美也；袒、括发，去饰之甚也。有所袒、有所袭，哀之节也。弁绖葛而葬，与神交之道也，有敬心焉。周人弁而葬，殷人冔而葬。歠主人、主妇室老，为其病也，君命食之也。反哭升堂，反诸其所作也；主妇入于室，反诸其所养也。反哭之吊也，哀之至也--反而亡焉，失之矣，于是为甚。殷既封而吊，周反哭而吊。
孔子曰： 殷已悫，吾从周。 葬于北方北首，三代之达礼也，之幽之故也。既封，主人赠，而祝宿虞尸。既反哭，主人与有司视虞牲，有司以几筵舍奠于墓左，反，日中而虞。葬日虞，弗忍一日离也。是月也，以虞易奠。卒哭曰成事，是日也，以吉祭易丧祭，明日，祔于祖父。其变而之吉祭也，比至于祔，必于是日也接--不忍一日末有所归也。殷练而祔，周卒哭而祔。孔子善殷。君临臣丧，以巫祝桃茢执戈--恶之也；所以异于生也。丧有死之道焉。先王之所难言也。丧之朝也，顺死者之孝心也，其哀离其室也，故至于祖考之庙而后行。殷朝而殡于祖，周朝而遂葬。
孔子谓：为明器者，知丧道矣，备物而不可用也。哀哉！死者而用生者之器也。不殆于用殉乎哉。其曰明器，神明之也。涂车刍灵，自古有之，明器之道也。孔子谓为刍灵者善，谓为俑者不仁--殆于用人乎哉！
穆公问于子思曰： 为旧君反服，古与？ 子思曰： 古之君子，进人以礼，退人以礼，故有旧君反服之礼也；今之君子，进人若将加诸膝，退人若将队诸渊，毋为戎首，不亦善乎！又何反服之礼之有？
悼公之丧，季昭子问于孟敬子曰： 为君何食？ 敬子曰： 食粥，天下之达礼也。吾三臣者之不能居公室也，四方莫不闻矣，勉而为瘠则吾能，毋乃使人疑夫不以情居瘠者乎哉？我则食食。
卫司徒敬子死，子夏吊焉，主人未小敛，绖而往。子游吊焉，主人既小敛，子游出，绖反哭，子夏曰： 闻之也与？ 曰： 闻诸夫子，主人未改服，则不绖。
曾子曰： 晏子可谓知礼也已，恭敬之有焉。 有若曰： 晏子一狐裘三十年，遣车一乘，及墓而反；国君七个，遣车七乘；大夫五个，遣车五乘，晏子焉知礼？ 曾子曰： 国无道，君子耻盈礼焉。国奢，则示之以俭；国俭，则示之以礼。
国昭子之母死，问于子张曰： 葬及墓，男子、妇人安位？ 子张曰： 司徒敬子之丧，夫子相，男子西乡，妇人东乡。 曰： 噫！毋。 曰： 我丧也斯沾。尔专之，宾为宾焉，主为主焉--妇人从男子皆西乡。
穆伯之丧，敬姜昼哭；文伯之丧，昼夜哭。孔子曰： 知礼矣。
文伯之丧，敬姜据其床而不哭，曰： 昔者吾有斯子也，吾以将为贤人也，吾未尝以就公室；今及其死也，朋友诸臣未有出涕者，而内人皆行哭失声。斯子也，必多旷于礼矣夫！ 季康子之母死，陈亵衣。敬姜曰： 妇人不饰，不敢见舅姑，将有四方之宾来，亵衣何为陈于斯？ 命彻之。
有子与子游立，见孺子慕者，有子谓子游曰： 予壹不知夫丧之踊也，予欲去之久矣。情在于斯，其是也夫？ 子游曰： 礼：有微情者，有以故兴物者；有直情而径行者，戎狄之道也。礼道则不然，人喜则斯陶，陶斯咏，咏斯犹，犹斯舞，舞斯愠，愠斯戚，戚斯叹，叹斯辟，辟斯踊矣。品节斯，斯之谓礼。人死，斯恶之矣，无能也，斯倍之矣。是故制绞衾、设蒌翣，为使人勿恶也。始死，脯醢之奠；将行，遣而行之；既葬而食之，未有见其飨之者也。自上世以来，未之有舍也，为使人勿倍也。故子之所刺于礼者，亦非礼之訾也。
吴侵陈，斩祀杀厉，师还出竟，陈太宰嚭使于师。夫差谓行人仪曰： 是夫也多言，盍尝问焉；师必有名，人之称斯师也者，则谓之何？ 太宰嚭曰： 古之侵伐者，不斩祀、不杀厉、不获二毛；今斯师也，杀厉与？其不谓之杀厉之师与？ 曰： 反尔地，归尔子，则谓之何？ 曰： 君王讨敝邑之罪，又矜而赦之，师与，有无名乎？
颜丁善居丧：始死，皇皇焉如有求而弗得；及殡，望望焉如有从而弗及；既葬，慨焉如不及其反而息。
子张问曰： 《书》云： 高宗三年不言，言乃欢。 有诸？ 仲尼曰： 胡为其不然也？古者天子崩，王世子听于冢宰三年。
知悼子卒，未葬；平公饮酒，师旷、李调侍，鼓钟。杜蒉自外来，闻钟声，曰： 安在？ 曰： 在寝。 杜蒉入寝，历阶而升，酌，曰： 旷饮斯。 又酌，曰： 调饮斯。 又酌，堂上北面坐饮之。降，趋而出。平公呼而进之曰： 蒉，曩者尔心或开予，是以不与尔言；尔饮旷何也？ 曰： 子卯不乐；知悼子在堂，斯其为子卯也大矣。旷也大师也，不以诏，是以饮之也。  尔饮调何也？ 曰： 调也君之亵臣也，为一饮一食，忘君之疾，是以饮之也。  尔饮何也？ 曰： 蒉也宰夫也，非刀匕是共，又敢与知防，是以饮之也。 平公曰： 寡人亦有过焉，酌而饮寡人。 杜蒉洗而扬觯。公谓侍者曰： 如我死，则必无废斯爵也。 至于今，既毕献，斯扬觯，谓之杜举。
公叔文子卒，其子戍请谥于君曰： 日月有时，将葬矣。请所以易其名者。 君曰： 昔者卫国凶饥，夫子为粥与国之饿者，是不亦惠乎？昔者卫国有难，夫子以其死卫寡人，不亦贞乎？夫子听卫国之政，修其班制，以与四邻交，卫国之社稷不辱，不亦文乎？故谓夫子『贞惠文子』。
石骀仲卒，无适子，有庶子六人，卜所以为后者。曰： 沐浴、佩玉则兆。 五人者皆沐浴、佩玉；石祁子曰： 孰有执亲之丧而沐浴、佩玉者乎？ 不沐浴、佩玉。石祁子兆。
卫人以龟为有知也。陈子车死于卫，其妻与其家大夫谋以殉葬，定，而后陈子亢至，以告曰： 夫子疾，莫养于下，请以殉葬。 子亢曰： 以殉葬，非礼也；虽然，则彼疾当养者，孰若妻与宰？得已，则吾欲已；不得已，则吾欲以二子者之为之也。 于是弗果用。
子路曰： 伤哉贫也！生无以为养，死无以为礼也。 孔子曰： 啜菽饮水尽其欢，斯之谓孝；敛首足形，还葬而无椁，称其财，斯之谓礼。
卫献公出奔，反于卫，及郊，将班邑于从者而后入。柳庄曰： 如皆守社稷，则孰执羁靮而从；如皆从，则孰守社稷？君反其国而有私也，毋乃不可乎？ 弗果班。
卫有大史曰柳庄，寝疾。公曰： 若疾革，虽当祭必告。 公再拜稽首，请于尸曰： 有臣柳庄也者，非寡人之臣，社稷之臣也，闻之死，请往。 不释服而往，遂以襚之。与之邑裘氏与县潘氏，书而纳诸棺，曰： 世世万子孙，无变也。
陈干昔寝疾，属其兄弟，而命其子尊已曰： 如我死，则必大为我棺，使吾二婢子夹我。 陈干昔死，其子曰： 以殉葬，非礼也，况又同棺乎？ 弗果杀。
仲遂卒于垂；壬午犹绎，万入去龠。仲尼曰： 非礼也，卿卒不绎。 季康子之母死，公输若方小，敛，般请以机封，将从之，公肩假曰： 不可！夫鲁有初，公室视丰碑，三家视桓楹。般，尔以人之母尝巧，则岂不得以？其母以尝巧者乎？则病者乎？噫！ 弗果从。
战于郎，公叔禺人遇负杖入保者息，曰： 使之虽病也，任之虽重也，君子不能为谋也，士弗能死也。不可！我则既言矣。 与其邻童汪踦往，皆死焉。鲁人欲勿殇童汪踦，问于仲尼。仲尼曰： 能执干戈以卫社稷，虽欲勿殇也，不亦可乎！
子路去鲁，谓颜渊曰： 何以赠我？ 曰： 吾闻之也：去国，则哭于墓而后行；反其国，不哭，展墓而入。 谓子路曰： 何以处我？ 子路曰： 吾闻之也：过墓则式，过祀则下。
工尹商阳与陈弃疾追吴师，及之。陈弃疾谓工尹商阳曰： 王事也，子手弓而可。 手弓。 子射诸。 射之，毙一人，韔弓。又及，谓之，又毙二人。每毙一人，掩其目。止其御曰： 朝不坐，燕不与，杀三人，亦足以反命矣。 孔子曰： 杀人之中，又有礼焉。
诸侯伐秦，曹桓公卒于会。诸侯请含，使之袭。襄公朝于荆，康王卒。荆人曰： 必请袭。 鲁人曰： 非礼也。 荆人强之。巫先拂柩。荆人悔之。滕成公之丧，使子叔、敬叔吊，进书，子服惠伯为介。及郊，为懿伯之忌，不入。惠伯曰： 政也，不可以叔父之私，不将公事。 遂入。哀公使人吊蒉尚，遇诸道。辟于路，画宫而受吊焉。曾子曰： 蒉尚不如杞梁之妻之知礼也。齐庄公袭莒于夺，杞梁死焉，其妻迎其柩于路而哭之哀，庄公使人吊之，对曰：『君之臣不免于罪，则将肆诸市朝，而妻妾执；君之臣免于罪，则有先人之敝庐在。君无所辱命。』
孺子穔之丧，哀公欲设拨，问于有若，有若曰： 其可也，君之三臣犹设之。 颜柳曰： 天子龙輴而椁帱，诸侯輴而设帱--为榆沈故设拨；三臣者废輴而设拨，窃礼之不中者也，而君何学焉！
悼公之母死，哀公为之齐衰。有若曰： 为妾齐衰，礼与？ 公曰： 吾得已乎哉？鲁人以妻我。 季子皋葬其妻，犯人之禾，申祥以告曰： 请庚之。 子皋曰： 孟氏不以是罪予，朋友不以是弃予，以吾为邑长于斯也。买道而葬，后难继也。 仕而未有禄者：君有馈焉曰献，使焉曰寡君；违而君薨，弗为服也。虞而立尸，有几筵。卒哭而讳，生事毕而鬼事始已。既卒哭，宰夫执木铎以命于宫曰： 舍故而讳新。 自寝门至于库门。二名不偏讳，夫子之母名征在；言在不称征，言征不称在。军有忧，则素服哭于库门之外，赴车不载橐韔。有焚其先人之室，则三日哭。
故曰： 新宫火，亦三日哭。
孔子过泰山侧，有妇人哭于墓者而哀，夫子式而听之。使子路问之曰： 子之哭也，壹似重有忧者。 而曰： 然，昔者吾舅死于虎，吾夫又死焉，今吾子又死焉。 夫子曰： 何为不去也？ 曰： 无苛政。 夫子曰： 小子识之，苛政猛于虎也。
鲁人有周丰也者，哀公执挚请见之，而曰不可。公曰： 我其已夫！ 使人问焉，曰： 有虞氏未施信于民而民信之，夏后氏未施敬于民而民敬之，何施而得斯于民也？ 对曰： 墟墓之间，未施哀于民而民哀；社稷宗庙之中，未施敬于民而民敬。殷人作誓而民始畔，周人作会而民始疑。茍无礼义忠信诚悫之心以莅之，虽固结之，民其不解乎？
丧不虑居，毁不危身。丧不虑居，为无庙也；毁不危身，为无后也。
延陵季子适齐，于其反也，其长子死，葬于嬴博之间。孔子曰： 延陵季子，吴之习于礼者也。 往而观其葬焉。其坎深不至于泉，其敛以时服。既葬而封，广轮掩坎，其高可隐也。既封，左袒，右还其封且号者三，曰： 骨肉归复于土，命也。若魂气则无不之也，无不之也。 而遂行。孔子曰： 延陵季子之于礼也，其合矣乎！
邾娄考公之丧，徐君使容居来吊含，曰： 寡君使容居坐含进侯玉，其使容居以含。 有司曰： 诸侯之来辱敝邑者，易则易，于则于，易于杂者未之有也。 容居对曰： 容居闻之：事君不敢忘其君，亦不敢遗其祖。昔我先君驹王西讨济于河，无所不用斯言也。容居，鲁人也，不敢忘其祖。
子思之母死于卫，赴于子思，子思哭于庙。门人至曰： 庶氏之母死，何为哭于孔氏之庙乎？ 子思曰： 吾过矣，吾过矣。 遂哭于他室。
天子崩，三日祝先服，五日官长服，七日国中男女服，三月天下服。虞人致百祀之木，可以为棺椁者斩之；不至者，废其祀，刎其人。
齐大饥，黔敖为食于路，以待饿者而食之。有饿者蒙袂辑屦，贸贸然来。黔敖左奉食，右执饮，曰： 嗟！来食。 扬其目而视之，曰： 予唯不食嗟来之食，以至于斯也。 从而谢焉；终不食而死。曾子闻之曰： 微与？其嗟也可去，其谢也可食。
邾娄定公之时，有弒其父者。有司以告，公瞿然失席曰： 是寡人之罪也。 曰： 寡人尝学断斯狱矣：臣弒君，凡在官者杀无赦；子弒父，凡在宫者杀无赦。杀其人，坏其室，洿其宫而猪焉。盖君逾月而后举爵。
晋献文子成室，晋大夫发焉。张老曰： 美哉轮焉！美哉奂焉！歌于斯，哭于斯，聚国族于斯。 文子曰： 武也得歌于斯，哭于斯，聚国族于斯，是全要领以从先大夫于九京也。 北面再拜稽首。君子谓之善颂善祷。
仲尼之畜狗死，使子贡埋之，曰： 吾闻之也：敝帷不弃，为埋马也；敝盖不弃，为埋狗也。丘也贫，无盖；于其封也，亦予之席，毋使其首陷焉。
路马死，埋之以帷。
季孙之母死，哀公吊焉，曾子与子贡吊焉，阍人为君在，弗内也。曾子与子贡入于其厩而修容焉。子贡先入，阍人曰： 乡者已告矣。 曾子后入，阍人辟之。涉内溜，卿大夫皆辟位，公降一等而揖之。君子言之曰： 尽饰之道，斯其行者远矣。 阳门之介夫死，司城子罕入而哭之哀。晋人之觇宋者，反报于晋侯曰： 阳门之介夫死，而子罕哭之哀，而民说，殆不可伐也。 孔子闻之曰： 善哉觇国乎！《诗》云：『凡民有丧，扶服救之。』虽微晋而已，天下其孰能当之。
鲁庄公之丧，既葬，而绖不入库门。士、大夫既卒哭，麻不入。
孔子之故人曰原壤，其母死，夫子助之沐椁。原壤登木曰： 久矣予之不托于音也。 歌曰： 狸首之斑然，执女手之卷然。 夫子为弗闻也者而过之，从者曰： 子未可以已乎？ 夫子曰： 丘闻之：亲者毋失其为亲也，故者毋失其为故也。
赵文子与叔誉观乎九原。文子曰： 死者如可作也，吾谁与归？ 叔誉曰： 其阳处父乎？ 文子曰： 行并植于晋国，不没其身，其知不足称也。  其舅犯乎？ 文子曰： 见利不顾其君，其仁不足称也。我则随武子乎，利其君不忘其身，谋其身不遗其友。
晋人谓文子知人。文子其中退然如不胜衣，其言吶吶然如不出诸其口；所举于晋国管库之士七十有余家，生不交利，死不属其子焉。叔仲皮学子柳。叔仲皮死，其妻鲁人也，衣衰而缪绖。叔仲衍以告，请繐衰而环绖，曰： 昔者吾丧姑姊妹亦如斯，末吾禁也。 退，使其妻繐衰而环绖。
成人有其兄死而不为衰者，闻子皋将为成宰，遂为衰。成人曰： 蚕则绩而蟹有匡，范则冠而蝉有緌，兄则死而子皋为之衰。
乐正子春之母死，五日而不食。曰： 吾悔之，自吾母而不得吾情，吾恶乎用吾情！
岁旱，穆公召县子而问然，曰： 天久不雨，吾欲暴尫而奚若？ 曰： 天久不雨，而暴人之疾子，虐，毋乃不可与！  然则吾欲暴巫而奚若？ 曰： 天则不雨，而望之愚妇人，于以求之，毋乃已疏乎！  徙市则奚若？ 曰： 天子崩，巷市七日；诸侯薨，巷市三日。为之徙市，不亦可乎！ 孔子曰： 卫人之祔也，离之；鲁人之祔也，合之，善夫！


凡奉者当心，提者当带。
执天子之器则上衡，国君则平衡，大夫则绥之，士则提之。
凡执主器，执轻如不克。执主器，操币圭璧，则尚左手，行不举足，车轮曳踵。立则磬折垂佩。主佩倚，则臣佩垂。主佩垂，则臣佩委。执玉，其有藉者则裼；无藉者则袭。
国君不名卿老世妇，大夫不名世臣侄娣，士不名家相长妾。君大夫之子，不敢自称曰 余小子 ；大夫士之子，不敢自称曰 嗣子某 ，不敢与世子同名。君使士射，不能，则辞以疾；言曰： 某有负薪之忧。 侍于君子，不顾望而对，非礼也。
君子行礼，不求变俗。祭祀之礼，居丧之服，哭泣之位，皆如其国之故，谨修其法而审行之。去国三世，爵禄有列于朝，出入有诏于国，若兄弟宗族犹存，则反告于宗后；去国三世，爵禄无列于朝，出入无诏于国，唯兴之日，从新国之法。君子已孤不更名。已孤暴贵，不为父作谥。居丧，未葬，读丧礼；既葬，读祭礼；丧复常，读乐章。
居丧不言乐，祭事不言凶，公庭不言妇女。
振书、端书于君前，有诛。倒策侧龟于君前，有诛。龟策、几杖、席盖、重素、袗絺绤，不入公门。苞屦、扱衽、厌冠，不入公门。书方、衰、凶器，不以告，不入公门。
公事不私议。
君子将营宫室：宗庙为先，厩库为次，居室为后。凡家造：祭器为先，牺赋为次，养器为后。无田禄者不设祭器；有田禄者，先为祭服。君子虽贫，不粥祭器；虽寒，不衣祭服；为宫室，不斩于丘木。大夫、士去国，祭器不逾竟。大夫寓祭器于大夫，士寓祭器于士。
大夫、士去国：逾竟，为坛位乡国而哭。素衣，素裳，素冠，彻缘，鞮屦，素簚，乘髦马。不蚤鬋。不祭食，不说人以无罪；妇人不当御。三月而复服。
大夫、士见于国君，君若劳之，则还辟，再拜稽首；君若迎拜，则还辟，不敢答拜。大夫、士相见，虽贵贱不敌，主人敬客，则先拜客；客敬主人，则先拜主人。凡非吊丧、非见国君，无不答拜者。
大夫见于国君，国君拜其辱。士见于大夫，大夫拜其辱。同国始相见，主人拜其辱。君于士，不答拜也；非其臣，则答拜之。大夫于其臣，虽贱，必答拜之。
男女相答拜也。
国君春田不围泽；大夫不掩群，士不取麑卵。
岁凶，年谷不登，君膳不祭肺，马不食谷，驰道不除，祭事不县。大夫不食粱，士饮酒不乐。
君无故，玉不去身；大夫无故不彻县，士无故不彻琴瑟。士有献于国君，他日，君问之曰： 安取彼？ 再拜稽首而后对。
大夫私行出疆，必请。反，必有献。士私行出疆，必请；反，必告。君劳之，则拜；问其行，拜而后对。国君去其国，止之曰： 奈何去社稷也！ 大夫，曰： 奈何去宗庙也！ 士，曰： 奈何去坟墓也！ 国君死社稷，大夫死众，士死制。
君天下，曰天子。朝诸侯，分职授政任功，曰予一人。践阼临祭祀：内事曰孝王某，外事曰嗣王某。临诸侯，畛于鬼神，曰有天王某甫。崩，曰天王崩。复，曰天子复矣。告丧，曰天王登假。措之庙，立之主，曰帝。天子未除丧，曰予小子。生名之，死亦名之。
天子有后，有夫人，有世妇，有嫔，有妻，有妾。天子建天官，先六大：曰大宰、大宗、大史、大祝、大士、大卜，典司六典。
天子之五官：曰司徒、司马、司空、司士、司寇，典司五众。
天子之六府：曰司土、司木、司水、司草、司器、司货，典司六职。
天子之六工：曰土工、金工、石工、木工、兽工、草工，典制六材。五官致贡，曰享。
五官之长，曰伯：是职方。其摈于天子也，曰天子之吏。天子同姓，谓之伯父；异姓，谓之伯舅。自称于诸侯，曰天子之老，于外曰公；于其国曰君。
九州岛之长入天子之国，曰牧。天子同姓，谓之叔父；异姓，谓之叔舅；于外曰侯，于其国曰君。其在东夷、北狄、西戎、南蛮，虽大，曰子。于内自称曰不谷，于外自称曰王老。庶方小侯入天子之国，曰某人，于外曰子，自称曰孤。天子当依而立，诸侯北面而见天子，曰觐。天子当宁而立，诸公东面、诸侯西面，曰朝。
诸侯未及期相见曰遇，相见于郤地曰会。诸侯使大夫问于诸侯曰聘，约信曰誓，莅牲曰盟。
诸侯见天子曰臣某、侯某；其与民言，自称曰寡人；其在凶服，曰适子孤。临祭祀，内事曰孝子某侯某，外事曰曾孙某侯某。死曰薨，复曰某甫复矣。既葬见天子曰类见。言谥曰类。
诸侯使人使于诸侯，使者自称曰寡君之老。天子穆穆，诸侯皇皇，大夫济济，士跄跄，庶人僬僬。
天子之妃曰后，诸侯曰夫人，大夫曰孺人，士曰妇人，庶人曰妻。
公侯有夫人，有世妇，有妻，有妾。夫人自称于天子，曰老妇；自称于诸侯，曰寡小君；自称于其君，曰小童。自世妇以下，自称曰婢子。子于父母则自名也。
列国之大夫，入天子之国曰某士；自称曰陪臣某。于外曰子，于其国曰寡君之老。使者自称曰某。天子不言出，诸侯不生名。
君子不亲恶。诸侯失地，名；灭同姓，名。
为人臣之礼：不显谏。三谏而不听，则逃之。
子之事亲也：三谏而不听，则号泣而随之。君有疾，饮药，臣先尝之。亲有疾，饮药，子先尝之。
医不三世，不服其药。
儗人必于其伦。
问天子之年，对曰： 闻之：始服衣若干尺矣。 问国君之年：长，曰能从宗庙社稷之事矣；幼，曰未能从宗庙社稷之事也。问大夫之子：长，曰能御矣；幼，曰未能御也。问士之子：长，曰能典谒矣；幼，曰未能典谒也。问庶人之子：长，曰能负薪矣；幼，曰未能负薪也。
问国君之富，数地以对，山泽之所出。问大夫之富，曰有宰食力，祭器衣服不假。问士之富，以车数对。问庶人之富，数畜以对。
天子祭天地，祭四方，祭山川，祭五祀，岁遍。诸侯方祀，祭山川，祭五祀，岁遍。大夫祭五祀，岁遍。士祭其先。
凡祭，有其废之莫敢举也，有其举之莫敢废也。非其所祭而祭之，名曰淫祀。淫祀无福。天子以牺牛，诸侯以肥牛，大夫以索牛，士以羊豕。支子不祭，祭必告于宗子。
凡祭宗庙之礼：牛曰一元大武，豕曰刚鬣，豚曰腯肥，羊曰柔毛，鸡曰翰音，犬曰羹献，雉曰疏趾，兔曰明视，脯曰尹祭，槁鱼曰商祭，鲜鱼曰脡祭，水曰清涤，酒曰清酌，黍曰芗合，粱曰芗萁，稷曰明粢，稻曰嘉蔬，韭曰丰本，盐曰咸鹾，玉曰嘉玉，币曰量币。
天子死曰崩，诸侯曰薨，大夫曰卒，士曰不禄，庶人曰死。在床曰尸，在棺曰柩。羽鸟曰降，四足曰渍。死寇曰兵。
祭王父曰皇祖考，王母曰皇祖妣。父曰皇考，母曰皇妣。夫曰皇辟。生曰父、曰母、曰妻，死曰考、曰妣、曰嫔。
寿考曰卒，短折曰不禄。
天子视不上于袷，不下于带；国君，绥视；大夫，衡视；士视五步。凡视：上于面则敖，下于带则忧，倾则奸。
君命，大夫与士肄。在官言官，在府言府，在库言库，在朝言朝。
朝言不及犬马。辍朝而顾，不有异事，必有异虑。故辍朝而顾，君子谓之固。
在朝言礼，问礼对以礼。大飨不问卜，不饶富。
凡挚，天子鬯，诸侯圭，卿羔，大夫雁，士雉，庶人之挚匹；童子委挚而退。野外军中无挚，以缨，拾，矢，可也。
妇人之挚，椇榛、脯修、枣栗。
纳女于天子，曰备百姓；于国君，曰备酒浆；于大夫，曰备扫洒。


凡人之所以为人者，礼义也。礼义之始，在于正容体、齐颜色、顺辞令。容体正，颜色齐，辞令顺，而后礼义备。以正君臣、亲父子、和长幼。君臣正，父子亲，长幼和，而后礼义立。故冠而后服备，服备而后容体正、颜色齐、辞令顺。故曰：冠者，礼之始也。是故古者圣王重冠。
古者冠礼筮日筮宾，所以敬冠事，敬冠事所以重礼；重礼所以为国本也。
故冠于阼，以着代也；醮于客位，三加弥尊，加有成也；已冠而字之，成人之道也。见于母，母拜之；见于兄弟，兄弟拜之；成人而与为礼也。玄冠、玄端奠挚于君，遂以挚见于乡大夫、乡先生；以成人见也。
成人之者，将责成人礼焉也。责成人礼焉者，将责为人子、为人弟、为人臣、为人少者之礼行焉。将责四者之行于人，其礼可不重与？
故孝弟忠顺之行立，而后可以为人；可以为人，而后可以治人也。故圣王重礼。故曰：冠者，礼之始也，嘉事之重者也。是故古者重冠；重冠故行之于庙；行之于庙者，所以尊重事；尊重事而不敢擅重事；不敢擅重事，所以自卑而尊先祖也。


昏礼者，将合二姓之好，上以事宗庙，而下以继后世也。故君子重之。是以昏礼纳采、问名、纳吉、纳征、请期，皆主人筵几于庙，而拜迎于门外，入，揖让而升，听命于庙，所以敬慎重正昏礼也。
父亲醮子，而命之迎，男先于女也。子承命以迎，主人筵几于庙，而拜迎于门外。婿执雁入，揖让升堂，再拜奠雁，盖亲受之于父母也。降，出御妇车，而婿授绥，御轮三周。先俟于门外，妇至，婿揖妇以入，共牢而食，合卺而酳，所以合体同尊卑以亲之也。
敬慎重正而后亲之，礼之大体，而所以成男女之别，而立夫妇之义也。男女有别，而后夫妇有义；夫妇有义，而后父子有亲；父子有亲，而后君臣有正。故曰：昏礼者，礼之本也。
夫礼始于冠，本于昏，重于丧祭，尊于朝聘，和于射乡--此礼之大体也。
夙兴，妇沐浴以俟见；质明，赞见妇于舅姑，执笲、枣、栗、段修以见，赞醴妇，妇祭脯醢，祭醴，成妇礼也。舅姑入室，妇以特豚馈，明妇顺也。厥明，舅姑共飨妇以一献之礼，奠酬。舅姑先降自西阶，妇降自阼阶，以着代也。
成妇礼，明妇顺，又申之以着代，所以重责妇顺焉也。妇顺者，顺于舅姑，和于室人；而后当于夫，以成丝麻布帛之事，以审守委积盖藏。是故妇顺备而后内和理；内和理而后家可长久也；故圣王重之。
是以古者妇人先嫁三月，祖祢未毁，教于公宫，祖祢既毁，教于宗室，教以妇德、妇言、妇容、妇功。教成祭之，牲用鱼，芼之以苹藻，所以成妇顺也。
古者天子后立六宫、三夫人、九嫔、二十七世妇、八十一御妻，以听天下之内治，以明章妇顺；故天下内和而家理。天子立六官、三公、九卿、二十七大夫、八十一元士，以听天下之外治，以明章天下之男教；故外和而国治。故曰：天子听男教，后听女顺；天子理阳道，后治阴德；天子听外治，后听内职。教顺成俗，外内和顺，国家理治，此之谓盛德。
是故男教不修，阳事不得，适见于天，日为之食；妇顺不修，阴事不得，适见于天，月为之食。是故日食则天子素服而修六官之职，荡天下之阳事；月食则后素服而修六宫之职，荡天下之阴事。故天子与后，犹日之与月、阴之与阳，相须而后成者也。天子修男教，父道也；后修女顺，母道也。故曰：天子之与后，犹父之与母也。故为天王服斩衰，服父之义也；为后服资衰，服母之义也。


奔丧之礼：始闻亲丧，以哭答使者，尽哀；问故，又哭尽哀。遂行，日行百里，不以夜行。唯父母之丧，见星而行，见星而舍。若未得行，则成服而后行。过国至竟，哭尽哀而止。哭辟市朝。望其国竟哭。至于家，入门左，升自西阶，殡东，西面坐，哭尽哀，括发袒，降堂东即位，西乡哭，成踊，袭绖于序东，绞带。反位，拜宾成踊，送宾，反位；有宾后至者，则拜之，成踊、送宾皆如初。众主人兄弟皆出门，出门哭止；阖门，相者告就次。于又哭，括发袒成踊；于三哭，犹括发袒成踊。三日，成服，拜宾、送宾皆如初。
奔丧者非主人，则主人为之拜宾送宾。奔丧者自齐衰以下，入门左中庭北面哭尽哀，免麻于序东，即位袒，与主人哭成踊。于又哭、三哭皆免袒，有宾则主人拜宾、送宾。丈夫妇人之待之也，皆如朝夕哭，位无变也。
奔母之丧，西面哭尽哀，括发袒，降堂东即位，西乡哭，成踊，袭免绖于序东，拜宾、送宾，皆如奔父之礼，于又哭不括发。妇人奔丧，升自东阶，殡东，西面坐，哭尽哀；东髽，即位，与主人拾踊。奔丧者不及殡，先之墓，北面坐，哭尽哀。主人之待之也，即位于墓左，妇人墓右，成踊尽哀括发，东即主人位，绖绞带，哭成踊，拜宾，反位，成踊，相者告事毕。遂冠归，入门左，北面哭尽哀，括发袒成踊，东即位，拜宾成踊。宾出，主人拜送；有宾后至者则拜之成踊；送宾如初。众主人兄弟皆出门，出门哭止，相者告就次。于又哭，括发成踊；于三哭，犹括发成踊。三日成服，于五哭，相者告事毕。为母所以异于父者，壹括发，其余免以终事，他如奔父之礼。
齐衰以下不及殡：先之墓，西面哭尽哀，免麻于东方，即位，与主人哭成踊，袭。有宾则主人拜宾、送宾；宾有后至者，拜之如初。相者告事毕。遂冠归，入门左，北面哭尽哀，免袒成踊，东即位，拜宾成踊，宾出，主人拜送。于又哭，免袒成踊；于三哭，犹免袒成踊。三日成服，于五哭，相者告事毕。
闻丧不得奔丧，哭尽哀；问故，又哭尽哀。乃为位，括发袒成踊，袭绖绞带即位，拜宾反位成踊。宾出，主人拜送于门外，反位；若有宾后至者，拜之成踊，送宾如初。于又哭，括发袒成踊，于三哭，犹括发袒成踊，三日成服，于五哭，拜宾送宾如初。若除丧而后归，则之墓，哭成踊，东括发袒绖，拜宾成踊，送宾反位，又哭尽哀，遂除，于家不哭。主人之待之也，无变于服，与之哭，不踊。自齐衰以下，所以异者，免麻。
凡为位，非亲丧，齐衰以下，皆即位哭尽哀，而东免绖，即位，袒、成踊、袭，拜宾反位，哭成踊，送宾反位，相者告就次。三日，五哭卒，主人出送宾；众主人兄弟皆出门，哭止。相者告事毕。成服拜宾。若所为位家远，则成服而往。齐衰，望乡而哭；大功，望门而哭；小功，至门而哭；缌麻，即位而哭。哭父之党于庙；母妻之党于寝；师于庙门外；朋友于寝门外；所识于野张帷。凡为位不奠。哭天子九，诸侯七，卿大夫五，士三。大夫哭诸侯，不敢拜宾。诸臣在他国，为位而哭，不敢拜宾。与诸侯为兄弟，亦为位而哭。凡为位者壹袒。所识者吊，先哭于家而后之墓，皆为之成踊，从主人北面而踊。凡丧，父在父为主；父没，兄弟同居，各主其丧。亲同，长者主之；不同，亲者主之。闻远兄弟之丧，既除丧而后闻丧，免袒成踊，拜宾则尚左手。无服而为位者，唯嫂叔；及妇人降而无服者麻。凡奔丧，有大夫至，袒，拜之，成踊而后袭；于士，袭而后拜之。


《曲礼》曰： 毋不敬，俨若思，安定辞。 安民哉！
傲不可长，欲不可从，志不可满，乐不可极。
贤者狎而敬之，畏而爱之。爱而知其恶，憎而知其善。积而能散，安安而能迁。临财毋苟得，临难毋苟免。很毋求胜，分毋求多。疑事毋质，直而勿有。
若夫，坐如尸，立如斋。礼从宜，使从俗。夫礼者所以定亲疏，决嫌疑，别同异，明是非也。礼，不妄说人，不辞费。礼，不逾节，不侵侮，不好狎。修身践言，谓之善行。行修言道，礼之质也。礼闻取于人，不闻取人。礼闻来学，不闻往教。
道德仁义，非礼不成，教训正俗，非礼不备。分争辨讼，非礼不决。君臣上下父子兄弟，非礼不定。宦学事师，非礼不亲。班朝治军，莅官行法，非礼威严不行。祷祠祭祀，供给鬼神，非礼不诚不庄。是以君子恭敬撙节退让以明礼。鹦鹉能言，不离飞鸟；猩猩能言，不离禽兽。今人而无礼，虽能言，不亦禽兽之心乎？夫唯禽兽无礼，故父子聚麀。是故圣人作，为礼以教人。使人以有礼，知自别于禽兽。
太上贵德，其次务施报。礼尚往来。往而不来，非礼也；来而不往，亦非礼也。人有礼则安，无礼则危。故曰：礼者不可不学也。夫礼者，自卑而尊人。虽负贩者，必有尊也，而况富贵乎？富贵而知好礼，则不骄不淫；贫贱而知好礼，则志不慑。
人生十年曰幼，学。二十曰弱，冠。三十曰壮，有室。四十曰强，而仕。五十曰艾，服官政。六十曰耆，指使。七十曰老，而传。八十、九十曰耄，七年曰悼，悼与耄虽有罪，不加刑焉。百年曰期，颐。
大夫七十而致事。若不得谢，则必赐之几杖，行役以妇人。适四方，乘安车。自称曰老夫，于其国则称名；越国而问焉，必告之以其制。
谋于长者，必操几杖以从之。长者问，不辞让而对，非礼也。
凡为人子之礼：冬温而夏清，昏定而晨省，在丑夷不争。
夫为人子者，三赐不及车马。故州闾乡党称其孝也，兄弟亲戚称其慈也，僚友称其弟也，执友称其仁也，交游称其信也。见父之执，不谓之进不敢进，不谓之退不敢退，不问不敢对。此孝子之行也。
夫为人子者：出必告，反必面，所游必有常，所习必有业。恒言不称老。年长以倍则父事之，十年以长则兄事之，五年以长则肩随之。群居五人，则长者必异席。
为人子者，居不主奥，坐不中席，行不中道，立不中门。食飨不为概，祭祀不为尸。听于无声，视于无形。不登高，不临深。不茍訾，不茍笑。
孝子不服暗，不登危，惧辱亲也。父母存，不许友以死。不有私财。
为人子者：父母存，冠衣不纯素。孤子当室，冠衣不纯采。
幼子常视毋诳，童子不衣裘裳。立必正方。不倾听。长者与之提携，则两手奉长者之手。负剑辟咡诏之，则掩口而对。
从于先生，不越路而与人言。遭先生于道，趋而进，正立拱手。先生与之言则对；不与之言则趋而退。
从长者而上丘陵，则必向长者所视。
登城不指，城上不呼。
将适舍，求毋固。将上堂，声必扬。户外有二屦，言闻则入，言不闻则不入。将入户，视必下。入户奉扃，视瞻毋回；户开亦开，户阖亦阖；有后入者，阖而勿遂。毋践屦，毋踖席，抠衣趋隅。必慎唯诺。
大夫士出入君门，由闑右，不践阈。
凡与客入者，每门让于客。客至于寝门，则主人请入为席，然后出迎客。客固辞，主人肃客而入。主人入门而右，客入门而左。主人就东阶，客就西阶，客若降等，则就主人之阶。主人固辞，然后客复就西阶。主人与客让登，主人先登，客从之，拾级聚足，连步以上。上于东阶则先右足，上于西阶则先左足。
帷薄之外不趋，堂上不趋，执玉不趋。堂上接武，堂下布武。室中不翔，并坐不横肱。授立不跪，授坐不立。
凡为长者粪之礼，必加帚于箕上，以袂拘而退；其尘不及长者，以箕自乡而扱之。奉席如桥衡，请席何乡，请衽何趾。席：南乡北乡，以西方为上；东乡西乡，以南方为上。
若非饮食之客，则布席，席间函丈。主人跪正席，客跪抚席而辞。客彻重席，主人固辞。客践席，乃坐。主人不问，客不先举。将即席，容毋怍。两手抠衣去齐尺。衣毋拨，足毋蹶。
先生书策琴瑟在前，坐而迁之，戒勿越。虚坐尽后，食坐尽前。坐必安，执尔颜。长者不及，毋儳言。正尔容，听必恭。毋剿说，毋雷同。必则古昔，称先王。侍坐于先生：先生问焉，终则对。请业则起，请益则起。父召无诺，先生召无诺，唯而起。侍坐于所尊敬，毋余席。见同等不起。烛至起，食至起，上客起。烛不见跋。尊客之前不叱狗。让食不唾。
侍坐于君子，君子欠伸，撰杖屦，视日蚤莫，侍坐者请出矣。侍坐于君子，君子问更端，则起而对。侍坐于君子，若有告者曰：「少间」，愿有复也；则左右屏而待。毋侧听，毋噭应，毋淫视，毋怠荒。游毋倨，立毋跛，坐毋箕，寝毋伏。敛发毋髢，冠毋免，劳毋袒，暑毋褰裳。
侍坐于长者，屦不上于堂，解屦不敢当阶。就屦，跪而举之，屏于侧。乡长者而屦；跪而迁屦，俯而纳屦。
离坐离立，毋往参焉；离立者，不出中间。
男女不杂坐，不同椸枷，不同巾栉，不亲授。嫂叔不通问，诸母不漱裳。外言不入于梱，内言不出于梱。
女子许嫁，缨；非有大故，不入其门。姑姊妹女子子，已嫁而反，兄弟弗与同席而坐，弗与同器而食。父子不同席。
男女非有行媒，不相知名；非受币，不交不亲。故日月以告君，齐戒以告鬼神，为酒食以召乡党僚友，以厚其别也。
取妻不取同姓；故买妾不知其姓则卜之。寡妇之子，非有见焉，弗与为友。
贺取妻者，曰： 某子使某闻子有客，使某羞。
贫者不以货财为礼，老者不以筋力为礼。
名子者不以国，不以日月，不以隐疾，不以山川。
男女异长。男子二十，冠而字。父前，子名；君前，臣名。女子许嫁，笄而字。
凡进食之礼，左殽右胾，食居人之左，羹居人之右。脍炙处外，醯酱处内，葱渫处末，酒浆处右。以脯脩置者，左朐右末。客若降等执食兴辞，主人兴辞于客，然后客坐。主人延客祭：祭食，祭所先进。殽之序，遍祭之。三饭，主人延客食胾，然后辩殽。主人未辩，客不虚口。
侍食于长者，主人亲馈，则拜而食；主人不亲馈，则不拜而食。
共食不饱，共饭不泽手。毋抟饭，毋放饭，毋流歠，毋咤食，毋啮骨，毋反鱼肉，毋投与狗骨。毋固获，毋扬饭。饭黍毋以箸。毋嚃羹，毋絮羹，毋刺齿，毋歠醢。客絮羹，主人辞不能亨。客歠醢，主人辞以窭。濡肉齿决，干肉不齿决。毋嘬炙。
卒食，客自前跪，彻饭齐以授相者，主人兴辞于客，然后客坐。侍饮于长者，酒进则起，拜受于尊所。长者辞，少者反席而饮。长者举未釂，少者不敢饮。长者赐，少者、贱者不敢辞。赐果于君前，其有核者怀其核。御食于君，君赐余，器之溉者不写，其余皆写。
馂余不祭。父不祭子，夫不祭妻。御同于长者，虽贰不辞，偶坐不辞。羹之有菜者用梜，其无菜者不用梜。
为天子削瓜者副之，巾以絺。为国君者华之，巾以绤。为大夫累之，士疐之，庶人龁之。
父母有疾，冠者不栉，行不翔，言不惰，琴瑟不御，食肉不至变味，饮酒不至变貌，笑不至矧，怒不至詈。疾止复故。
有忧者侧席而坐，有丧者专席而坐。
水潦降，不献鱼鳖，献鸟者拂其首，畜鸟者则勿拂也。献车马者执策绥，献甲者执胄，献杖者执末。献民虏者操右袂。献粟者执右契，献米者操量鼓。献孰食者操酱齐。献田宅者操书致。
凡遗人弓者：张弓尚筋，弛弓尚角。右手执箫，左手承弣。尊卑垂帨。若主人拜，则客还辟，辟拜。主人自受，由客之左接下承弣；乡与客并，然后受。进剑者左首。进戈者前其鐏，后其刃。进矛戟者前其镦。
进几杖者拂之。效马效羊者右牵之；效犬者左牵之。执禽者左首。饰羔雁者以缋。受珠玉者以掬。受弓剑者以袂。饮玉爵者弗挥。凡以弓剑、苞苴、箪笥问人者，操以受命，如使之容。
凡为君使者，已受命，君言不宿于家。君言至，则主人出拜君言之辱；使者归，则必拜送于门外。若使人于君所，则必朝服而命之；使者反，则必下堂而受命。
博闻强识而让，敦善行而不怠，谓之君子。君子不尽人之欢，不竭人之忠，以全交也。
《礼》曰：「君子抱孙不抱子。」此言孙可以为王父尸，子不可以为父尸。为君尸者，大夫士见之，则下之。君知所以为尸者，则自下之，尸必式。乘必以几。
齐者不乐不吊。
居丧之礼，毁瘠不形，视听不衰。升降不由阼阶，出入不当门隧。居丧之礼，头有创则沐，身有疡则浴，有疾则饮酒食肉，疾止复初。不胜丧，乃比于不慈不孝。五十不致毁，六十不毁，七十唯衰麻在身，饮酒食肉，处于内。生与来日，死与往日。知生者吊，知死者伤。知生而不知死，吊而不伤；知死而不知生，伤而不吊。吊丧弗能赙，不问其所费。问疾弗能遗，不问其所欲。见人弗能馆，不问其所舍。赐人者不曰来取。与人者不问其所欲。适墓不登垄，助葬必执绋。临丧不笑。揖人必违其位。望柩不歌。入临不翔。当食不叹。邻有丧，舂不相。里有殡，不巷歌。适墓不歌。哭日不歌。送丧不由径，送葬不辟涂潦。临丧则必有哀色，执绋不笑，临乐不叹；介胄，则有不可犯之色。
故君子戒慎，不失色于人。国君抚式，大夫下之。大夫抚式，士下之。礼不下庶人，刑不上大夫。刑人不在君侧。
兵车不式。武车绥旌，德车结旌。史载笔，士载言。前有水，则载青旌。前有尘埃，则载鸣鸢。前有车骑，则载飞鸿。前有士师，则载虎皮。前有挚兽，则载貔貅。行：前朱鸟而后玄武，左青龙而右白虎。招摇在上，急缮其怒。进退有度，左右有局，各司其局。
父之雠，弗与共戴天。兄弟之雠不反兵。交游之雠不同国。四郊多垒，此卿大夫之辱也。地广大，荒而不治，此亦士之辱也。
临祭不惰。祭服敝则焚之，祭器敝则埋之，龟策敝则埋之，牲死则埋之。凡祭于公者，必自彻其俎。
卒哭乃讳。礼，不讳嫌名。二名不偏讳。逮事父母，则讳王父母；不逮事父母，则不讳王父母。君所无私讳，大夫之所有公讳。《诗》、《书》不讳，临文不讳。庙中不讳。夫人之讳，虽质君之前，臣不讳也；妇讳不出门。大功小功不讳。入竟而问禁，入国而问俗，入门而问讳。
外事以刚日，内事以柔日。
凡卜筮日：旬之外曰远某日，旬之内曰近某日。丧事先远日，吉事先近日。曰： 为日，假尔泰龟有常，假尔泰筮有常。
卜筮不过三，卜筮不相袭。龟为卜，策为筮，卜筮者，先圣王之所以使民信时日、敬鬼神、畏法令也；所以使民决嫌疑、定犹与也。故曰： 疑而筮之，则弗非也；日而行事，则必践之。
君车将驾，则仆执策立于马前。已驾，仆展軨、效驾，奋衣由右上取贰绥，跪乘，执策分辔，驱之五步而立。君出就车，则仆并辔授绥。左右攘辟，车驱而驺。至于大门，君抚仆之手而顾，命车右就车；门闾沟渠，必步。
凡仆人之礼，必授人绥。若仆者降等，则受；不然，则否。若仆者降等，则抚仆之手；不然，则自下拘之。客车不入大门。妇人不立乘。犬马不上于堂。故君子式黄髪，下卿位，入国不驰，入里必式。
君命召，虽贱人，大夫士必自御之。介者不拜，为其拜而蓌拜。祥车旷左，乘君之乘车不敢旷左；左必式。仆御、妇人则进左手，后右手；御国君，则进右手、后左手而俯。国君不乘奇车。车上不广欬，不妄指。立视五巂，式视马尾，顾不过毂。国中以策彗恤勿驱。尘不出轨。国君下齐牛，式宗庙。大夫士下公门，式路马。乘路马，必朝服载鞭策，不敢授绥，左必式。步路马，必中道。以足蹙路马刍，有诛。齿路马，有诛。


曾子问曰： 君薨而世子生，如之何？ 孔子曰： 卿、大夫、、士从摄主，北面，于西阶南。大祝裨冕，执束帛，升自西阶尽等，不升堂，命毋哭。祝声三，告曰： 某之子生，敢告。 升，奠币于殡东几上，哭，降。众主人、卿、大夫、士，房中，皆哭不踊。尽一哀，反位。遂朝奠。小宰升举币。三日，众主人、卿、大夫、士，如初位，北面。大宰、大宗、大祝皆裨冕。少师奉子以衰；祝先，子从，宰宗人从。入门，哭者止，子升自西阶。殡前北面。祝立于殡东南隅。祝声三曰： 某之子某，从执事，敢见。 子拜稽颡哭。祝、宰、宗人、众主人、卿、大夫、士，哭踊三者三，降东反位，皆袒，子踊，房中亦踊三者三。袭衰，杖，奠出。大宰命祝史，以名遍告于五祀山川。 曾子问曰： 如已葬而世子生，则如之何？ 孔子曰： 大宰、大宗从大祝而告于祢。三月，乃名于祢，以名遍告及社稷宗庙山川。
孔子曰： 诸侯适天子，必告于祖，奠于祢。冕而出视朝，命祝史告于社稷、宗庙、山川。乃命国家五官而后行，道而出。告者，五日而遍，过是，非礼也。凡告，用牲币。反，亦如之。诸侯相见，必告于祢，朝服而出视朝。命祝史告于五庙所过山川。亦命国家五官，道而出。反，必亲告于祖祢。乃命祝史告至于前所告者，而后听朝而入。
曾子问曰： 并有丧，如之何？何先何后？ 孔子曰： 葬，先轻而后重；其奠也，先重而后轻；礼也。自启及葬，不奠，行葬不哀次；反葬奠，而后辞于殡，逐修葬事。其虞也，先重而后轻，礼也。 孔子曰： 宗子虽七十，无无主妇；非宗子，虽无主妇可也。
曾子问曰： 将冠子，冠者至，揖让而入，闻齐衰大功之丧，如之何？ 孔子曰： 内丧则废，外丧则冠而不醴，彻馔而扫，即位而哭。如冠者未至，则废。如将冠子而未及期日，而有齐衰、大功、小功之丧，则因丧服而冠。  除丧不改冠乎？ 孔子曰： 天子赐诸侯大夫冕弁服于大庙，归设奠，服赐服，于斯乎有冠醮，无冠醴。父没而冠，则已冠扫地而祭于祢；已祭，而见伯父、叔父，而后飨冠者。
曾子问曰： 祭如之何则不行旅酬之事矣？ 孔子曰： 闻之：小祥者，主人练祭而不旅，奠酬于宾，宾弗举，礼也。昔者，鲁昭公练而举酬行旅，非礼也；孝公大祥，奠酬弗举，亦非礼也。
曾子问曰： 大功之丧，可以与于馈奠之事乎？ 孔子曰： 岂大功耳！自斩衰以下皆可，礼也。 曾子曰： 不以轻服而重相为乎？ 孔子曰： 非此之谓也。天子、诸侯之丧，斩衰者奠；大夫，齐衰者奠；士则朋友奠；不足，则取于大功以下者；不足，则反之。 曾子问曰： 小功可以与于祭乎？ 孔子曰： 何必小功耳！自斩衰以下与祭，礼也。 曾子曰： 不以轻丧而重祭乎？ 孔子曰： 天子、诸侯之丧祭也，不斩衰者不与祭；大夫，齐衰者与祭；士，祭不足，则取于兄弟大功以下者。 曾子问曰： 相识，有丧服可以与于祭乎？ 孔子曰： 缌不祭，又何助于人。
曾子问曰： 废丧服，可以与于馈奠之事乎？ 孔子曰： 说衰与奠，非礼也；以摈相可也。
曾子问曰： 昏礼既纳币，有吉日，女之父母死，则如之何？ 孔子曰： 婿使人吊。如婿之父母死，则女之家亦使人吊。父丧称父，母丧称母。父母不在，则称伯父世母。婿，已葬，婿之伯父致命女氏曰： 某之子有父母之丧，不得嗣为兄弟，使某致命。 女氏许诺，而弗敢嫁，礼也。婿，免丧，女之父母使人请，婿弗取，而后嫁之，礼也。女之父母死，婿亦如之。
曾子问曰： 亲迎，女在涂，而婿之父母死，如之何？ 孔子曰： 女改服布深衣，缟总以趋丧。女在途，而女之父母死，则女反。  如婿亲迎，女未至，而有齐衰大功之丧，则如之何？ 孔子曰： 男不入，改服于外次；女入，改服于内次；然后即位而哭。 曾子问曰： 除丧则不复昏礼乎？ 孔子曰： 祭，过时不祭，礼也；又何反于初？ 孔子曰： 嫁女之家，三夜不息烛，思相离也。取妇之家，三日不举乐，思嗣亲也。三月而庙见，称来妇也。择日而祭于祢，成妇之义也。 曾子问曰： 女未庙见而死，则如之何？ 孔子曰： 不迁于祖，不祔于皇姑，婿不杖、不菲、不次，归葬于女氏之党，示未成妇也。
曾子问曰： 取女，有吉日而女死，如之何？ 孔子曰： 婿齐衰而吊，既葬而除之。夫死亦如之。 曾子问曰： 丧有二孤，庙有二主，礼与？ 孔子曰： 天无二日，土无二王，尝禘郊社，尊无二上。未知其为礼也。昔者齐桓公亟举兵，作伪主以行。及反，藏诸祖庙。庙有二主，自桓公始也。丧之二孤，则昔者卫灵公适鲁，遭季桓子之丧，卫君请吊，哀公辞不得命，公为主，客人吊。康子立于门右，北面；公揖让升自东阶，西乡；客升自西阶吊。公拜，兴，哭；康子拜稽颡于位，有司弗辩也。今之二孤，自季康子之过也。
曾子问曰： 古者师行，必以迁庙主行乎？ 孔子曰： 天子巡守，以迁庙主行，载于齐车，言必有尊也。今也取七庙之主以行，则失之矣。当七庙、五庙无虚主；虚主者，唯天子崩，诸侯薨与去其国，与祫祭于祖，为无主耳。吾闻诸老聃曰：天子崩，国君薨，则祝取群庙之主而藏诸祖庙，礼也。卒哭成事而后，主各反其庙。君去其国，大宰取群庙之主以从，礼也。祫祭于祖，则祝迎四庙之主。主，出庙入庙必跸；老聃云。 曾子问曰： 古者师行，无迁主，则何主？ 孔子曰： 主命。 问曰： 何谓也？ 孔子曰： 天子、诸侯将出，必以币帛皮圭告于祖祢，遂奉以出，载于齐车以行。每舍，奠焉而后就舍。反必告，设奠卒，敛币玉，藏诸两阶之间，乃出。盖贵命也。
子游问曰： 丧慈母如母，礼与？ 孔子曰： 非礼也。古者，男子外有傅，内有慈母，君命所使教子也，何服之有？昔者，鲁昭公少丧其母，有慈母良，及其死也，公弗忍也，欲丧之，有司以闻，曰： 古之礼，慈母无服，今也君为之服，是逆古之礼而乱国法也；若终行之，则有司将书之以遗后世。无乃不可乎！ 公曰： 古者天子练冠以燕居。 公弗忍也，遂练冠以丧慈母。丧慈母，自鲁昭公始也。
曾子问曰： 诸侯旅见天子，入门，不得终礼，废者几？ 孔子曰： 四。 请问之。曰： 大庙火，日食，后之丧，雨沾服失容，则废。如诸侯皆在而日食，则从天子救日，各以其方色与其兵。大庙火，则从天子救火，不以方色与兵。 曾子问曰： 诸侯相见，揖让入门，不得终礼，废者几？ 孔子曰： 六。 请问之。曰： 天子崩，大庙火，日食，后夫人之丧，雨沾服失容，则废。 曾子问曰： 天子尝禘郊社五祀之祭，簠簋既陈，天子崩，后之丧，如之何？ 孔子曰： 废。 曾子问曰： 当祭而日食，太庙火，其祭也如之何？ 孔子曰： 接祭而已矣。如牲至，未杀，则废。天子崩，未殡，五祀之祭不行；既殡而祭，其祭也，尸入，三饭不侑，酳不酢而已矣。自启至于反哭，五祀之祭不行；已葬而祭，祝毕献而已。 曾子问曰： 诸侯之祭社稷，俎豆既陈，闻天子崩、后之丧、君薨、夫人之丧，如之何？ 孔子曰： 废。自薨比至于殡，自启至于反哭，奉帅天子。 曾子问曰： 大夫之祭，鼎俎既陈，笾豆既设，不得成礼，废者几？ 孔子曰： 九。 请问之。曰： 天子崩、后之丧、君薨、夫人之丧、君之大庙火、日食、三年之丧、齐衰、大功，皆废。外丧自齐衰以下，行也。其齐衰之祭也，尸入，三饭不侑，酳不酢而已矣；大功酢而已矣；小功、缌，室中之事而已矣。士之所以异者，缌不祭，所祭于死者无服则祭。
曾子问曰： 三年之丧，吊乎？ 孔子曰： 三年之丧，练，不群立，不旅行。君子礼以饰情，三年之丧而吊哭，不亦虚乎？ 曾子问曰： 大夫、士有私丧，可以除之矣，而有君服焉，其除之也如之何？ 孔子曰： 有君丧服于身，不敢私服，又何除焉？于是乎有过时而弗除也。君之丧，服除而后殷祭，礼也。 曾子问曰： 父母之丧，弗除可乎？ 孔子曰： 先王制礼，过时弗举，礼也；非弗能勿除也，患其过于制也，故君子过时不祭，礼也。
曾子问曰： 君薨，既殡，而臣有父母之丧，则如之何？ 孔子曰： 归居于家，有殷事，则之君所，朝夕否。 曰： 君既启，而臣有父母之丧，则如之何？ 孔子曰： 归哭而反送君。 曰： 君未殡，而臣有父母之丧，则如之何？ 孔子曰： 归殡，反于君所，有殷事则归，朝夕否。大夫，室老行事；士，则子孙行事。大夫内子，有殷事，亦之君所，朝夕否。
贱不诔贵，幼不诔长，礼也。唯天子，称天以诔之。诸侯相诔，非礼也。
曾子问曰： 君出疆以三年之戒，以椑从。君薨，其入如之何？ 孔子曰： 共殡服，则子麻，弁绖，疏衰，菲，杖。入自阙，升自西阶。如小敛，则子免而从柩，入自门，升自阼阶。君大夫士一节也。 曾子问曰： 君之丧既引，闻父母之丧，如之何？ 孔子曰： 遂。既封而归，不俟子。 曾子问曰： 父母之丧既引，及涂，闻君薨，如之何？ 孔子曰： 遂。既封，改服而往。
曾子问曰： 宗子为士，庶子为大夫，其祭也如之何？ 孔子曰： 以上牲祭于宗子之家。祝曰： 孝子某为介子某荐其常事。 若宗子有罪，居于他国，庶子为大夫，其祭也，祝曰： 孝子某使介子某执其常事。 摄主不厌祭，不旅，不假，不绥祭，不配。布奠于宾，宾奠而不举，不归肉。其辞于宾曰： 宗兄、宗弟、宗子在他国，使某辞。  曾子问曰： 宗子去在他国，庶子无爵而居者，可以祭乎？ 孔子曰： 祭哉！ 请问： 其祭如之何？ 孔子曰： 望墓而为坛，以时祭。若宗子死，告于墓而后祭于家。宗子死，称名不言孝，身没而已。子游之徒，有庶子祭者以此，若义也。今之祭者，不首其义，故诬于祭也。
曾子问曰： 祭必有尸乎？若厌祭亦可乎？ 孔子曰： 祭成丧者必有尸，尸必以孙。孙幼，则使人抱之。无孙，则取于同姓可也。祭殇必厌，盖弗成也。祭成丧而无尸，是殇之也。 孔子曰： 有阴厌，有阳厌。 曾子问曰： 殇不祔祭，何谓阴厌、阳厌？ 孔子曰： 宗子为殇而死，庶子弗为后也。其吉祭，特牲。祭殇不举，无肵俎，无玄酒，不告利成，是谓阴厌。凡殇，与无后者，祭于宗子之家，当室之白，尊于东房，是谓阳厌。
曾子问曰： 葬引至于堩，日有食之，则有变乎？且不乎？ 孔子曰： 昔者吾从老聃助葬于巷党，及堩，日有食之，老聃曰： 丘！止柩，就道右，止哭以听变。 既明反而后行。曰： 礼也。 反葬，而丘问之曰： 夫柩不可以反者也，日有食之，不知其已之迟数，则岂如行哉？ 老聃曰： 诸侯朝天子，见日而行，逮日而舍奠；大夫使，见日而行，逮日而舍。夫柩不早出，不暮宿。见星而行者，唯罪人与奔父母之丧者乎！日有食之，安知其不见星也？且君子行礼，不以人之亲痁患。 吾闻诸老聃云。
曾子问曰： 为君使而卒于舍，礼曰：公馆复，私馆不复。凡所使之国，有司所授舍，则公馆已，何谓私馆不复也？ 孔子曰： 善乎问之也！自卿、大夫、士之家，曰私馆；公馆与公所为，曰公馆。公馆复，此之谓也。 曾子问曰： 下殇：土周葬于园，遂舆机而往，途迩故也。今墓远，则其葬也如之何？ 孔子曰： 吾闻诸老聃曰：昔者史佚有子而死，下殇也。墓远，召公谓之曰： 何以不棺敛于宫中？ 史佚曰： 吾敢乎哉？ 召公言于周公，周公曰： 岂不可？ 史佚行之。下殇用棺衣棺，自史佚始也。
曾子问曰： 卿、大夫将为尸于公，受宿矣，而有齐衰内丧，则如之何？ 孔子曰： 出，舍于公馆以待事，礼也。 孔子曰： 尸弁冕而出，卿、大夫、士皆下之，尸必式，必有前驱。 子夏问曰： 三年之丧卒哭，金革之事无辟也者，礼与？初有司与？ 孔子曰： 夏后氏三年之丧，既殡而致事，殷人既葬而致事。《记》曰： 君子不夺人之亲，亦不可夺亲也。 此之谓乎？ 子夏曰： 金革之事无辟也者，非与？ 孔子曰： 吾闻诸老聃曰：昔者鲁公伯禽有为为之也。今以三年之丧，从其利者，吾弗知也！


公仪仲子之丧，檀弓免焉。仲子舍其孙而立其子，檀弓曰： 何居？我未之前闻也。 趋而就子服伯子于门右，曰： 仲子舍其孙而立其子，何也？ 伯子曰： 仲子亦犹行古之道也。昔者文王舍伯邑考而立武王，微子舍其孙腯而立衍也；夫仲子亦犹行古之道也。
子游问诸孔子，孔子曰： 否！立孙。
事亲有隐而无犯，左右就养无方，服勤至死，致丧三年。事君有犯而无隐，左右就养有方，服勤至死，方丧三年。事师无犯无隐，左右就养无方，服勤至死，心丧三年。
季武子成寝，杜氏之葬在西阶之下，请合葬焉，许之。入宫而不敢哭。武子曰： 合葬非古也，自周公以来，未之有改也。吾许其大而不许其细，何居？ 命之哭。
子上之母死而不丧。门人问诸子思曰： 昔者子之先君子丧出母乎？ 曰： 然 。 子之不使白也丧之。何也？ 子思曰： 昔者吾先君子无所失道；道隆则从而隆，道污则从而污。伋则安能？为伋也妻者，是为白也母；不为伋也妻者，是不为白也母。 故孔氏之不丧出母，自子思始也。
孔子曰： 拜而后稽颡，颓乎其顺也；稽颡而后拜，颀乎其至也。三年之丧，吾从其至者。
孔子既得合葬于防，曰： 吾闻之：古也墓而不坟；今丘也，东西南北人也，不可以弗识也。 于是封之，崇四尺。
孔子先反，门人后，雨甚；至，孔子问焉曰： 尔来何迟也？ 曰： 防墓崩。 孔子不应。三，孔子泫然流涕曰： 吾闻之：古不修墓。
孔子哭子路于中庭。有人吊者，而夫子拜之。既哭，进使者而问故。使者曰： 醢之矣。 遂命覆醢。
曾子曰： 朋友之墓，有宿草而不哭焉。
子思曰： 丧三日而殡，凡附于身者，必诚必信，勿之有悔焉耳矣。三月而葬，凡附于棺者，必诚必信，勿之有悔焉耳矣。丧三年以为极，亡则弗之忘矣。故君子有终身之忧，而无一朝之患。故忌日不乐。
孔子少孤，不知其墓。殡于五父之衢。人之见之者，皆以为葬也。其慎也，盖殡也。
问于郰曼父之母，然后得合葬于防。邻有丧，舂不相；里有殡，不巷歌。丧冠不緌。
有虞氏瓦棺，夏后氏墍周，殷人棺椁，周人墙置翣。周人以殷人之棺椁葬长殇，以夏后氏之墍周葬中殇、下殇，以有虞氏之瓦棺葬无服之殇。
夏后氏尚黑；大事敛用昏，戎事乘骊，牲用玄。殷人尚白；大事敛用日中，戎事乘翰，牲用白。周人尚赤；大事敛用日出，戎事乘騵，牲用骍。
穆公之母卒，使人问于曾子曰： 如之何？ 对曰： 申也闻诸申之父曰：哭泣之哀、齐斩之情、饘粥之食，自天子达。布幕，卫也；縿幕，鲁也。
晋献公将杀其世子申生，公子重耳谓之曰： 子盖言子之志于公乎？ 世子曰： 不可，君安骊姬，是我伤公之心也。 曰： 然则盖行乎？ 世子曰： 不可，君谓我欲弒君也，天下岂有无父之国哉！吾何行如之？ 使人辞于狐突曰： 申生有罪，不念伯氏之言也，以至于死，申生不敢爱其死；虽然，吾君老矣，子少，国家多难，伯氏不出而图吾君，伯氏苟出而图吾君，申生受赐而死。 再拜稽首，乃卒。是以为 恭世子 也。
鲁人有朝祥而莫歌者，子路笑之。夫子曰： 由，尔责于人，终无已夫？三年之丧，亦已久矣夫。 子路出，夫子曰： 又多乎哉！逾月则其善也。
鲁庄公及宋人战于乘丘。县贲父御，卜国为右。马惊，败绩，公队。佐车授绥。公曰： 末之卜也。 县贲父曰： 他日不败绩，而今败绩，是无勇也。 遂死之。圉人浴马，有流矢在白肉。公曰： 非其罪也。 遂诔之。士之有诔，自此始也。
曾子寝疾，病。乐正子春坐于床下，曾元、曾申坐于足，童子隅坐而执烛。童子曰： 华而睆，大夫之箦与？ 子春曰： 止！ 曾子闻之，瞿然曰： 呼！ 曰： 华而睆，大夫之箦与？ 曾子曰： 然，斯季孙之赐也，我未之能易也。元，起易箦。 曾元曰： 夫子之病革矣，不可以变，幸而至于旦，请敬易之。 曾子曰： 尔之爱我也不如彼。君子之爱人也以德，细人之爱人也以姑息。吾何求哉？吾得正而毙焉斯已矣。 举扶而易之。反席未安而没。
始死，充充如有穷；既殡，瞿瞿如有求而弗得；既葬，皇皇如有望而弗至。练而慨然，祥而廓然。邾娄复之以矢，盖自战于升陉始也。鲁妇人之髽而吊也，自败于台鲐始也。
南宫縚之妻之姑之丧，夫子诲之髽曰： 尔毋从从尔，尔毋扈扈尔。盖榛以为笄，长尺，而总八寸。
孟献子禫，县而不乐，比御而不入。夫子曰： 献子加于人一等矣！
孔子既祥，五日弹琴而不成声，十日而成笙歌。
有子盖既祥而丝屦组缨。
死而不吊者三：畏、厌、溺。
子路有姊之丧，可以除之矣，而弗除也，孔子曰： 何弗除也？ 子路曰： 吾寡兄弟而弗忍也。 孔子曰： 先王制礼，行道之人皆弗忍也。 子路闻之，遂除之。
大公封于营丘，比及五世，皆反葬于周。君子曰： 乐乐其所自生，礼不忘其本。古之人有言曰：狐死正丘首。仁也。
伯鱼之母死，期而犹哭。夫子闻之曰： 谁与哭者？ 门人曰： 鲤也。 夫子曰： 嘻！其甚也。 伯鱼闻之，遂除之。
舜葬于苍梧之野，盖三妃未之从也。季武子曰： 周公盖祔。
曾子之丧，浴于爨室。大功废业。或曰： 大功，诵可也。
子张病，召申祥而语之曰： 君子曰终，小人曰死；吾今日其庶几乎！ 曾子曰： 始死之奠，其余阁也与？ 曾子曰： 小功不为位也者，是委巷之礼也。子思之哭嫂也为位，妇人倡踊；申祥之哭言思也亦然。
古者，冠缩缝，今也，衡缝；故丧冠之反吉，非古也。曾子谓子思曰： 汲！吾执亲之丧也，水浆不入于口者七日。 子思曰： 先王之制礼也，过之者俯而就之，不至焉者，跂而及之。故君子之执亲之丧也，水浆不入于口者三日，杖而后能起。 曾子曰： 小功不税，则是远兄弟终无服也，而可乎？
伯高之丧，孔氏之使者未至，冉子摄束帛、乘马而将之。孔子曰： 异哉！徒使我不诚于伯高。
伯高死于卫，赴于孔子，孔子曰： 吾恶乎哭诸？兄弟，吾哭诸庙；父之友，吾哭诸庙门之外；师，吾哭诸寝；朋友，吾哭诸寝门之外；所知，吾哭诸野。于野，则已疏；于寝，则已重。夫由赐也见我，吾哭诸赐氏。 遂命子贡为之主，曰： 为尔哭也来者，拜之；知伯高而来者，勿拜也。
曾子曰： 丧有疾，食肉饮酒，必有草木之滋焉。以为姜桂之谓也。
子夏丧其子而丧其明。曾子吊之曰： 吾闻之也：朋友丧明则哭之。 曾子哭，子夏亦哭，曰： 天乎！予之无罪也。 曾子怒曰： 商，女何无罪也？吾与女事夫子于洙泗之间，退而老于西河之上，使西河之民疑女于夫子，尔罪一也；丧尔亲，使民未有闻焉，尔罪二也；丧尔子，丧尔明，尔罪三也。而曰女何无罪与！ 子夏投其杖而拜曰： 吾过矣！吾过矣！吾离群而索居，亦已久矣。
夫昼居于内，问其疾可也；夜居于外，吊之可也。是故君子非有大故，不宿于外；非致齐也、非疾也，不昼夜居于内。
高子皋之执亲之丧也，泣血三年，未尝见齿，君子以为难。
衰，与其不当物也，宁无衰。齐衰不以边坐，大功不以服勤。
孔子之卫，遇旧馆人之丧，入而哭之哀。出，使子贡说骖而赙之。子贡曰： 于门人之丧，未有所说骖，说骖于旧馆，无乃已重乎？ 夫子曰： 予乡者入而哭之，遇于一哀而出涕。予恶夫涕之无从也。小子行之。 孔子在卫，有送葬者，而夫子观之，曰： 善哉为丧乎！足以为法矣，小子识之。 子贡曰： 夫子何善尔也？ 曰： 其往也如慕，其反也如疑。 子贡曰： 岂若速反而虞乎？ 子曰： 小子识之，我未之能行也。 颜渊之丧，馈祥肉，孔子出受之，入，弹琴而后食之。
孔子与门人立，拱而尚右，二三子亦皆尚右。孔子曰： 二三子之嗜学也，我则有姊之丧故也。 二三子皆尚左。
孔子蚤作，负手曳杖，消摇于门，歌曰： 泰山其颓乎？梁木其坏乎？哲人其萎乎？ 既歌而入，当户而坐。子贡闻之曰： 泰山其颓，则吾将安仰？梁木其坏、哲人其萎，则吾将安放？夫子殆将病也。 遂趋而入。夫子曰： 赐！尔来何迟也？夏后氏殡于东阶之上，则犹在阼也；殷人殡于两楹之间，则与宾主夹之也；周人殡于西阶之上，则犹宾之也。而丘也殷人也。予畴昔之夜，梦坐奠于两楹之间。夫明王不兴，而天下其孰能宗予？予殆将死也。 盖寝疾七日而没。
孔子之丧，门人疑所服。子贡曰： 昔者夫子之丧颜渊，若丧子而无服；丧子路亦然。请丧夫子，若丧父而无服。
孔子之丧，公西赤为志焉：饰棺、墙，置翣设披，周也；设崇，殷也；绸练设旐，夏也。
子张之丧，公明仪为志焉；褚幕丹质，蚁结于四隅，殷士也。
子夏问于孔子曰： 居父母之仇如之何？ 夫子曰： 寝苫枕干，不仕，弗与共天下也；遇诸市朝，不反兵而斗。 曰： 请问居昆弟之仇如之何？ 曰： 仕弗与共国；衔君命而使，虽遇之不斗。 曰： 请问居从父昆弟之仇如之何？ 曰： 不为魁，主人能，则执兵而陪其后。
孔子之丧，二三子皆绖而出。群居则绖，出则否。
易墓，非古也。
子路曰： 吾闻诸夫子：丧礼，与其哀不足而礼有余也，不若礼不足而哀有余也。祭礼，与其敬不足而礼有余也，不若礼不足而敬有余也。
曾子吊于负夏，主人既祖，填池，推柩而反之，降妇人而后行礼。从者曰： 礼与？ 曾子曰： 夫祖者且也；且，胡为其不可以反宿也？ 从者又问诸子游曰： 礼与？ 子游曰： 饭于牖下，小敛于户内，大敛于阼，殡于客位，祖于庭，葬于墓，所以即远也。故丧事有进而无退。 曾子闻之曰： 多矣乎，予出祖者。 曾子袭裘而吊，子游裼裘而吊。曾子指子游而示人曰： 夫夫也，为习于礼者，如之何其裼裘而吊也？ 主人既小敛、袒、括发；子游趋而出，袭裘带绖而入。曾子曰： 我过矣，我过矣，夫夫是也。
子夏既除丧而见，予之琴，和之不和，弹之而不成声。作而曰： 哀未忘也。先王制礼，而弗敢过也。
子张既除丧而见，予之琴，和之而和，弹之而成声，作而曰： 先王制礼不敢不至焉。
司寇惠子之丧，子游为之麻衰牡麻绖，文子辞曰： 子辱与弥牟之弟游，又辱为之服，敢辞。 子游曰： 礼也。 文子退反哭，子游趋而就诸臣之位，文子又辞曰： 子辱与弥牟之弟游，又辱为之服，又辱临其丧，敢辞。 子游曰： 固以请。 文子退，扶适子南面而立曰： 子辱与弥牟之弟游，又辱为之服，又辱临其丧，虎也敢不复位。 子游趋而就客位。将军文子之丧，既除丧，而后越人来吊，主人深衣练冠，待于庙，垂涕洟，子游观之曰： 将军文氏之子其庶几乎！亡于礼者之礼也，其动也中。
幼名，冠字，五十以伯仲，死谥，周道也。绖也者实也。掘中溜而浴，毁灶以缀足；及葬，毁宗躐行，出于大门－─殷道也。学者行之。
子柳之母死，子硕请具。子柳曰： 何以哉？ 子硕曰： 请粥庶弟之母。 子柳曰： 如之何其粥人之母以葬其母也？不可。 既葬，子硕欲以赙布之余具祭器。子柳曰： 不可，吾闻之也：君子不家于丧。请班诸兄弟之贫者。 君子曰： 谋人之军师，败则死之；谋人之邦邑，危则亡之。 公叔文子升于瑕丘，蘧伯玉从。文子曰： 乐哉斯丘也，死则我欲葬焉。 蘧伯玉曰： 吾子乐之，则瑗请前。
弁人有其母死而孺子泣者，孔子曰： 哀则哀矣，而难为继也。夫礼，为可传也，为可继也。故哭踊有节。
叔孙武叔之母死，既小敛，举者出户，出户袒，且投其冠括发。子游曰： 知礼。 扶君，卜人师扶右，射人师扶左；君薨以是举。
从母之夫，舅之妻，二夫人相为服，君子未之言也。或曰同爨缌。
丧事，欲其纵纵尔；吉事，欲其折折尔。故丧事虽遽，不陵节；吉事虽止，不怠。故骚骚尔则野，鼎鼎尔则小人。
君子盖犹犹尔。丧具，君子耻具，一日二日而可为也者，君子弗为也。丧服，兄弟之子犹子也，盖引而进之也；嫂叔之无服也，盖推而远之也；姑姊妹之薄也，盖有受我而厚之者也。食于有丧者之侧，未尝饱也。
曾子与客立于门侧，其徒趋而出。曾子曰： 尔将何之？ 曰： 吾父死，将出哭于巷。 曰： 反，哭于尔次。 曾子北面而吊焉。
孔子曰： 之死而致死之，不仁而不可为也；之死而致生之，不知而不可为也。是故，竹不成用，瓦不成味，木不成斫，琴瑟张而不平，竽笙备而不和，有钟磬而无簨虡，其曰明器，神明之也。
有子问于曾子曰： 问丧于夫子乎？ 曰： 闻之矣：丧欲速贫，死欲速朽。 有子曰： 是非君子之言也。 曾子曰： 参也闻诸夫子也。 有子又曰： 是非君子之言也。 曾子曰： 参也与子游闻之。 有子曰： 然，然则夫子有为言之也。 曾子以斯言告于子游。子游曰： 甚哉，有子之言似夫子也。昔者夫子居于宋，见桓司马自为石椁，三年而不成。夫子曰： 若是其靡也，死不如速朽之愈也。 死之欲速朽，为桓司马言之也。南宫敬叔反，必载宝而朝。夫子曰： 若是其货也，丧不如速贫之愈也。 丧之欲速贫，为敬叔言之也。 曾子以子游之言告于有子，有子曰： 然，吾固曰：非夫子之言也。 曾子曰： 子何以知之？ 有子曰： 夫子制于中都，四寸之棺，五寸之椁，以斯知不欲速朽也。昔者夫子失鲁司寇，将之荆，盖先之以子夏，又申之以冉有，以斯知不欲速贫也。
陈庄子死，赴于鲁，鲁人欲勿哭，缪公召县子而问焉。县子曰： 古之大夫，束修之问不出竟，虽欲哭之，安得而哭之？今之大夫，交政于中国，虽欲勿哭，焉得而弗哭？且且臣闻之，哭有二道：有爱而哭之，有畏而哭之。 公曰： 然，然则如之何而可？ 县子曰： 请哭诸异姓之庙。 于是与哭诸县氏。仲宪言于曾子曰： 夏后氏用明器，示民无知也；殷人用祭器，示民有知也；周人兼用之，示民疑也。 曾子曰： 其不然乎！其不然乎！夫明器，鬼器也；祭器，人器也；夫古之人，胡为而死其亲乎？ 公叔木有同母异父之昆弟死，问于子游。子游曰： 其大功乎？ 狄仪有同母异父之昆弟死，问于子夏，子夏曰： 我未之前闻也；鲁人则为之齐衰。 狄仪行齐衰。今之齐衰，狄仪之问也。
子思之母死于卫，柳若谓子思曰： 子，圣人之后也，四方于子乎观礼，子盖慎诸。 子思曰： 吾何慎哉？吾闻之：有其礼，无其财，君子弗行也；有其礼，有其财，无其时，君子弗行也。吾何慎哉！
县子琐曰： 吾闻之：古者不降，上下各以其亲。滕伯文为孟虎齐衰，其叔父也；为孟皮齐衰，其叔父也。 后木曰： 丧，吾闻诸县子曰：夫丧，不可不深长思也，买棺外内易，我死则亦然。 曾子曰： 尸未设饰，故帷堂，小敛而彻帷。 仲梁子曰： 夫妇方乱，故帷堂，小敛而彻帷。 小敛之奠，子游曰： 于东方。 曾子曰： 于西方，敛斯席矣。 小敛之奠在西方，鲁礼之末失也。县子曰： 绤衰繐裳，非古也。 子蒲卒，哭者呼灭。子皋曰： 若是野哉。 哭者改之。
杜桥之母之丧，宫中无相，以为沽也。夫子曰： 始死，羔裘玄冠者，易之而已。 羔裘玄冠，夫子不以吊。
子游问丧具，夫子曰： 称家之有亡。 子游曰： 有亡恶乎齐？ 夫子曰： 有，毋过礼；茍亡矣，敛首足形，还葬，县棺而封，人岂有非之者哉！ 司士贲告于子游曰： 请袭于床。 子游曰： 诺。 县子闻之曰： 汰哉叔氏！专以礼许人。
宋襄公葬其夫人，酰醢百瓮。曾子曰： 既曰明器矣，而又实之。 孟献子之丧，司徒旅归四布。夫子曰： 可也。 读赗，曾子曰： 非古也，是再告也。 成子高寝疾，庆遗入，请曰： 子之病革矣，如至乎大病，则如之何？ 子高曰： 吾闻之也：生有益于人，死不害于人。吾纵生无益于人，吾可以死害于人乎哉？我死，则择不食之地而葬我焉。
子夏问诸夫子曰： 居君之母与妻之丧。  居处、言语、饮食衎尔。
宾客至，无所馆。夫子曰： 生于我乎馆，死于我乎殡。 国子高曰： 葬也者，藏也；藏也者，欲人之弗得见也。是故，衣足以饰身，棺周于衣，椁周于棺，土周于椁；反壤树之哉。
孔子之丧，有自燕来观者，舍于子夏氏。子夏曰： 圣人之葬人与？人之葬圣人也。子何观焉？昔者夫子言之曰： 吾见封之若堂者矣，见若坊者矣，见若覆夏屋者矣，见若斧者矣。 从若斧者焉。马鬣封之谓也。今一日而三斩板，而已封，尚行夫子之志乎哉！ 妇人不葛带。有荐新，如朔奠。既葬，各以其服除。池视重溜。君即位而为椑，岁一漆之，藏焉。复、楔齿、缀足、饭、设饰、帷堂并作。父兄命赴者。君复于小寝、大寝，小祖、大祖，库门、四郊。丧不剥，奠也与？祭肉也与？既殡，旬而布材与明器。朝奠日出，夕奠逮日。父母之丧，哭无时，使必知其反也。练，练衣黄里、縓缘，葛要绖，绳屦无絇，角瑱，鹿裘衡长袪，袪裼之可也。
有殡，闻远兄弟之丧，虽缌必往；非兄弟，虽邻不往。所识其兄弟不同居者皆吊。天子之棺四重；水兕革棺被之，其厚三寸，杝棺一，梓棺二，四者皆周。棺束缩二衡三，衽每束一。伯椁以端长六尺。
天子之哭诸侯也，爵弁绖缁衣；或曰：使有司哭之，为之不以乐食。天子之殡也，菆涂龙輴以椁，加斧于椁上，毕涂屋，天子之礼也。
唯天子之丧，有别姓而哭。鲁哀公诔孔丘曰： 天不遗耆老，莫相予位焉，呜呼哀哉！尼父！ 国亡大县邑，公、卿、大夫、士皆厌冠，哭于大庙，三日，君不举。或曰：君举而哭于后土。孔子恶野哭者。未仕者，不敢税人；如税人，则以父兄之命。士备入而后朝夕踊。祥而缟，是月禫，徙月乐。君于士有赐帟。